Hatharu mauloou: Kunfunithakuge board siyaasee nukurun | Mihaaru\nސަރުކާރު ކުންފުންޏެއްގެ އަހަރީ އާންމު ޖަލްސާއެއް: ކުންފުނިތައް ރަނގަޅު ކުރެވޭނީ ބޯޑުތަކަށް ގާބިލް މީހުން ލައިގެން\n17 ޖުލައި 2019 - 08:533comments\nކުންފުންޏެއްގެ ބޯޑަކީ ކުންފުނި ހިނގަމުންދާ ގޮތް ދިރާސާކޮށް، ކުންފުނީގެ މެނޭޖްމަންޓް ޒިންމާ ކުރުވުމަށް ހިއްސާދާރުން އައްޔަނު ކުރާ ހިއްސާދާރުންގެ އެޖެންޓުންނެވެ. ހިއްސާދާރުންގެ ފަރާތުން، ކުންފުނި ހިނގަމުން ގެންދާ ގޮތް ބަލައި، ދިރާސާކޮށް، މަގުން ކައްސާލާ ނަމަ، މަގަށް އެޅުވުމުގެ ޒިންމާ ހަވާލުކުރެވޭ ފަރާތެވެ.\nބޯޑު ޑިރެކްޓަރުންގައި ހުންނަން ޖެހޭ ސިފަތައް\nކުންފުނިތަކުގެ ބޯޑަށް އައްޔަނު ކުރާ ޑިރެކްޓަރުންނަކީ ކުންފުނި ހިނގަމުންދާ ގޮތް ދިރާސާކޮށް، ހިސާބުތައް މުތާލިއާކޮށް، ފަންނީ ގޮތުންނާއި ތަޖުރިބާގެ ގޮތުން މެނޭޖްމަންޓް ޒިންމާ ކުރެވޭ މިންވަރުގެ ގާބިލްކަން ހުރި ބަޔަކަށް ވާން ޖެހެ އެވެ. ތަޖުރިބާ އާއި ފަންނުގެ ގޮތުން ގާބިލު ވުމުގެ އިތުރުން، ކުންފުނި ހަމަ މަގުން ނައްޓާލައިގެން ދާ ހިނދުގައި، މަގަށް އެޅުވުމަށް ޓަކައި ކުރަން ޖެހޭ ކަންތައްކުރުމުގެ ބާރު، ލިބިފައިވާ ބަޔަކު ކަމަށް ވެސް ކުންފުނީގެ ބޯޑު ވާން ޖެހެ އެވެ.\nކުންފުނިތަކުގެ ބޯޑަށް ހަރުދަނާ ޑިރެކްޓަރުން އައްޔަނު ކުރުމުގެ ފުރުސަތު ހޯދުމަށް މިއަދު ކުރަން އޮތް އެންމެ މުހިންމު އެއް ކަމެއް ކަމުގައި ފެންނަނީ ބޯޑުގެ މަގާމުތަކަކީ ސިޔާސީ ގޮތުން އަޑުގަދަ މީހާއަށް ދޭ ސިޔާސީ ހަދިޔާއަކަށް ހެދުމުގެ ބަދަލުގައި، ފަންނީ، ގާބިލު، ހުނަރުވެރި، ތަޖުރިބާކާރުން ކުންފުނިތަކުގެ ބޯޑަށް އައްޔަނު ކުރުމެވެ.\nދައުލަތުގެ ކުންފުންޏަށް ލިބޭ ގެއްލުން އާހިރުގައި މުޅި ރައްޔިތުންގެ ބޮލުގައި އެޅުވޭ ތުޅަކަށް ބަދަލުވާނެތީވެ، އަމިއްލަ ކުންފުންޏެއްގެ ބޯޑުގެ މެންބަރަކަށް ވުރެ ދައުލަތުގެ ކުންފުންޏެއްގެ ބޯޑު މެންބަރުންގެ ޒިންމާ މުހިންމު ވެފައި އެތައް ތަނަކުން "ބަރު" ވާނެ އެވެ. އެހެންކަމުން ކުންފުނިތަކުގެ ބޯޑަށް އައްޔަންކުރާ ފަރާތްތަކަކީ ހުނަރުވެރި، ގާބިލު އަދި ތަޖުރިބާކާރު ބަޔަކަށް ވުން މަޖުބޫރެވެ. އަދި މީގެ އިތުރުން، ކުންފުނީގެ މެނޭޖްމަންޓް ޒިންމާދާރު ކުރުވުމުގެ ހުނަރާއި "ހިތްވަރު" ލިބިފައިވާ ބަޔަކަށް ވުން ވެސް މުހިންމެވެ.\nބޯޑު މެމްބަރުންނަށް ބޮޑު މުސާރަ ކަނޑާލުން\nއަޅުގަނޑުމެންގެ އިގުތިސާދުގައި ވަޒީފާއެއް ނެތި ތިބި ފަރާތްތަކުގެ އަދަދު ނުހަނު ގިނަ މިދުވަސް ވަރުގައި، ދައުލަތުގެ ކުންފުނިތަކުގެ ބޯޑުގެ މަގާމުތަކަށް ސިޔާސީ ބޭފުޅުން ނުހަނު އުހަށް ފައި ނަގަމުން ގެންދެ އެވެ. ވަކި ޝަރުތެއް، ސަނަދެއް ބޭނުންނުވާ، މަސައްކަތް ކުރަން ޖެހޭ ވަކި ގަޑިއެއް، ތާވަލެއް ނެތް، އިއުލާނުކޮށް، އިންޓަވިޔު ކޮށްގެން "ރަނގަޅު" ފަރާތް ހޯދަން ނުޖެހޭ، މުސާރަ ބޮޑު، މި މަގާމުތަކަކީ، ލައްގާ ހުދަންބަރެއް ފަދަ ހަރު މުދަލަކަށް މިއަދު ވަނީ ވެފަ އެވެ.\nއެހެންކަމުން، ބޯޑުގެ މެންބަރުކަން ހޯދުމަށް ބޭނުންވާ އެންމެ މުހިންމު ސަބަބު ކަމަށް ވާ، "ބޮޑު މުސާރަ" ދިނުން ހުއްޓާލަން ކެރިއްޖެ ނަމަ، ބޯޑުގެ މަގާމުތައް ހޯދުމަށް އޮތް ވާދަވެރިކަން "ލުއިވެގެން" ހިނގައިދާނެ ކަމަށް ބެލެވެ އެވެ. އުޖޫރައެއްގެ ގޮތުގައި ދައުލަތުގެ ކުންފުނިތަކުގެ ބޯޑުގެ ޑިރެކްޓަރުންނަށް ލިބޭނީ، ބޯޑު ބައްދަލު ވުމަށް ދޭ އެލަވަންސެއް އެކަނި ކަމަށް ކަނޑައެޅިއްޖެ ނަމަ، މި ނީލަމުން ވަރަށް ގިނަ ސިޔާސީ ބޭފުޅުން ނުކެމެވަޑައިގެންފާނެ ކަމަށް ވެސް ބެލެވެ އެވެ. ހަމައެކަނި ބޯޑުގެ ބައްދަލުވުންތަކަށް، ދޭ އެލަވެންސެއް ކަނޑައެޅުމަށް ފަހު، ފަންނީ ގޮތުންނާއި ތަޖުރިބާގެ މިންގަނޑުން ގާބިލު ބޭފުޅުންނަށް ދައުލަތުގެ ކުންފުނިތަކުގެ ބޯޑުތަކުގެ މަގާމުތައް ހުޅުވާލައިފި ނަމަ، ތެދުވެރިިކަމާ އެކު ގައުމަށް ހިދުމަތްކުރުމުގެ ނިޔަތުގައި ގާބިލު ވަރަށް ގިނަ ޒުވާނުންނާއި، ދުވަަސްވީ ތަޖުރިބާކާރުން ދައުލަތުގެ ކުންފުނިތަކުގެ ބޯޑުގެ މަގާމުތަކަށް ކުރިމަތިލާނެ ކަމަށް ޔަގީން ކުރެވެ އެވެ.\nދައުލަތުގެ ކުންފުނިތައް ރަނގަޅަށް ނުހިނގަނީ ކުންފުނީގެ ގަވަނަންސް ޑޮކިޔުމަންޓު ރަނގަޅު ނޫން ކަމުގައި ގިނަ ފަރާތްތަކުން ބުނެ، މިދެންނެވި ގަވަނަންސް ޑޮކިޔުމަންޓުގެ ގުއްރާސް ގިނަ ކުރުމަށް ގިނަ މަސައްކަތްތަކެއް އަންނަނީ ކުރަމުންނެވެ. ނަމަަވެސް ސީއެމްޑީއޭގެ ކޯޕަރޭޓް ގަވަނަންސް ކޯޑަކީ އޭގެ ޒާތުގައި މި ސަރަހައްދަށް ވިސްނާލި ނަމަވެސް ފުރިހަމަ ލިޔުމެއް ކަމަށް ވާހިނދު، 2008 އިން ފެށިގެން ދައުލަތުގެ ކުންފުނިތައް ވެސް ހިމެނޭ ގޮތުން ހުރިހާ ޕަބްލިކް ކުންފުންޏެއްގައި ކޯޕަރޭޓް ގަވަނަންސް ކޯޑަށް ވަނީ އަމަލު ކުރަން ފަށައިފަ އެވެ. އެސްޓީއޯ، އެމްޓީސީސީ، އެމްޓީޑީސީ، ބީއެމްއެލްގައި، ވެއަތުގެ ދިޔަ 10 އަހަރު ތެރޭގައި ހިނގާ ދިޔަ ހުރިހާ ކަމެއް ހިނގާދިޔައީ ކޯޕަރޭޓް ގަވަނަންސް ކޯޑުގެ މައްޗަށް ޑިރެކްޓަރުން ސަވާރުވެ ތިއްބަވައިގެންނެވެ. ކުންފުނީގެ އަހަރީ ހިސާބާއި، ކޮންމެ ތިން މަހަކުން ނެރޭ ކުއާޓަލީ ހިސާބުގައި ޑިރެކްޓަރުން ސޮއިކޮށް އާންމު ކުރަމުންނެވެ. ކޯޕަރޭޓް ގަވަނަންސް ކޯޑަށް 'ފުރިހަމައަށް' އަމަލު ނުކުރާ އެއްވެސް ޕަބްލިކް ކުންފުންޏެއް ނެތެވެ.\nޕަބްލިކް ކުންފުނިތަކުން ކޯޕަރޭޓް ކޯޑަށް އަމަލު ކުރަމުން، ކުންފުނީގެ ހިސާބުތައް ގަވާއިދުން އާންމު ކުރަމުން، ދިޔަ 10 އަހަރަށް ވުރެ ދިގު މުއްދަތުގައި، މިދެންނެވި ކުންފުނިތަކަށް ކަތުރުފަނި ވަދެ، ހާލި ހަދާ އެތެރެއިން ތޮރުފަމުން ދިޔަކަން މިވަނީ ބޭރުން ފެންނާށެވެ. އެހެންކަމުން، އެއްވެސް މިންވަރަކަށް ހިސާބުތައް އާންމު ކުރަން ނުޖެހޭ، ދައުލަތުގެ އެހެނިހެން ކުންފުނިތައް ހިންގުމަށްޓަކައި ބޮޑެތި ހެން ހީވާ ގަވަނަންސް ޑޮކިޔުމަންޓްތައް އެކުލަވާލައި، އެންމެން ސޮއިކޮށް ފައިލްކޮށް ފޮރުވުމަކުން، ދައުލަތުގެ ކުންފުނިތައް، އަދި ކިއެއްތަ އެއްވެސް ކުންފުންޏެއްގެ ހިންގުމުގައި ހުރި މައްސަލަތަކެއް ހައްލެއް ނުކުރެވޭނެ އެވެ.\nދައުލަތުގެ ކުންފުނިތައް ވެސް ހިމެނޭ ގޮތުން ކޮންމެ ކުންފުންޏެއް ނަމަވެސް ރަނގަޅަށް ހިންގޭނީ، ގާބިލު، ތަޖުރިބާކާރު، ކެރޭ، ޑިރެކްޓަރުންގެ ބޯޑެއް އައްޔަނު ކުރުމަށް ހިއްސާ ދާރުންނަށް ހިތްވަރު ލިބުމުންނެވެ. އަދި އެފަދަ ޑިރެކްޓަރުންގެ ބޯޑަކަށް ކުންފުނީގެ މެނޭޖްމަންޓަށް ފިޔަވަޅު އެޅުމުގެ ބާރާއި އިހުތިޔާރު ދެވުނު ދުވަހަކުންނެވެ.\nމީގެ ބަދަލުގައި، ކުންފުނީގެ ބޯޑަށް އައްޔަކު ކުރާ ފަރާތްތަކަކީ ކުންފުނީގެ މެނޭޖްމަންޓާއި އެއް ރާގެއް ކިޔާ، އެއް ލަވަޔަކަށް ފައިހަމަ ކުރަން ތައްޔާރަށް ތިބި ސިޔާސީ ފަރާތްތަކެއް ކަމުގައި ވަނީ ނަމަ، ގަވަނަންސް ޑޮކިޔުމަންޓްގެ ސަފުހާގެ އަދަދު ގިނަކުރުމަށްޓަކައި ވަގުތާއި ފައިސާ ހަރަދު ކުރުމުގެ ބޭނުމެއް ނެތެވެ.\nމި ސިލްސިލާގެ ތިން ވަނަ އަދަދުގައި ކުންފުނިތަކުގެ މޭންޑޭޓާއި ހިންގުމުގެ އޮނިގަނޑު ކަނޑައެޅުމާއި، އެ އޮނިގަނޑަށް ބަދަލު ގެނައުމާ ބެހޭ ގޮތުން ބަލައިލާނަމެވެ.\nއާތިފަކީ ސަރުކާރުގެ ބައެއް ކުންފުނިތަކުގެ އިސް މަގާމުތައް ފުރުއްވާފައިވާ އަދި އިގުތިސާދީ ދާއިރާގެ މައުލޫއުތަކަށް ދިވެހި ބަހުންނާއި އިނގިރޭސި ބަހުން ލިއުއްވާ ލިއުންތެރިއެކެވެ.\nއިތުރު ލިޔުންތައް ޕަބްލިކް އެންޓަޕްރައިޒަސް ބޯޑު ޕަބްލިކް ކުންފުނި ޕްރައިވެޓް ކުންފުނިތައް ޕްރައިވެޓައިޒޭޝަން ބޯޑު


Ingireysi primer league gai Liverpool in feshun rangalhu kohfi\nއިނގިރޭސި ޕްރިމިއަރ ލީގުގައި ލިވަރޕޫލުން ފެށުން ރަނގަޅުކޮށްފި\nމި މެޗް ލިވަރޕޫލް އިން ކާމިޔާބުކުރީ 4-1 ގެ ނަތީޖާ އަކުން\nކ. މާލެ 10 އޯގަސްޓު 2019 | ހޮނިހިރު 22:26 2,280\nސަލާހް ލަނޑު ޖަހަނިކޮށް - ބީބީސީ\nއިނގިރޭސި ޕްރިމިއަރ ލީގުގެ މެޗުތައް ފަށައިފައި ވާއިރު ހުކުރު ދުވަހުގެ ރޭ ލިވަރޕޫލްއާއި ނޯވިޗް ކުޅުނު މެޗު ލިވަރޕޫލްއިން ފަސޭހަ ކަމާއެކު ކާމިޔާބުކޮށްފިއެވެ. މި މެޗުން ލިވަރޕޫލް މޮޅުވީ 4-1 ގެ ނަތީޖާއަކުންނެވެ.\nމެޗު ފަށައިގެން ލިވަރޕޫލް އިން މޮޅު ކުޅުމެއް ދެއްކިއިރު މެޗުގެ7ވަނަ މިނެޓުގައި ލިވަރޕޫލްއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑަކީ ނޯވިޗް ކުޅުންތެރިޔެއް އަތުން ބައިކޮޅަށް ވަތް ލަނޑެކެވެ. މި ލަނޑަށް ފަހު ވެސް ލިވަރޕޫލް އިން ވަރުގަދަ އެޓޭކް ތަކެއް ކޮށް ނޯވިޗްގެ ގޯލަށް ފުލުފުލުގައި ހަމަލާ އުފައްދައިފައި ވެއެވެ. އެގޮތުން އެޓީމުން ވަނީ މެޗުގެ 19 ވަނަ މިނެޓުގައި އިތުރު ލަނޑެއް ޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އިތުބާރު ފޯވާޑް މުހައްމަދު ސަލާހްއެވެ. ލިވަރޕޫލް އިން ވަނީ އެޓީމުގެ ދެވަނަ ލަނޑަށް ފަހު ވެސް މޮޅު ކުޅުމެއް ދައްކައިފައެވެ. އެ ގޮތުން އެޓީމުން ވަނީ މެޗުގެ 28 ވަނަ މިނެޓުގައި އިތުރު ލަނޑެއް ކާމިޔާބުކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ހުނަރުވެރި ޑިފެންޑަރ ވެންޑައިކްއެވެ. ފުރަތަމަ ހާފު ނިމުމުގެ ކުރިން ލިވަރޕޫލްގެ އޮރިގީ ވަނީ އިތުރު ލަނޑެއް ޖަހާ ނަތީޖާ 4-0 ބަދަލުކޮށްފައެވެ.\nމެޗުގެ ދެވަނަ ހާފުގައި ދެ ޓީމުގެ ފަރާތުންވެސް ފެނިގެންދިޔައީ ހަމަހަމަ ކުޅުމެކެވެ. އެ ގޮތުން ދެ ޓީމުންވެސް ނުރައްކާތެރި ހަމަލާތަކެއް ފޮނުވައިލައިފައިވެއެވެ. ނޯވިޗް އިން ވަނީ މި ހާފުގައި ލަނޑެއް ޖަހާ ނަތީޖާގެ ފަރަގު ކުޑަ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޕުކީއެވެ. މި ނަތީޖާއާއި އެކު ލިވަރޕޫލް އިން މުބާރާތުގެ ފެށުން ރަނގަޅުކޮށްފައިވާއިރު އެޓީމަކީ ލީގު ތައްޓަށް ވާދަކުރާނެ ޓީމެއް ކަމަށް ތަޖުރިބާކާރުން ބުނެފައިވެއެވެ.


އާފަތިސް – Esfiya\nހިތާމަ ލޯބި January 20, 2018\nއަރަމުން ދިޔަ އިރުގެ ރަންދޯދިތައް ގަސްތަކުގެ ތެރެއިން ފުރޭނިގެން ބިންމަތީގައި ހަނާ އަޅަމުން ދިޔައިރު ޖެހެމުން ދިޔަ ނަލަ ވައިރޯޅި ތަކާއި އެއްވަރަށް ގަސްތަކުގެ ފަތްތައް ވެސް ފައި ހަމަ ކުރަމުން ދިޔައެވެ. އެ ފިނި ފިނި ވައިރޯޅިތަކުން ނިވްޔާއަށް ތާޒާ ކަން އިޙްސާސް ކުރެވުނަސް އެހިތް ވަނީ ނުތަނަވަސް ވެފައެވެ. މިއަދު ފަތިސް ނަމާދު ކޮށްގެން ޒިކުރު ތައް ކިޔަން އިންދާ ނިދި ޖެހުނު ގޮތަށް ހޭލެވުނީ ދާދި ދެންމެއަކު ކަމުން ބޮޑުބޭބެގެ އަންހެނުން ވަސީމާއްތަ ހޭލަންވާ އިރަށް ކުރަން ހުރި ކަންތައް ނުނިމިދާނެތީ ކަންބޮޑު ވަނީއެވެ. އޭރުން ތަޙަންމަލު ކުރަން ޖެހޭނެ ކަންތައްތައް ހިތަށް އަރާފައި ނިވްޔާ ހިންދިރުވާލިއެވެ. އަތުގެ ހަރަކާތްތައް އަވަސް ކޮށްލާފައި ގޯތި ތެރެ ކުނި ކަހަން ފެށިއެވެ. ފަން ދިގު އިސްތަށިގަނޑުގައި ހުޅިއެއް ޖަހާފައި އިންނަމަވެސް ބަސްނާހާ އިސްތަށިތައް އެ ދޮން ކަނދުރާގައި ބޮސް ދެމުން ދިޔައެވެ.\nއުމުރުން މިހާރު ވިހި އަހަރުވެފައިވާ ނިވްޔާގެ މަންމަ ނިޔާވުމުން ނިވްޔާ ބެލުމާއި ހަވާލުވީ ބޮޑޫބޭބެއެވެ. ބަލަން ހަވާލުވި ނަމަވެސް ބޮޑުބޭބެގެ ކުރިމައްޗަށް ނިވްޔާ އަަރަން ވެސް ބޮޑުބޭބެ ނުރުހެއެވެ. ހީީީވާ ގޮތުން އެހެން ގޮތެއް ނެތިގެން މީހުން ކިޔާފާނެ އެއްޗަކަށް ލަދުން ހަވާލުވީއެވެ. މަންމަ ނިޔާވި ދުވަސް ނިވްޔާގެ ހިތުގައި ބިންވަޅު ނެގިފައިވެއެވެ. އެ ދުވަސް މަތިން ހަނދާންވާ ކޮންމެ ފަހަރަކު ނިވްޔާގެ ލޮލުން ކަރުނަ ހިލެއެވެ.\nއެެއީ މީގެ ބާރަ އަހަރު ކުރިއެވެ. އޭރު ނިވްޔާގެ އުމުރުން ވާނީ އެންމެ އަށް އަހަރެވެ. ނިވްޔާއަށް ހެނދުނު ހޭލެވުނީ މަންމަ ކެއްސާ އަޑަށެވެ. މަންމަ ބަލިވެ އުޅޭތާ އޭރު އެތައް ދުވަހެއް ވެއްޖެއެވެ. އެކަނިމައި އެކަނި އުޅެމުން ދިޔަ އެ ދެމައިންނަށް ކިރިޔާވެސް އެހީއެެއް ވަނީ ޖެހިގެން ހުންނަ ގޭ ހަރީރާއެވެ.\n“ފެން. ފެން ފޮދެއް.” މަންމަގެ އަޑު އިވުމާއި އެކު ނިވްޔާ އަވަސް އަވަހަށް ތެދުވިއެވެ.\nތައްޓަކަށް ފެން ފޮދެއް އެޅުމަށް ފަހު ގެނެސް މަންމައަށް ދިނެވެ. ކުޑަކޮށް ބޯ އުފުލައި ލުމަށް ފަހު މަންމަ ތަށީގައި އަނގަ ޖަހައި އެތި ފޮދެއް ބޮއިލިއެވެ. ތަށި ބެހެއްޓުމަށް ފަހު ކަންބޮޑުވެފައިވާ މޫނަކާއި އެކު ނިވްޔާ އައިސް މަންމަގެ ގާތުގައި އިށީނުމުން ތުރުތުރުލާ އަތަކުން މަންމަ ނިވްޔާގެ ބޮލުގައި ފިރުމާލިއެވެ. ހީލުމަށް މަސައްކަތއް ކުރި ނަމަވެސް ކާމިޔާބެއް ނުވިއެވެ. އެއާއި އެކު ހޯސްލާފައި މަންމަގެ ލޮލުން ކަރުނަ ފައިބަން ފެށިއެވެ.\n“ދަރިފުޅާ،” މަންމަ އެއްޗެކޭ ބުނެވޭތޯ މަސައްކަތް ކުރިއެވެ.\n“ދަރިފުޅާ….ބަސް….. ބަސް އަހައިގެން އުޅެއްޗޭ. މަންމަ ވަރަށް…”\nނަމަވެސް ކެއްސަން ފެށުމުން ކުރިއަށް މަންމައަކަށް ކުރިއަށް ގެންދެވޭ ގޮތެއް ނުވިއެވެ. ހަދާނެ ގޮތެއް ނޭގި އިނދެ މަންމަގެ މޭގައި ފިރުމަމުން ނިވްޔާ ދިޔައެވެ.\n“ދަރިފުޅާ، ބޮޑުބެ ގެނެސްދީ.” އިރުކޮޅެއް ފަހުން ނޭވާ އުފުރި އަރަމުން ދިޔަ މަންމަ ވޭނާއެކު ބުނެލިއެވެ.\nފަޔަށް ލެވުނު ހާ ބާރެއް ލާފައި ނިވްޔާ ދުވެފައި ދިޔައެވެ. އެގެ އަށް ދުވަހަކު ނުވަތް ނަމަވެސް ނިވްޔާއަށް ބޮޑުބެ މެންގެ ގެ އެނގެއެވެ. ދުވަހަކު ވާހަކަ ނުދެއްކި ނަމަވެސް ބޮޑުބެވެސް އެނގެއެވެ. މަންމަ ކިޔައިދީފައި ވާތީއެވެ. ބޮޑުބެ ގެއަށް ދެވުނު އިރު ނިވްޔާއަށް މާނޭވާ ލެވެއެވެ. ރޮމުން އެގޭ ދޮރުގައި ތަޅަން ފެށުމުން އިރުކޮޅެއް ނުވެ ވަސީމާއްތަ ނުކުތެވެ. ބޯ ހޭވި، ހުސްފައިގައި ހުރި މަޢުސޫމް ނިވްޔާ ފެނުމުން ވަސީމާއްތައްގެ މޫނުގެ ކުލަވަރު ބަދަލުވިއެވެ.\n“ކީއްކުރަން؟” ވަސީމާއްތަ އެހިއެވެ.\n“ބޮޑުބެ ހޯދަން.މަންމަ.. މަންމަ ވަރަށް ބަލި..” ނިވްޔާ ރޮމުން ބުންޏެވެ.\n“ކަލޭގެ ބޮޑުބެއެއް މިގެއަކު ނުހުންނާނެ.” މިހެން ބުނުމަށް ފަހު އެއްވެސް ރަޙްމެއް ނެތި އެގޭ ދޮރު ވަސީމާއްތަ ލެއްޕިއެވެ.\nދޮރުގައި ތަޅަމުން ނިވްޔާ ރޮއި ރޮއިފައި ބޮޑުބެއަށް ގޮވިއެވެ. ހިސާބު ގަނޑު މީހުން އެއްވާން ފެށުމުން ވަސީމާއްތަ އަނެއްކާވެސް ދޮރު ހުޅުވިއެވެ. ނިވްޔާމެންގެ ގެއާއި ދިމާއަށް ހިނގައިގަތީ ކުދި ކިޔަމުންނެވެ. ނިވްޔާ ދުވެފައި ވަސީމާއްތަ އަށް ވުރެ ކުރިން ދިޔައެވެ. އޭރު ހަރީރާ ދެލޯ ފޮހެމުން އެގެެއިން ނުކުންނަނީއެވެ. ނިވްޔާ ވަންނަން އުޅެން ފެށުމުން ހަރީރާ ނިވްޔާ ހިފެހެއްޓިއެވެ.\n“ނިވްޔާ، ހިނގާބަލަ ހަރީރާއްތަމެންގެ ގެއަށް. ވަސީމާއްތަ މަންމަ ބަލާނެ.” ހަރީރާއްތަގެ އަޑު ބެދިފައިވީހެން ނިވްޔާއަށް ހީވިއެވެ.\nނިވްޔާ ދާން ބޭނުން ނުވިނަމަވެސް ދެކޮޅު ހަދާކަށް ނުކެރުނެވެ. އެގެއަށް ގެންގޮސްފައި ހަރީރާއްތަ ނިިވްޔާއަށް ސައިދެވޭތޯ އުޅުނެވެ. ނަމަވެސް ނިވްޔާއަކަށް މާ ރަނގަޅަކަށް ނުކެވުނެވެ. މަންމައަށް ކައިރިއަށް ދާން ކެތްމަދުވެފައި ވިތީއެވެ.\n“މަންމަ ކައިރިއަށް ދާން ބޭނުން.” ނިވްޔާ ސައިތަށި ދުރަށް ޖައްސާލަމުން ބުންޏެވެ.\nއެ ތުއްތު އާދޭހުގެ އަޑު އިވުމުން ހަރީރާއްތަގެ ލޯ އަނެއްކާވެސް ކަރުނުން ފުރުނެވެ. ނަމަވެސް ހިތްވަރު ކޮށްފައި ނިވްޔާ އަށް ދޭހަވާ ގޮތަށް މަންމަ ނިޔާވި ވާހަކަ ބުންޏެވެ. ހަރީރާ ނިވްޔާމެންގެ ގެއަށް ވަނީ ނިވްޔާ ދުވެފައި ދާތަން ފެނިގެންނެވެ.\n“ނޫން. މަންމަ ނުދާނެ. ނިވީ އެކަނި ކޮށްފަ މަންމައެއް ނުދާނެ” ރޮމުން ރޮމުން ނިވްޔާ ބުންޏެވެ.\nހަރީރާއްތަ މަސައްކަތުން އެތައް އިރެއްވީ ފަހުން ނިވްޔާ ހަމައަކަށް އެޅުނެވެ. ނަމަވެސް މަންމަގެ ކަށު ކަމާކެމި ނިމި މޫނު ދައްކަން ވެއްދުމާއި އެކު ނިވްޔާ އަށް އަނެއްކާވެސް ރޮވެން ފެށުނެވެ. ދެން ދުވަހަކުވެސް މަންމަ ނުފެންނާނެއޭ ހިތަށް އަރާފައި އެ ހިތް ކުދި ކުދި ވަމުން ދިޔައެވެ.\nމިގޭގައި ބެހެއްޓިޔަސް އަހަރެންގެ ކުރިމައްޗަށް އަޔަ ދީގެން ނުވާނެ.” އެރޭ ހަރީރާއްތަ ނިވްޔާ ގޮވައިގެން ބޮޑުބެގެއަށް ދިޔުމުން ފަހު ބަސް އިއްވުމަށް ފަހު ބޮޑުބެ ނުކުމެގެން ދިޔައެވެ.\n“އާން! އެންމެ ފަހުން އޭނާގެ ހަރާންދަރިވެސް މި ބަލަން ޖެހުނީ އަހަންނަކަށް ނުން.” ވަސީމާއްތަ ނުރުހިފައި ބުންުޏެވެ.\nއެއީ އެންމެ ފުރަތަމަ އެ ލަފްޒް ނިވްޔާ އަޑު އެހި ފަހަރެވެ. ރޮއި ރޮއި ގިސްލެވެމުން ދިޔަ ނިވްޔާ އޭރު ހުރީ ހަރީރާގެ ފުރަގަހަށް ވަދެ އޭނާގެ ލިބާހުގައި އެއްއަތުން ހިފަހައްޓައިގެންނެވެ.\nބޮޑުބެއަކީ ރަށުގެ އެންމެ މުއްސަނދި އެކަކެވެ. އެ ބޮޑުގެ ޒަމާނީ ފެންވަރަކަށް ހަދާފައި ހުރި ނަމަވެސް ނިވްޔާ އުޅެން ދިނީ ބަދިގެ ފަރާތުގައި ހަދާފައި ހުރި ކުޑަ ވަރެއްގެ ކޮޓަރިއެކެވެ. އެނދަކާއި އަލަމާރިއެއްގެ އިތުރުން މޭޒެއް ބަހައްޓާފައި ނަމާދު ކޮށްލާނެ ވަރުގެ ހުސް ޖާގަ ކޮޅެއް ވެއެވެ. ކުޑައިރު އެކަނި އޮވެގެން ނިދަން ޖެހުމުން ނިވްޔާ ކިތަންމެ ބިރުގަނެ ހިތްދަތިވިޔަސް ކުރެވޭނެ އެހެން ކަމެއް ނެތެވެ. ފުރަތަމަކޮޅު ނިދެނީވެސް ރޮއި ރޮއި ވަރުބަލިވެ ގިސްލެވިގެންނެވެ. ނަމަވެސް މަޑު މަޑުން އެކަނި ނިދަން ނިވްޔާއަށް އާދަވިއެވެ. ގޭގެ ކުރަން ޖެހޭ ހުރިހާ މަސައްކަތެއް ކުރަންވެސް ހޭނުނެވެ. އާދަ ނުވިކަމަކީ ވަސީމާއްތަގެ އަޑުލުމާއި އަނިޔާތަކެވެ. ވަސީމާއްތަގެ ވިހަ ގަދަ ބަސްތަކުންނާއި ކުރާ އަނިޔާތަކުން އެހިތުގައި އެޅިފައި ހުރި ކޫރުންތައް ގުނާ ޢަދަދު ނުކުރެވޭނެއެވެ.\nބޮޑުބެގެ ތިބެނީ ތިން ކުދިންނެވެ. ނިވްޔާ އާއި ދާދި އެއް އުމުރެއްގެ އީފާއާއި ދޮއްޓަށް ތިބޭ ދެ ފިރިހެން ކުދިންނެވެ. އިމާޒް އީފާއަށް ވުރެ ދެ އަހަރު ބޮޑު އިރު އިޔާދް ހަތަރު އަހަރު ދޮއްޓެވެ. އިިިޔާދް ގައިގައި މަޑުމައިތިރި ސީރިއަސް ގޮތްގަޑެއް ހުންނައިރު އިމާޒް އެއާއި މުޅިން އިދިކޮޅެވެ. އަބަދުވެސް ގްރޫޕްހަދާފައި ކޮންމެވެސް ސަކަރާތެއް ޖެހުމުގައި އުޅޭއިރު ދޭތެރެއަކުން އައިސް ނިވްޔާއަށް ވެސް ޖެއްސުން ކުރެއެވެ. އީފާ އަކީ ހިތްހެޔޮ މަޖާ މިޒާޖެއްގެ ކުއްޖެކެވެ. އެގެއިން ކިރިޔާވެސް ހިތްހަމަ ޖެހުމެއް ނިވްޔާއަށް ލިބެނީ އީފާގެ ފަރާތުންނެވެ. ވަސީމާއްތަ ކިތަންމެ ރުޅި އައި ނަމަވެސް އެންމެ ކުޑައިރުއްސުރެވެސް ދަނޑިވަޅު ބަލާފައި ނިވްޔާ ގާތަށް އީފާ އަންނާނެއެވެ. ދެކުދިން އެއްކޮަށް ކުޅެ ސަކަރާތް ޖަހަން ތިއްބާ ވަސީމއްތަ އަށް ފެނިއްޖެ ނަމަ އީފާ ދަމާފައި ގެންދާނެއެވެ. ނަމަވެސް އަނެއްކާވެސް އަނެއް ދުވަހު އީފާ އަންނާނެއެވެ. ބޮޑު ވި ވަރަކަށް އެދެކުދިންގެ ގުޅުންވެސް ދިޔައީ ވަރުގަދަ ވަމުންނެވެ. ނިވްޔާ އާއި ދޭތެރޭ ކަންތައް ކުރާ ގޮތުން ކިތަންމެ ދެރަވިޔަސް އީފާއަކަށް ކޮށް ދެވޭ މާ ބޮޑު ކަމެއް ނޯވެއެވެ. ނިވްޔާގެ ދިފާޢުގައި އެއްޗެއް ބުނި ނަމަވެސް ވަސީމާއްތަ އީފާއާއި ދިމާއަށް ވެސް ހަޅޭއްލަވައެވެ.\nޚިޔާލުތަކުން ދުރަށް ޖެހިލުމަށް ފަހު ނިވްޔާ ކަރުނައިން ފުސްވެފައިވާ ދެލޯ ފޮހެލިއެވެ. އަދި އަވަސް އަވަހަށް އެއް ކުރި ކުނި ކޮޅު ނަގާފައި ކުނިވަށިގަނޑަށް އަޅާލިއެވެ. އަދި އެއާއި އެކު ހިންދެމިލުމަށް ފަހު ނިތްކުރިމަތީގައި ހުރި ދާތިކި ތައް ފޮހެލިއެވެ. އެވަގުތު ކުރިމަތިން ފެނުނު މަންޒަރަކުން ނިވްޔާގެ ދެލޯ ބޮޑުވިއެވެ. ބޭއިޚްތިޔާރުގައި މޫނުމައްޗަށް އަތް ހުރަސް ކޮށްލެވުނީ ލިބިދާނެ ހަމަލާއަކުން ރެކެން ވެގެންނެވެ.\nVarah reethi waiting when next part?\nInshaallah next part on tuesday\nEyna thee girl eh tha noony boy ehtha\nތިޔަ ލޯބީގެ ހައްޤުގައި (19)\nނޭންގިހިތޭ ގެންދެވީމަ މިތުރާ… (12)\nލޯބި December 31, 2017\nނޫރު (ދިހަވަނަ ބައި)\nދީނީ ލޯބި December 14, 2017


Mahah Hama Agu Libeynee Free Trade Agrement Thanfeez Kurevigen: Shiyaam - Vaguthu\nމަހަށް ހަމަ އަގު ލިބޭނީ ފްރީ ޓްރޭޑް އެގްރިމެންޓް ތަންފީޒު ކުރެވިގެން: ޝިޔާމް\nމަހަށް ހަމަ އަގު ލިބޭނީ ނިމި ދިޔަ ސަރުކާރުން ޗައިނާއާއި އެކު ހެދި ފްރީ ޓްރޭޑް އެގްރިމެންޓް ތަންފީޒު ކުރެވިގެން ކަމަށް ރައްޔިތުން މަޖިލީހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހްމަދު ޝިޔާމް ވިދާޅުވެއްޖެއެވެ.\nމަސްވެރިކަމުގެ ސިނާޔަތަށް ދިމާވެފައިވާ ގޮންޖެހުންތަކަށް ހައްލެއް ނުލިބުމުން ރާއްޖޭގެ ތިން ސަރަހައްދެއްގައި މަސްވެރިން ބޮޑު މުޒާހަރާއެއް ކުރަން ތައްޔާރުވަމުން ދިޔަ ދަނޑިވަޅެއްގައި ޝިޔާމް ކުރެއްވި ޓްވީޓެއްގައި ވަނީ މަހަށް އަގު ލިބޭނެ ގޮތެއް ފާހަގަކުރައްވާފައެވެ.\nޝިޔާމް ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުގައި އަވަށްޓެރި ޗައިނާއާއި އެކު ފްރީ ޓްރޭޑް އެގްރިމެންޓެއެއް ހެދިފައިވާ ކަމަށެވެ. އެ އެއްބަސްވުމުގެ ސަބަބުން ދުނިޔޭގެ އެންމެ ބޮޑު "ކޮންސިއުމާ މާކެޓް" ގައި އެއްވެސް ޑިއުޓީ އަކާ ނުލައި، މަހުގެ ބާވަތްތަކުގެ ވިޔަފާރި ކުރުމުގެ ފުރުސަތު ތަނަވަސް ވެގެންދާ ކަމުގައި އޭނާ ފާހަގަކުރެއްވިއެވެ.\nޝިޔާމް ވިދާޅުވި ގޮތުގައި މި އެއްބަސްވުމުގެ ދަށުން ދިވެހިން ބާނާ މަހުގެ އުފެއްދުންތައް އެއްވެސް ޑިއުޓީއަކާއި ނުލާ ޗައިނާއަށް އެކްސްޕޯޓް ކުރެވެން ފެށުމުން މަހަށް ހަމަ އަގު ލިބިގެން ދާނެއެވެ. އެހެން ނަމަވެސް މި އެގްރިމެންޓް ތަންފީޒް ކުރުމަށް ކޯލިޝަން ސަރުކާރުން އުޒުރުވެރިވަމުން ދާކަން އޭނާ ފާހަގަކުރެއްވިއެވެ.\n"ދިވެހި ރާއްޖެއަށް ވަކިން ޚާއްސަކޮށް ދިވެހި މަސްވެރިންނަށް ލިބޭނެ އެންމެ ބޮޑު އުފަލަކީ ރައީސް ޔާމީން ޗައިނާ ސަރުކާރާއިއެކީ ހެދި ފްރީ ޓްރޭޑް އެގްރީމަންޓަށް މިސަރުކާރުން އިޚުތިރާމުކުރުން. ދިވެހިން ބާނާ މަހާއި މަހުގެ އުފެއްދުންތައް ޒީރޯ ޓެރިފްގައި 1.4 ބިލިޔަން އަށް ޗައިނާއަށް އެކްސްޕޯޓް ކުރުމުން ހަމަ އަގު ލިބޭނެ." ޝިޔާމް ކުރެއްވި ޓްވީޓްގައި ވިދާޅުވިއެވެ.\nDhivehi Raajje ah haassakoh Dhivehi masverinnah ves libeyne emme bodu ufalakahvaanee Raees Yameen 🇨🇳 aa ekee hehdhevi Free Trade Agreement mi sarukaarun thanfeezkurun. Dhivehin baanaa mahaa mahuge ufehdhunthah zero tarrif gai 1.4bn 🇨🇳 ah export kurumun mahah hama agu libeyne. https://t.co/1Db51c3ahn\n— Ahmed Shiyam (@Shiyamaldives) January 4, 2021\nފްރީ ޓްރޭޑް އެގްރީމެންޓް ތަންފީޒުކުރުމަކީ ބުއްދިވެރި ކަމެއް ނޫން ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު މަޖިލީހުގެ ޖަލްސާއެއްގައި ވާހަކަދައްކަވަމުން ވިދާޅުވެފައިވެއެވެ. އަދި މި އެގްރިމެންޓް ތަންފީޒު ކުރި ނަމަވެސް ރައީސް ޔާމީންގެ ސަރުކާރުން އެއްބަސްވެފައި އޮތްގޮތަށް ކުރިއަށް ނުގެންދާނެ މި ސަރުކާރުގެ އިގްތިސޯދީ ވަޒީރު ފައްޔާޒު އިސްމާއިލް ވިދާޅުވެފައިވެއެވެ.\nދިވެހި ސަރުކާރުން ޗައިނާއާ އެކު ފްރީ ޓްރޭޑް އެގްރީމެންޓުގައި ސޮއިކޮށްފައި ވަނީ ޑިސެމްބަރު 7، 2017 ގަ އެވެ. އަދި އެ އެއްބަސްވުމުން ކުރިއަށް ގެންދަން މަޖިލީހުން ފާސްކޮށްފައި ވަނީ ނޮވެމްބަރު 29، 2017 ގައެވެ.\nޖެނުއަރީ 4, 2021 14:39\nހެހެހެހެ ގްރޭޑް9ގެ ކުއްޖަކަށް ވެސް އިނގޭނެ ތީ ގަމާރު ވާހަކަ އެއްކަން\nޖެނުއަރީ 4, 2021 19:16\nޗަކޮއިމެން އެކަންނުކުރީ ކާކުބުނެގެން ވައްކާންކުރާންވެގެން ތެޅުނުވަރުން އެހެން ކަމެއްވާވަރެއްނުވި އުތަ ބަހީ ސޭބޯން\nޖެނުއަރީ 5, 2021 18:29\nކަލޭމެނައް ތިޔަތަނުން ހަމައަގު ލިބެޔެއްނު މިލިޔަނުން މިލިޔަނުން ދެން އަނގަމަޑުން ލައިގެން ތިބޭ...ކަމެއް ވާބައެއްނޫން ތިޔަކީ ހާއްސަކޮއް ނެނެރީ ނަޝީދުގެ ނަން ފާހަގަ ކޮއްލަން.


Quran hithudhaskuraanee kihineh? | Dhiislam\nޑރ މުޙައްމަދު ޝަހީމް ޢަލީ ސަޢީދު އޭޕްރިލް 8, 2020\nކީރިތި ޤުރުއާން ހިތު ދަސްކުރުމަކީ ވަރަށް އުނދަގޫ ކަމެއް ކަމުގައި ވަރަށް ގިނަ މީހުންނަށް ވިސްނެއެވެ. އެހެންކަމުން އެކަމަށް ކުރިމަތިލާން ގިނަބަޔަކު ޖެހިލުން ވެއެވެ. ނަމަވެސް އެކަމަށް މަސައްކަތްކުރާ ކުޑަ ކުދިން ވެސް ދަސްކުރެއެވެ. މިކަމުގައި ފޮރުވިފައިވާ ސިއްރަކީ ކޮބައިތޯއެވެ؟ މާތް ﷲ ވަޙީކުރައްވާފައިވެއެވެ.\n( وَلَقَدْ يَسَّرْنَا الْقُرْآنَ لِلذِّكْرِ فَهَلْ مِن مُّدَّكِرٍ ﴿ القمر: ١٧﴾ ) މާނައީ: "ހަމަކަށަވަރުން، ތިމަންރަސްކަލާނގެ قرآن ހަނދުމަކުޅައުމަށް ފަސޭހަކޮށް ދެއްވީމެވެ. ފަހެ، ހަނދުމަކުރާ މީހަކު ވޭހެއްޔެވެ؟"


vnews - Tumor akaai hanguraama kuramundhaa Irfan Khan2mahah fahu twitter ge dhuniye'ah\nޓިއުމަރަކާ ހަނގުރާމަ ކުރަމުންދާ އިރްފާން ޚާން ދެ މަހަށްފަހު ޓްވިޓަރގެ ދުނިޔެއަށް\nއިރްފާން ޚާން -- ފޮޓޯ: އެންބީސީ ޔުނިވާސަލް\nބޮލީވުޑްގެ މަޝްހޫރު އެކްޓަރު އިރްފާން ޚާން ދެ މަހަށްފަހު އެނބުރި ޓްވިޓަރއަށް އަތުވެއްޖެ އެވެ.\nމީގެ ދެ މަސް ކުރީން އިރްފާން ޚާން ވަނީ ވަރަށް މަދުން ނޫނީ ނުފެންނަ ބައްޔެއް އޭނާ އަށް ޖެހިފައިވާކަން ޓްވިޓަ މެދުވެރިކޮށް މިދިޔަ މާޗް މަހުގެ ފަސްވަނަ ދުވަހު އިއުލާނުކޮށްފަ އެވެ. އަދި ފަހުން ވަނީ އޭނާ ވަރަށް މަދުން ނޫނީ ނުފެންނަ ވައްތަރެއްގެ ޓިއުމަރަކަށް ފަރުވާ ކުރަމުންދާ ވާހަކަ އޭނާއަށް ތާއީދުކުރާ ފަރާތްތަކާއި ހިއްސާކޮށްފަ އެވެ.\nއިރްފާނަށް ކުރިމަތިވި އެންޑޮކްޓްރައިން ޓިއުމަރަކީ ވަރަށް މަދުން ނޫނީ ނުފެންނަ ބައްޔެކެވެ. މި ބަލި ޖެހިފައިވާ މީހުންގެ ހަށިގަނޑުގެ ހޯމޯންސް އުފައްދާ ސެލްތަކަށް ގެއްލުންދެ އެވެ.\nއުމުރުން 51 އަހަރުގެ އިރްފާން ޚާން އެންމެ ފަހުން ކުރި ޓްވީޓްގައި އޭނާގެ އާ ފިލްމާ ބެހޭ މައުލޫމާތު ހިއްސާކޮށްފައިވެ އެވެ. އެ ފިލްމް ރިލީޒް ކުރުމަށް ހަމަޖެހިފައިވަނީ އޮގޮސްޓް މަހުގެ 10 ވަނަ ދުވަހު އެވެ. އިރްފާން ޚާން މިހާރުވެސް ދަނީ އިނގިރޭސިވިލާތުގައި ފަރުވާ ހޯދަމުންނެވެ.\nއިރްފާން ޚާނަކީ ބޮލީވުޑްގެ މަޝްހޫރު އެކްޓަރެއް ނަމަވެސް، އޭނާ ހޮލީވުޑްގެ މަޝްހޫރު އެތައް ފިލްމަކުން ވެސް ފެނިފައިވެ އެވެ. 100 އެތައް ފިލްމަކުން ފެނިފައިވާ އިރްފާން ޚާންގެ ހޮލީވުޑްގެ މަޝްހޫރު ފިލްމުތަކުގެ ތެރޭގައި ލައިފް އޮފް ޕައި، ޖުރެސިކް ވާލްޑް އަދި ސްލަމްޑޯގް މިލިއަނާ ހިމެނެ އެވެ.\nއިރްފާން އެނބުރި ޓްވިޓާގެ ދުނިޔެއަށް އައުމުން އޭނާއަށް ތާއީދުކުރާ ގިނަ އަދަދެއްގެ ބަޔަކު ވަނީ މަރުހަބާ ކިޔާފަ އެވެ.\n2013 ވަނަ އަހަރު އިރްފާން ޚާނަށް ވަނީ ޕާން ސިންހް ތޮމާރްގައި އޭނާ ދައްކައިދީފައިވާ ރޯލަށް އިންޑިއާގެ ގައުމީ ފިލްމް އެވޯޑެއް ލިބިފަ އެވެ.\nމީގެ އިތުރުން "ދަ ލަންޗްބޮކްސް"ގައި އޭނާ އަދާކޮށްފައިވާ ރޯލަށް އޭނާއަށްވަނީ ކާންސް ފިލްމް ފެސްޓިވަލްގައި ވީވާޒް ވޮއިސް އެވޯޑް ލިބިފަ އެވެ. އަދި އޭނާ އިސް ރޯލެއް އަދާކޮށްފައިވާ ފިލްމެއް ވަނީ 2013 ވަނަ އަހަރު ލަންޑަން ފިލްމް ފެސްޓިވަލަށް ވެސް ހޮވިފަ އެވެ.


Dhevana fiyavaheega Umra ge alhukamah 250,000 meehunnah furusathu dheyn nimmaifi - vNews.mv\nދެވަނަ ފިޔަވަހީގައި އުމްރާގެ އަޅުކަމަށް 250،000 މީހުންނަށް ފުރުސަތުދޭން ސައުދީން ނިންމައިފި\nސައިފް އަޒްހަރު 13 October 2020, 15:05\nދެވަނަ ފިޔަވަހީގައި އުމްރާގެ އަޅުކަން ފުރިހަމަ ކުރުމަށް 250،000 މީހުންނަށް ފުރުސަތު ދިނުމަށް ސައުދީ ސަރުކާރުން ނިންމައިފިއެވެ.\nފުރަތަމަ ފިޔަވަހީގައި އުމްރާގެ އަޅުކަމަށް މި އޮކްޓޫބަރުމަހުގެ4ވަނަ ދުވަހު ހުޅުވާލިއިރު، ސައުދީ ސަރުކާރުން ބުނެފައިވަނީ، ދެވަނަ ފިޔަވަހި މިމަހުގެ 18 ވަނަ ދުވަހު ހުޅުވާލާއިރު އުމްރާގެ އަޅުކަމަށް ފުރުސަތު ދޭނީ 15،000 މީހުންނަށް ކަމަށެވެ.\nއަދި މަސްޖިދުލް ޙަރަމާއި މަސްޖިދުއް ނަބަވީގައި ނަމާދުކުރުމަށް ފުރުސަތުދޭނީ 40،000 މީހުންނަށް ކަމަށްވެސް ބުނެފައި ވެއެވެ.\nއެހެން ނަމަވެސް، ސައުދީ ސަރުކާރުގެ ނޭޝަނަލް ކޮމިޓީ ފޮރ ހައްޖު އެންޑް އުމްރާގެ މެމްބަރ ހާނީ އަލް އުމައިރީ ވިދާޅުވީ، ދެވަނަ ފިޔަވަހީގެ ދަށުން އުމްރާގެ އަޅުކަމަށް 250،000 މީހުންނަށް ފުރުސަތު ދިނުމަށް މިހާރު ނިންމާފައިވާ ކަމަށެވެ.\nއަދި މާތްވެގެންވާ ދެ މިސްކިތުގައި ނަމާދުކުރުމަށް 600،000 މީހުންނަށް ފުރުސަތު ދިނުމަށްވެސް ސަރުކާރުން ނިންމާފައިވާ ކަމަށް އޭނާ ވިދާޅުވިއެވެ.\nފުރަތަމަ ފިޔަވައްސާއި ދެވަނަ ފިޔަވަހީގެ ދަށުންވެސް އުމްރާގެ އަޅުކަމަށް އާދެވޭނީ ސައުދީ އަރަބިއްޔާގެ ރައްޔިތުންނަށާއި، އެގައުމުގައި ދިރިއުޅޭ ބޭރު ގައުމުތަކުގެ މީހުންނަށް އެކަންޏެވެ.\nހަމަ އެއާއެކު، އުމްރާގެ އަޅުކަމަށް ދެވަނަ ފިޔަވަހީގެ ދަށުން ފުރުސަތު ހުޅުވާލާއިރު، މަސްޖިދުލް ޙަރަމްގެ އިތުރުން، މަދީނާގައި ހުންނަ މަސްޖިދުއް ނަބަވީއާއި، އެ މިސްކިތް ހުންނަ ސަރަހައްދަށާއި، ރައުދާ ޝަރީފަށް ޒިޔާރަތްކުރުމުގެ ފުރުސަތު އުމްރާވެރިންނަށް ހުޅުވާލަންވެސް ސައުދީ ސަރުކާރުން ވަނީ ނިންމާފައެވެ.\nއުމްރާގެ އަޅުކަން ފުރިހަމަ ކުރުމަށް ބޭނުންވާ ފަރާތްތަކާއި، މަސްޖިދުލް ޙަރަމަށާއި، ރައުދާ ޝަރީފަށް ޒިޔާރަތްކުރަން ބޭނުންވާ މީހުން، އެކަމަށް ކަނޑައަޅާފައިވާ ޚާއްސަ އެޕްލިކޭޝަނެއް މެދުވެރިކޮށް ކުރިން ރަޖިސްޓަރީ ކުރަންޖެހެއެވެ.\nފުރަތަމަ ފިޔަވައްސާއި ދެވަނަ ފިޔަވަހީގެ ދަށުން އުމްރާގެ އަޅުކަން ފުރިހަމަ ކުރުމުގެ ފުރުސަތު ސައުދީ އަރަބިއްޔާގެ ރައްޔިތުންނަށާއި، ސައުދީގައި ދިރިއުޅޭ ބޭރު ގައުމުތަކުގެ މީހުންނަށް ލިބިގެންދާއިރު، ދުނިޔޭގެ އެހެން ގައުމުތަކުން މީހުންނަށް އުމްރާގެ އަޅުކަން ފުރިހަމަކުރުމަށް ސައުދީއަށް ޒިޔާރަތް ކުރުމުގެ ފުރުސަތު ދޭން ނިންމާފައިވަނީ ތިންވަނަ ފިޔަވަހީގެ ދަށުންނެވެ.\nތިންވަނަ ފިޔަވަހި ހުޅުވާލަން ހަމަޖެހިފައިވަނީ އަންނަ ނޮވެމްބަރުމަހުގެ 1 ވަނަ ދުވަހުން ފެށިގެންނެވެ.\nނޭޝަނަލް ކޮމިޓީ ފޮރ ހައްޖު އެންޑް އުމްރާގެ މެމްބަރ ހާނީ އަލް އުމައިރީ ވިދާޅުވީ، ކޮވިޑް ބަލިމަޑުކަމުގެ ހާލަތު ހުރިގޮތުން އުމްރާގެ އަޅުކަމަށް މީހުން ފޮނުވަން ފުރުސަތު ލިބޭނީ ކިތައް ގައުމަށް ކަމެއް އަދި ސާފު ނުވާކަމަށެވެ.\n"އުމްރާގެ އަޅުކަމަށް މީހުންނަށް އާދެވޭނެ ގައުމުތަކުގެ ތަފްސީލުތައް ކަމާބެހޭ ފަރާތްތަކުން ވަރަށް އަވަހަށް ހާމަކުރާނެ ކަމުގެ އުންމީދުގައި އެންމެންވެސް ތިބީ"\nހާނީ އަލް އުމައިރީ\nތިންވަނަ ފިޔަވަހީގެ ދަށުން އުމްރާގެ އަޅުކަމަށް މާތްވެގެންވާ ދެމިސްކިތުން ދުވާލެއްގެ މައްޗަށް 20،000 މީހުންނަށް ޖާގަ ދިނުމަށާއި، އަދި ނަމާދަށް އަންނަ 60،000 މީހުންނަށް ޖާގަ ދިނުމަށް ނިންމާފައިވާ ކަމަށް ސައުދީ ސަރުކާރުން ކުރިން ހާމަކޮށްފައި ވެއެވެ.\nއަދި ކޮރޯނާވައިރަހުގެ ބަލިމަޑު ހާލަތުގެ ނުރައްކާ ނެތިއްޖެކަން ރަސްމީގޮތުން ކަނޑައަޅައި އިޢްލާން ކުރަންދެން އުމްރާގެ އަޅުކަމަށާއި، ނަމާދަށް މިސްކިތްތަކުން ޖާގަދެމުން ގެންދާނީ އެ އަދަދަށް ކަމަށްވެސް ބުނެފައި ވެއެވެ.\nއެކަމަކު ދެވަނަ ފިޔަވަހީގެ ދަށުން އުމްރާގެ އަޅުކަމަށް ފުރުސަތު ދޭން ނިންމި މީހުންގެ އަދަދު 250،000 އަށް އިތުރުކުރުމުން، ސައުދީ އަރަބިއްޔާއިން ބޭރުން އަންނަން ފުރުސަތުދޭނެ މީހުންގެ އަދަދުވެސް ވަރަށް ބޮޑުތަނުން އިތުރުކުރާނެ ކަމަށް ބެލެވިފައި ވެއެވެ.\nއުމްރާގެ އަޅުކަމަށް ދިއުމަށް ގައުމުތަކަށް ޖާގަދޭނޭ ގޮތާ ބެހޭގޮތުގެ ތަފްސީލެއް ސައުދީ ސަރުކާރުން އަދި ހާމަކޮށްފައެއް ނުވެއެވެ. ހަމައެކަނި ބުނެފައިވަނީ، އުމްރާގެ އަޅުކަމަށް ސައުދީ އަރަބިއްޔާއަށް ދިއުމަށް ފުރުސަތުދޭނީ ކޮވިޑްބަލީގެ ރިސްކުނެތް ގައުމުތަކަށް ކަމަށެވެ.\nއުމްރާގެ އަޅުކަމަށް ދިއުމަށް ހަތަރުވަނަ ފިޔަވައްސެއްވެސް ސައުދީ އަރަބިއްޔާއިން ކަނޑައަޅާފައި ވެއެވެ.


ނޫސްބަޔާން - PR-02/2018\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީން ކަށަވަރުކޮށްދީފައިވާ ޙައްޤުތައް ފޯރުކޮށްދިނުމާއި ބޭނުންކުރުމުގައި ހުރިހާ ފަރާތްތަކުންވެސް ޒިންމާދާރުކަމާއެކު، ޤައުމުގެ ސުލްހަމަސަލަސްކަން ގެއްލިގެންނުދާނެފަދަ ގޮތެއްގެ މަތިން ޢަމަލުކުރުމަށާއި، މިފަދަ ޚުޠޫރަތްތެރި ދަނޑިވަޅެއްގައި ހުރިހާ ފަރާތްތަކުންވެސް ޤައުމުގެ އަމަން އަމާންކަން ދަމަހައްޓައި ނެގެހެއްޓުމަށް މަސައްކަތްކުރުމަށާއި، ޤައުމީ މަސްލަހަތު އިސްކުރުމަށް މި ކޮމިޝަނުން އިލްތިމާސްކުރަމެވެ.\nޤާނޫނުއަސާސީން ކަށަވަރުކޮށްދީފައިވާ އެއްވެއުޅުމުގެ މިނިވަންކަމުގެ ޙައްޤާއި، ޚިޔާލުފާޅުކުރުމުގެ މިނިވަންކަމުގެ ޙައްޤު ޒިންމާދާރުކަމާއެކު ބޭނުންކުރުމަށް އެންމެހާ ފަރާތްތަކަށް އިލްތިމާސްކުރަމެވެ. ހަމަމިއާއެކު، އެއްވުންތަކުގައި ބައިވެރިވާ ފަރާތްތަކަށް ރައްކާތެރިކަން ހަމަހަމަގޮތެއްގައި ކަށަވަރުކޮށްދިނުމަށާއި، އެއްވުންތައް ރޫޅާލަން ޖެހިއްޖެ ޙާލަތްތަކުގައި އަމަންބަލަހައްޓާ ފަރާތްތަކުން ޤާނޫނީ އިމުގެތެރެއިން ޢަމަލުތައް ބެހެއްޓުމަށް މި ކޮމިޝަނުން އިލްތިމާސްކުރަމެވެ.\nއަދި، މި ހައްސާސް ދަނޑިވަޅުގައިވެސް ރައްޔިތުންގެ ޙައްޤުތަކަށް ހުރުމަތްތެރިކޮށް ހިތުމުގެ މުހިންމުކަން އެންމެހާ ފަރާތްތަކަށް ހަނދުމަކޮށްއަރުވަމެވެ. އަދި ސަލާމަތީ ބާރުތަކުން ރައްޔިތުންގެ ސަލާމަތާ ރައްކާތެރިކަން ޙިމާޔަތްކުރުމަށް ޤާނޫނީ އިމުގެތެރެއިން ކުރާ މަސައްކަތްތަކަށް އެއްބާރުލުން ދިނުމަށް އެންމެހާ މުއައްސަސާތަކާއި ރައްޔިތުންނަށް އިލްތިމާސްކުރަމެވެ.\nހަމަމިމޭރުމުން، ދިވެހިރާއްޖޭގައި އުފެދިފައިވާ ސިޔާސީ ޕާޓީތަކާއި ރާއްޖޭގެ މީޑިޔާތަކުން މި މަޝްރަހު އިތުރަށް ހޫނުވާނޭފަދަ ގޮތަކަށް ޢަމަލުތައް ނުބެހެއްޓުމަށާއި، ދިވެހިރާއްޖޭގެ މިނިވަންކަމާއި އިސްތިޤްލާލަށް ފޫނުބެއްދޭނެފަދަ ގެއްލުމެއް ލިބިދާނޭ ފަދަގޮތަކަށް ޢަމަލުތައް ނުބެހެއްޓުމަށް އިލްތިމާސްކުރަމެވެ. އަދި، މިހާރު ހިނގަމުންދާ ކަންކަން ކޮމިޝަނުން ވަރަށް ގާތުން ބަލައި މޮނިޓަރ ކުރަމުންދާކަމުގައި ދަންނަވަމެވެ.\nޒަމާނުއްސުރެ ދިވެހިރާއްޖޭގައި އޮތް އަމަންއަމާންކަން ދެމެހެއްޓުމުގެ ހެޔޮ ތައުފީޤު މާތްﷲ އަޅުގަނޑުމެން އެންމެންނަށް މިންވަރު ކުރައްވާށި، އާމީން!


Kaamiyabu Kamaa Eku Eid Smile Event Nimmaalaifi | #Dhiislam\nކާމިޔާބު ކަމާއެކު ޢީދު ސްމައިލް ނިންމާލައިފި\nޢީދު ސްމައިލް 1438 / ފޮޓޯ މުޙައްމަދު އަރީހް\nހުޅުމާލޭ އަލް ހިޖްރަގެ ފަރާތުން މިއަހަރުގެ އަޟްހާ ޢީދު ފާހަގަ ކުރުމަށް ބޭއްވި “ޢީދު ސްމައިލް 1438” ކާމިޔާބު ކަމާއެކު ނިންމާލައިފިއެވެ.\nމިމަހުގެ ދެވަނަ ދުވަހު ކުރިން ބާއްވަން ހަމަޖެއްސި މިހަރަކާތް މޫސުން ގޯސްވުމުގެ ސަބަބުން ލަސްކުރުމަށްފަހު ބާއްވާފައިވަނީ އިއްޔެއެވެ.\nމިހަރަކާތާއި ގުޅޭގޮތުން މައުލޫމާތު ދެއްވަމުން އަލް ހިޖްރަގެ ރައީސް ހާމިދު ސަލީމް ވިދާޅުވީ އިއްޔެ ބޭއްވުނު ޢީދު ސްމައިލް ހަރަކާތަކީ ކާމިޔާބު ހަރަކާތެއް ކަމަށާއި ގިނަ އަދަދެއްގެ ބަޔަކު ކުޑަކުދިންނާއި ބޮޑެތި މީހުން އިއްޔެގެ ހަރަކާތުގައި ބައިވެރިވެފައިވާ ކަމަށެވެ.\nއިއްޔެ ހަވީރު ހުޅުމާލޭ ސެންޓްރަލް ޕާކުގައި ކުރިއަށްދިޔަ މިހަރަކާތުގައި ކުޑަކުދިންނަށް ތަފާތު ކުޅިވަރުތައް ކުޅެވޭނެ ގިނަ ސްޓޯލްތަކެއްވަނީ ތައްޔާރުކޮށްފައެވެ. އެގޮތުން ފޭސް ޕެއިންޓިން، ފަސްއޮށް ކުޅުން، އޮށްވަޅު ގޮނޑި ކުޅުން، ސްކޭޓް ކުރަން ދަސްކޮށްދިނުން، އަތްދޮވުން، ފޮޓޯ ފްރޭމް، ރިމޯޓް ކާރު ދުއްވުން، ޑަސްބިނަށް ދަޅު އުކުން ފަދަ ގިނަ ހަރަކާތްތަކެއް ކުރިއަށް ދިޔައިރު ސްޓޭޖް ހަރަކާތްތަކުގެ ގޮތުގައި މަދަހަ ކިޔުން، ވާހަކަ ކިޔައިދިނުން ފަދަ ގިނަ ހަރަކާތްތަކެއްވެސް ކުރިއަށް ދިޔައެވެ. އަދި ބަމްޕަރއާއި ޓްރެމްޕޮލިންގެ ހަރަކާތްތައްވެސް ވަނީ ކުރިއަށް ގެންގޮސްފައެވެ.\nހާމިދު ފާހަގަކުރި ގޮތުގައި މިހަރަކާތް ކުރިއަށް ގެންދިޔުމަށްވަނީ ވަރަށް ގިނަ ފަރާތްތަކެއްގެ އެހީތެރިކަން ލިބިފައެވެ. އެގޮތުން ހޯސްޓިންގ ޕާޓްނަރ އެޗްޑީސީއާއި އިވެންޓުގެ މެއިން ސްޕޮންސަރ ތިލަފުށި ކޯޕަރޭޝަން، ކޯސްޕޮންސަރ އެންޒީއާއި އެލިއާގެ އިތުރުން އެހެންވެސް ގިނަ ފަރާތްތަކުން ދީލަތި އެހީތެރިކަން ފޯރުކޮށްދީފައިވާތީ އެފަރާތްތަކަށްވަނީ ޝުކުރު އަދާކޮށްފައެވެ. އަދި މިހަރަކާތުގައި ވޮލަންޓިއަރުންގެ ގޮތުގައި ހަރަކާތްތެރިވި ފަރާތްތަކަށްވެސް ހިޖްރަގެ ފަރާތުންވަނީ ޝުކުރު އަދާކޮށްފައެވެ.\nއަލްހިޖްރައާއި އެޗްޑީސީ ގުޅިގެން ހުޅުމާލޭގައި ޢީދު ފާހަގަ ކުރުމަށް ޢީދު ސްމައިލްގެ އިތުރުން މައިދާނުގައި ޢީދު ނަމާދު ކުރުމާއި އުޟްހިޔާ ކަތިލުމުގެ ހަރަކާތެއްވަނީ ކުރިއަށް ގެންގޮސްފައެވެ.\nއަލް ހިޖްރަގެ ފަރާތުން ޢީދު ސްމައިލް ނަމުގައި މިހަރަކާތް ކުރިއަށްގެންދިޔަ މިއީ ދެވަނަ ފަހަރެވެ. މިފަހަރުގެ އިވެންޓުގެ އޮންލައިން މީޑިއާ ޕާޓްނަރަކީ ދިއިސްލާމްއެވެ.


Nasheed Ge Miadhu Ge Ekuverin: Nasheed Akee Hulhangu Ge Agent Eh - Vaguthu\nނަޝީދުގެ މިއަދުގެ އެކުވެރިން: ނަޝީދަކީ ހުޅަނގުގެ އެޖެންޓެއް\nއިސްތިއުފާދެއްވި ރައީސް މުހައްމަދު ނަޝީދަކީ އިސްލާމްދީނާއި ދެކޮޅަށް އެންމެ ބޮޑަށް ފާޅުގައި މަސައްކަތް ކުރަމުންދާ ހުޅަގުގެ އެޖެންޓެއް ކަމުގައި ވިދާޅުވެފައިިވަނީ ނަޝީދުގެ މިއަދުގެ އެންމެގާތް އެކުވެރިންނެވެ.\n2008 ވަނަ އަހަރު ވެރިކަމަށް ވަޑައިގެންނެވުމަށް އޭރު ކުރެއްވި މަސައްކަތްތަކުގައި ވެސް އެންމެބޮޑު އެހީތެރި ކަމެއް ވެފައިވަނީ ހުޅަގުންކަމަށާއި، ނަޝީދަށް މި އެހީތެރިކަން ދީފައިވަނީ ރާއްޖޭގަައި އިސްލާމްދީން ނޫން ދީންތަކަށް ފުރުސަތު ދިނުމަށާއި، ރާއްޖޭގައި ހުޅަގުން ބޭނުންވާ ގިނަ ކަންތައްތަކެއް ހިންގޭނެ ފުރުސަތު ލިބިގެންދާ ގޮތަކަށްކަމަށް އެންމެ އަޑަށް ބާރުލާފައި ވިދާޅުވަމުން ގޮސްފައިވަނީ ނަޝީދުގެ މިއަދުގެ އެކުވެރިންނެވެ.\nސިޔާސީ ޖަލްސާތަކާއި އާންމު ބައްދަލުވުންތަކުގައިވެސް ނަޝީދު ވެރިކަމަށް ވަޑައިގެންނެވި ގޮތާއި ވެރިކަމުގައި ހުންނަވައިގެން ހިންގަވަން މަސައްކަތް ކުރެއްވި ދީނާއި ޚިލާފް ކަންތައްތަކަކީ ނަޝީދު ވެރިކަމަށް ގެނައުމަށް ބާރުދިން ކަމަށް މިބޭފުޅުން ވިދާޅުވާ ހުޅަގުގެ ފަރާތްތަކަށް ވެވަޑައިގެންފައިވާ ވައުދުތަކެވެ.\nނަޝީދުގެ ވެރިކަމުގައި ހިންގެވި ޤާނޫނާއި ޚިލާފް އަމަލުތަކާއި، ޤާނޫނާއި އެއްގޮތަށް ހިންގެވި އަމަލުތަކާއި މެދުވެސް އެންމެ ބޮޑަށް ފާޑުވިދާޅުވެފައިވަނީ ނަޝީދާއި މިއަދު ބައިއަތު ހިއްޕަވައިގެން އެންމެ އަރިސްކޮށް މަސައްކަތް ކުރާ އަދާލަތު ޕާޓީންނެވެ. ވަކިން ޙާއްސަކޮށް އެޕާޓީގެ ރައީސް ޝައިޚު އިމްރާނެވެ.\nނަޝީދާއި ދެކޮޅަށް އޭރު މާލޭގައި ހިންނެވި ހުރިހާ މުޒާހަރާއެއްގައި ބޮލުގައި ބޭންޑު އަޅުވައިގެން އެންމެ ކުރީސަފުގައި ހުންނެވީވެސް އިމްރާނެވެ. "މަގޭ ޤައުމާއި، މަގޭ ދީނާއި" ނުކުޅޭށޭ ކިޔައި ބޮޑެތި އެއްވުންތައް ބާއްވަައި ދެއަތް މައްޗަށް ނަންނަވައި ނަޝީދުގެ ކިބައިން މިޤައުމު ސަލާމަތް ކުރައްވާތޯ އެންމެ ގަދަޔަށް ދުޢާކުރެއްވި އެއްބޭފުޅަކީ ވެސް ޝެއިޚު އިމްރާނެވެ.\nނަޝީދާއި ގުޅޭގޮތުން ވާހަކަ ދައްކަވަމުން އިމްރާން ވިދާޅުވެފައިވަނީ "ނަޝީދަކީ އިސްލާމްދީނާއި ދިވެހި ޤައުމިއްޔަތުގެ އަދުއްވެއް، ދިވެހި ޤައުމިއްޔަތާއި ދެކޮޅު މީހެއް، ދިވެހި ޤައުމިއްޔަތުގެ މިނިވަންކަމަށް ފެންބޮވައިގެންފައިވާ މީހެއް، އިސްލާމްދީނާއި ޤައުމިއްޔަތު ނެތިކޮށް، ފަނާކޮށްލުމަށްޓަކައި ނިކަން ރަނގަޅަށް ތައްޔާރުކޮށް ރާއްޖެ ފޮނުވާފައިވާ އެޖެންޓެއް އޭނައަކީ" އިމްރާން ވިދާޅުވިއެވެ.\nޝައިޚު އިމްރާން ވިދާޅުވިފަދައިން ނަޝީދަކީ ހުޅަނގުގެ އެޖެންޓެއްކަން މިއަދުވެސް ނަޝީދު ހިންގަވާ އަމަލުތަކުން ހާމަވެއެވެ. ރާއްޖޭގައި އޮތް ޤާނޫނީ ވެރިކަން ބަދަލުކޮށްލުމަށް ހުޅަގުގެ އެހީތެރިކަމަށް ފާޅުގައި ގޮވާލައި ރާއްޖޭގެ ރައްޔިތުން އެއެއްޗެއްގެ މައްޗަށް ބަރޯސާ ވެފައިވާ ފަތުރުވެރިކަން ބޮއިކޮޓްކުރަން ނަޝީދު ދަނީ ގޮވާލަމުންނެވެ.\nނަޝީދު މިއަދު ރާއްޖޭގެ ރައްޔިތުންނާއި ދެކޮޅަށް ހިންގަވާ އަމަލުތަކަކީ މީގެ ކުރިން 2008 ގައި ވެރިކަމަށް ވަޑައިގެންނެވުމަށްވެސް ކުރެއްވި މަސައްކަތުގެ ބޮޅެއް ކަމުގައި ސިޔާސީ ފަރާތްތަކުން ބުނެއެވެ. ނަމަވެސް މިއަދު ނަޝީދަށް އޮތް އެންމެ ބޮޑު ގޮންޖެހުމަކީ ހުޅަގުން ކުރިން ނަޝީދު ދެއްކެވި މިފަދަ ވާހަކަތައް ޤަބޫލުކުރިޔަސް މިއަދު ޤަބޫލު ނުކުރާކަމެވެ. ވެރިކަމަށް ވަޑައިގެންނެވުމަށް ހުޅަނގުގެ އިސްލާމްދީނާއި ދެކޮޅު ބޮޑެތި ޤައުމު ތަކުގައި ވިދާޅުވިކަމަށް ޝައިޚު އިމްރާންމެން ފަދަ ބޭފުޅުން ވިދާޅުވާ އެއްވެސް ވައުދެއް ނަޝީދަށް ނުފުއްދުމުން އެމީހުންނަށް މިއަދު ނަޝީދާއި މެދު ކުރެވޭ އިތުބާރު ވަނީ ގެއްލިފައެވެ.\nޝައިޚު އިިމްރާން މެން ވިދާޅުވި އެއްވެސް ފައްޅިއެއް ދީނާ ޚިލާފް އެއްވެސް ކަމެެއް ނަޝީދަށް ނުކުރެވި ފެއިލް ވުމުން ނަޝީދު ފެއިލް ވެފައިިވަނީ ރައްޖޭގެ ރައްޔިތުންގެ ކުރިމަތީގައި އެކަންޏެއް ނޫނެވެ. އޭނާގެ އެންމެ ގާތް އެކުވެރިން ކަމުގައިވާ ހުޅަގުގެ ބޮޑުން ކައިރީގައިވެސް ނަޝީދުގެ އަގެއްނެތެވެ.\nނަޝީދާއި ގުޅޭގޮތުން މިފަދަ އެތައް ވާހަކަތަކެއް ދެއްކެވީ މިއަދު ސަރުކާރުގައި ތިއްބެވި ބޭފުޅުންނެއް ނޫނެވެ. އޭރުވެސް މިވާހަކަތައް އެންމެ ތަފްސީލުކޮށް ރައްޔިތުންނާއި ހަމަޔަށް ގެނެސް ދެއްވީ ނަޝީދުގެ މިއަދުގެ އެކުވެރިންނެވެ.\nމިހުރިހާ ހަޤީގަތްތަކާއި ކަންތައްތަކެއް އެގިތިބެ ނަޝީދުފަދަ އިސްލާމްދީނާއި އިދިކޮޅު ހުޅަގުގެ އެޖެންޓަކާއި ބައިއަތު ހިފާފައިވާ ފަރާތްތަކަކީ ދީނާއި މެދު ކޮން އިޚުލާސްތެރިކަމެއް އޮތް ފަރާތްތަކެއްކަމާއިމެދު މިއަދު ރައްޔިތުން ސުވާލު އުފައްދައެވެ. އަދި މިފަދަ ބޭފުޅުންނަކީ "ދީން ސިޔާސީ ހަތިޔާރަކަށް" ނަގާ ބޭފުޅުން ކަމުގައި މިއަދު ދިވެހި ރައްޔިތުން ޤަބޫލުކުރެއެވެ.\nމާޗް 21, 2018 13:17\nހަގީގަތުގަ ގަހުގެ ވެރިޔާ ލައްވާ\nގަސް ކަނޑުވަން ފަސޭހަވާނެ. އެ\nކަން ހުޅަގައް ވަރަށްރަގަޅައް އެގޭ\nވީމާ މޮޔައެއް ވިޔަސް އެމީހެއްގެ\nބޭނުން ހިފުމަށް ހުޅަގުންވިއަސް އަދި\nމާޗް 21, 2018 13:23\nމި ހަމަ ފައްކާ ލާދީނީ އެޖެންޓެއް މިގައުމަށް ފާވެފަވާ\nމާޗް 21, 2018 15:29\nނަސީދު ގެ އެޖެންޓްކަން އެކަންޏަކު ނޫން ހުޅަގަކީ . ނަސީދުގެ ދީން ވެސް ހުޅަނގު ނަސީދު ބުނީ ދިންނަވާނެ މަގު ފެންނާނީ ދޮންމީހުނާއެކު ދޮންމީހުން އުޅޭގޮތަށް އުޅުމުންނޯ .ވިލާތު ސަރުބަތުގެ އެހީގަ\nމާޗް 21, 2018 17:01\nޥަރަށް ބޮޑު ތެދެއް...ވަގުތު ކުދިން ތިބުނީ..ސާބަސް ކުދިންނޭ....


ޑިރެކްޓަރ ޖެނެރަލް، އިނޮވޭޝަންސް، ރިސަރޗް އެންޑް ފޮރިން ރިލޭޝަންސް\nމަހަކު -/15،000 (ފަނަރަ ހާސް) ރުފިޔާ\nމަހަކު -/3،000 (ތިން ހާސް) ރުފިޔާ\n1- މަޤާމުގެ މަސައްކަތްކުރުމުގެ ހުނަރާއި ޤާބިލުކަން ސާބިތުކޮށްދިނުމާއެކު، މަޤާމަށް ބޭނުންވާ ދާއިރާއަކުން ދިވެހިރާއްޖޭގެ ޤައުމީ ސަނަދު އޮނިގަނޑު ލެވެލް 8 ނުވަތަ އެއަށްވުރެ މަތީގެ ސަނަދެއް ހާސިލު ކޮށްފައިވުމާއެކު މަޤާމުގެ މަސައްކަތާ ގުޅޭ ދާއިރާއެއްގައި މަދުވެގެން5އަހަރު ދުވަހުގެ ތަޖުރިބާ ލިބިފައިވުން އަދި\n2- އިނގިރޭސި ބަހަށާއި ދިވެހިބަހަށް ފަރިތަ މީހަކު ކަމުގައިވުން ނުވަތަ\n3- މަޤާމުގެ މަސައްކަތްކުރުމުގެ ހުނަރު/ޤާބިލުކަން ސާބިތުކޮށްދިނުމާއެކު، މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކުހެއް ލިބިފައިވުމާއެކު މަޤާމަށް ބޭނުންވާ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް4ގެ ސަނަދެއް ހާސިލުކޮށްފައިވުމާއެކު މަޤާމުގެ މަސައްކަތާ ގުޅޭ ދާއިރާއެއްގެ މަޤާމެއްގައި އީ.އެކްސް3ގެ ރޭންކުން ފެށިގެން މަތީ ރޭންކެއްގައި2އަހަރު ދުވަހުގެ ތަޖުރިބާ ލިބިފައިވުމާއެކު މަދުވެގެން 8 އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\n4- މަޤާމުގެ މަސައްކަތްކުރުމުގެ ހުނަރު/ޤާބިލުކަން ސާބިތުކޮށްދިނުމާއެކު، މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކުހެއް ލިބިގެންދިއުމާއެކު، މަޤާމުގެ މަސައްކަތަ ގުޅޭ ދާއިރާއެއްގެ މަޤާމެއްގައި އީ.އެކްސް4ގެ ރޭންކުން ފެށިގެން މަތީ ރޭންކެއްގައި މަދުވެގެން3އަހަރު ދުވަހުގެ ތަޖުރިބާ ލިބިފައިވުން ނުވަތަ\n5- މަޤާމުގެ މަސައްކަތާ ގުޅޭ ދާއިރާއެއްގެ އެފެންވަރުގެ މަޤާމެއްގައި މަސައްކަތްކުރަމުންދާ މީހެއްކަމުގައިވުމާއެކު މަދުވެގެން 10 އަހަރު ދުވަހުގެ ތަޖުރިބާ ހިންގުމުގެ ދާއިރާއިން ލިބިފައިވުން.\nއިންފޮމޭޝަން ކޮމިޝަނަރުގެ އޮފީހުގެ މަސައްކަތްތައް ތަރައްޤީ ކުރެވިދާނެ ގޮތްތައް ބަލައި ދިރާސާކޮށް، ކޮމިޝަނަރަށް މަޝްވަރާއެރުވުމާއެކު ކޮމިޝަނަރުގެ މަޝްވަރާގެ މަތީން އެކަންކަން ތަންފީޒުކުރުން.\nއިންފޮމޭޝަން ކޮމިޝަނަރުގެ އޮފީހުގެ ސެކްޝަންތަކަށް ބޭނުންވާ ލަފައާއި އިރުޝާދުދީ ސެކްޝަންތައް ހިނގަމުންދާގޮތް ބަލަހައްޓައި މަސައްކަތްތައް ތަރައްޤީ ކުރުމަށް އަޅަންޖެހޭ ފިޔަވަޅުތައް އެޅުން.\nއިންފޮމޭޝަން ކޮމިޝަނަރުގެ އޮފީހާއި ބޭރުގެ އެހީދޭ ޖަމާޢަތްތަކާއި އެކުވެރި ދައުލަތްތަކުގެ ކަމާބެހޭ ފަރާތްތަކާ ގުޅުން ބަދަހިކޮށް ކޮމިޝަނަރުގެ ލަފާގެ މަތިން ޕްރޮޖެކްޓްތައް ރާވައި ފަންނީ އަދި މާލީ އެހީތެރިކަން ހޯދުން.\nމީޑިއާއާ ގުޅުން ރަނގަޅުކޮށް، މަޢުލޫމާތު ހޯދައި ލިބިގަތުމުގެ ޙައްޤުގެ ދާއިރާއަށް ރައްޔިތުން އިތުރަށް ހޭލުންތެރިކުރެވިދާނެ ޕްރޮގްރާމްތައް ރޭވުން\nމުވައްޒިފުންގެ އެޕްރެއިޒަލް ފޯމުތައް ކަމާބެހޭ މުވައްޒިފުން ލައްވައި ފުރިހަމަކުރުވައި، މުވައްޒިފުންގެ ކުރިއެރުމަށް ބޭނުންވާ ތަމްރީނު ޕްރޮގްރާމްތައް ހިންގުމާއި އެފަދަ ޕްރޮގްރާމްތަކުގައި މުވައްޒިފުން ބައިވެރިކުރުވުން\nއޮފީހުންދޭ އެވޯޑާއި ދައުލަތުގެ އިދާރާތައް ދަރަޖަކުރުމާބެހޭ އެންމެހައި ކަންކަން ކަމާބެހޭ ސެކްޝަންތަކާ ގުޅިގެން ހިނގައި ބެލެހެއްޓުން\n- ވަޒީފާއަށް އެދޭ ފަރާތުގެ މުއްދަތު ހަމަނުވާ، ދިވެހިރައްޔިތެއްކަން އަންގައިދޭ ކާޑުގެ ކޮޕީ.\n- ހާސިލުކޮށްފައިވާ ސަނަދުތަކުގެ ތެރެއިން މި މަޤާމަށް ބޭނުންވާ ސަނަދުތަކުގެ ކޮޕީ (އަސްލާ އެއްގޮތް ކަމަށް ތައްގަނޑު ޖަހައިފައި)\n- މަސައްކަތުގެ ތަޖުރިބާގެ މުއްދަތު އެނގޭގޮތަށް އެތަނަކުން ދޫކޮށްފައިވާ ލިޔުން.\nމަތީގައި ދެންނެވިފައިވާ ޝަރުޠުތަކުގައި ބަޔާން ކުރެވިފައިވާ ސެޓުފިކެޓުތަކަށްވުރެ މަތީ ސެޓުފިކެޓެއް ހުށަހަޅާފައި ވީނަމަވެސް ޝަރުޠުތަކުގައި ބަޔާންކޮށްފައިވާ ސެޓުފިކެޓު ހުށަނާޅާނަމަ، ޝަރުޠު ފުރިހަމަވާކަމަކަށް ނުބެލެވޭނެއެވެ.\nމަތީގައިވާ ޝަރުޠުތައް ހަމަވުމާއެކު، ޤާނޫނީ ދާއިރާއިން މަތީ ތަޢުލީމު ހޯދައިފައިވާ ފަރާތްތަކަށް އިސްކަންދެވޭނެއެވެ.\nމަޤާމަށް ބޭނުންވާ ދާއިރާއަކުންކަމަށް ޝަރުޠުގައި ބަޔާންކޮށްފައި އެވަނީ، އިންފޮމޭޝަން ސައެންސް ނުވަތަ އިންފޮމޭޝަން މެނޭޖްމަންޓް ނުވަތަ ޤާނޫނީ ދާއިރާއެވެ. މަޤާމާ ގުޅޭ ދާއިރާގެ ތަޖުރިބާ ކަމަށް ބުނެފައި އެ ވަނީ މެނެޖްމަންޓް ނުވަތަ ހިންގުމުގެ ދާއިރާގައި އެ އިދާރާއެއްގެ އިސްވެރިޔެއްގެ ގޮތުން ލިބިފައިވާ ތަޖުރިބާއަށެވެ.\nމިމަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ފުރިހަމަވާ ފަރާތްތަކުން އެމީހެއްގެ ޤާބިލުކަމާއި ހުނަރު ސާބިތުކޮށްދިނުމަށްޓަކައި އަންނަނިވި ކަންކަމުގެ މައްޗަށް ދިވެހިބަހުން 7-10 މިނިޓްގެ ޕްރެޒެންޓޭޝަނެއް ހުށަހަޅަންޖެހޭނެއެވެ.\nއެ މީހެއްގެ ޤާބިލިއްޔަތު\nމަސައްކަތުގެ ދާއިރާގައި ހާސިލުކޮށްފައިވާ ކާމިޔާބީތައް\nޑިރެކްޓަރ ޖެނެރަލެއްގެ ގޮތުން އޭނާގެ ތަސައްވަރު\nދިމާވެދާނެ ކަމަށް ފެންނަ ދަތިތައް\nކުރިމަތިވާ އުނދަގޫތައް ޙައްލުކުރާނެ ގޮތްތައް\n02 ޖޫން 2016 ވާ ބުރާސްފަތި ދުވަހު 14:00 ގެ ކުރިން، ތިރީގައިވާ އެޑްރެހަށް.\nއިންފޮމޭޝަން ކޮމިޝަނަރުގެ އޮފީސް، ގ.ބިއްލޫރިޖެހިގެ، މަޖީދީ މަގު، މާލެ\nމަޢުލޫމާތު ހޯއްދަވާން ގުޅުއްވާނީ 3010990 ނަންބަރު ފޯނާއެވެ.\nސުންގަޑި: 02 ޖޫން 2016 1400


Fandiyaaru Ali Hameed aa gulhun huri geyakun 38 million rufiya fenunukamah fuluhun haama kohffi Fandiyaaru Ali Hameed aa gulhun huri geyakun 38 million rufiya fenunukamah fuluhun haama kohffi\n"ޢަލީ ޙަމީދާ ގުޅުންހުރި ގެއަކުން 38 މިލިއަން ރުފިޔާ ފެނުނު"\nޖިނާއީ ބޮޑެތި ތުހުމަތުތަކެއްގައި ހައްޔަރުކޮށްފައިވާ ސުޕްރީމް ކޯޓްގެ ފަނޑިޔާރު އަލްއުސްތާޛް ޢަލީ ޙަމީދާ ގުޅުންހުރި ގެއަކުން 38 މިލިއަން ރުފިޔާ ފެނިފައިވާކަމަށް ފުލުހުން ހާމަކޮށްފިއެވެ.\nރައްޔިތުންގެ މަޖިލީހުގެ ބައެއް މެމްބަރުންނަށާއި، ސުޕްރީމް ކޯޓުގެ ބައެއް ފަނޑިޔާރުންނަށް ރިޝްވަތު ދީގެން ސަރުކާރު ވައްޓާލުމަށް މަސައްކަތް ކުރި މައްސަލައިގެ ތަޙްޤީޤްގެ އެންމެ ފަހުގެ މައުލޫމާތު ޙިއްޞާ ކުރަމުން ފުލުހުންގެ ތަރުޖަމާނު ސުޕަރިންޓެންޑެންޓް އޮފް ޕޮލިސް އަޙްމަދު ޝިފާން ވިދާޅުވީ، މިމައްސަލައިގެ ތަޙްޤީޤަށް ހެއްކާއި ޤަރީނާ ހޯދުމަށް މިހާތަނަށް ކޮށްފައިވާ މަސައްކަތުން، ފަނޑިޔާރު ޢަލީ ޙަމީދާ ގުޅުންހުރި ގެޔަކުން 38 މިލިއަން ރުފިޔާ ފެނިފައިވާކަމަށެވެ. މިފައިސާއާ ގުޅޭގޮތުން ފުލުހުން އިތުރު މައުލޫމާތު ހާމަކޮށްފައެއް ނުވެއެވެ.\n"2018 ފެބްރުއަރީ6ވަނަ ދުވަހުގެރޭ، ފަނޑިޔާރު ޢަލީ ޙަމީދު މުޙައްމަދާ ގުޅުންހުރި ގެއަކުން، 38 މިލިއަން ރުފިޔާއަށްވާ ޔޫއެސް ޑޮލަރާއި، ޕައުންޑާއި ދިވެހިފައިސާ ފެނިފައިވާކަން ފާހަގަކޮށްލަން."\nއަޙްމަދު ޝިފާން - ފުލުހުންގެ ތަރުޖަމާނު\nފުލުހުން ވަނީ، ކުރީގެ ރައީސް މައުމޫނާއި، އެމަނިކުފާނުގެ ދަރިކަލުން ފާރިސް މައުމޫން އިސްވެ، ބައެއް ސިޔާސީ ފަރާތްތަކާ ގުޅިގެން ރައްޔިތުންގެ މަޖިލީހުގެ މެމްބަރުންނަށް ރިޝްވަތު ދީގެން ސަރުކާރު ވައްޓާލުމަށް މަސައްކަތް ކުރިކަމުގެ ހެކި ލިބިފައިވާކަމަށެވެ.\nފަނޑިޔާރު ޢަލީ ޙަމީދު ރާއްޖެއިން ބޭރުން ފްރޮޕަޓީއެއް ގަނެފައިވާކަމުގެ ހެކި ލިބިފައިވާކަމަށް ފުލުހުން ކުރިން ވަނީ ހާމަކޮށްފައެވެ. މީގެ އިތުރުން، ފަނޑިޔާރު ޢަލީ ޙަމީދަށް ނިސްބަތްވާ ދަބަހަކުން 3.5 މިލިއަން ރުފިޔާއަށްވާ ފައިސާއާއި ޑޮލަރު ފެނިފައިވާކަން ފުލުހުން ކުރިން ވަނީ ހާމަކޮށްފައެވެ. މީގެ އިތުރުން، ޝަރުޢީ ދާއިރާގެ އިދާރީ އެންމެ މަތީ ފަރާތް، ޖުޑީޝަލް އެޑްމިނިސްޓްރޭޓަރ ޙަސަން ސަޢީދު ދިރިއުޅުއްވާ ގެއިން މިމައްސަލައާ ގުޅުންހުރި ގިނަ ޢަދަދެއްގެ ފައިސާ ފެނިފައިވާކަމަށް ފުލުހުން ހާމަކޮށްފައިވެއެވެ.\nފުލުހުންނާއި ޕްރޮސިކިއުޓަރ ޖެނެރަލްގެ އޮފީހުން މިމައްސަލައިގައި މިހާތަނަށް ހާމަކޮށްފައިވާ މައުލޫމާތަށް ބަލާއިރު، 1 ފެބްރުއަރީ ގައި ސުޕްރީމް ކޯޓުން ނެރުނު ޢަމުރަކީ ސަރުކާރު ވައްޓާލުމަށް ރޭވި ރޭވުމެއްގެ ތެރެއިން ނެރުނު ޢަމުރެއްކަން ކަށަވަރު ވެފައިވާމަށް އެފަރާތްތަކުން ބުނެއެވެ.


Addu viyafaari veriyaa maraali meehaa ah 12 aharuge jalu hukumeh\nއައްޑޫގައި މަރާލާފައި އޮއްވާ ފެނުނު އަލީ އަބްދުﷲ\nމަރާލުމަށްފަހު އައްޑޫ ސިޓީ، ހިތަދޫ އަލަ އޮޅެއްގެ ތެރެއަށް އެއްލާލާފައި އޮއްވާ ފެނުނު އެ ރަށު ބުރުނީގޭ، 47 އަހަރުގެ އަލީ އަބްދުﷲ ގެ މަރުގެ މައްސަލާގައި ދައުވާކޮށްފައިވާ އޭނާ އަށް ބޮޑުބޭބެ ކިޔާ އަހުމަދު އިބްރާހިމް ދީދީ އަށް 12 އަހަރުގެ ހުކުމެއް އިއްވައިފި އެވެ.\nއަލީ މަރާލާފައިވާ އޮއްވާ ފެނިފައިވަނީ އޭނާ ގެއްލިގެން ހޯދަމުން ދަނިކޮށެވެ. އެ މައްސަލާގައި ހަތަރު މީހަކު ހައްޔަރުކޮށް އެ ހަތަރު މީހުންގެ މައްޗަށްވެސް ވަނީ ދައުވާ އުފުލާފަ އެވެ. އޭގެ ތެރޭގައި އޭނާއަށް ބޮޑުބޭބެ ކިޔާ މީހެއް ކަމަށްވާ ހިތަދޫ ހެޕީފިއުޗާ، އަހުމަދު އިބްރާހީމް ދީދީ،39، އާއި އެރަށު އަތަމާވިލާ، މައޫޒު މުހައްމަދާއި އެ ރަށު އައްޒާ، މުބާރިކު މުހައްމަދާއި ނަޝީދީގޭ، މުހައްމަދު ޝިފާޒްގެ މައްޗަށެވެ.\nއަހުމަދު އިބްރާހިމް ދީދީގެ މައްޗަށް ގާނޫނުލް އުގޫބާތުގެ 110 ވަނަ މާއްދާގެ (ރ) ގެ ދަށުން އުފުލާފައި ވަނީ އެނގިހުރެ މީހަކު މެރުމުގެ ކުށުގެ ދައުވާ އެވެ. ދެން ތިބި މީހުންގެ މައްޗަށް އުފުލާފައިވަނީ އެނގިހުރެ މީހަކު މެރުމުގައި ބައިވެރިވުމުގެ ދައުވާ އެވެ.\nޕީޖީ އޮފީހުން ބުނެފައިވާ ގޮތުގައި އަލީ މަރާލުމުގައި އަހުމަދު އިބްރާހިމް ދީދީ އަމަލީ ގޮތުން ބައިވެރިވިކަން ތަހުގީގަށް އެނގެން އޮންނަ ކަމަށެވެ. އެގޮތުން 2016 ވަނަ އަހަރުގެ މާޗު މަހުގެ ދެވަނަ ދުވަހުގެ ރޭ ދަންވަރުގެ ވަގުތެއްގައި އަލީ އަބްދުﷲ ސައިކަލުގައި ދަނިކޮށް، އޭނާ ދުއްވަމުންދިޔަ ސައިކަލުގައި އަހުމަދު އިބްރާހިމް ދީދީ ފައިން ޖަހައި ވައްޓާލައި، އަބްދުﷲ އަލީގެ ކަރުގައި ވާފަށެއް އަޅުވައި، އޭނާގެ ކަރަށް ބާރުކޮށް މަރާލާފައިވާ ކަމަށް ދައުލަތުން ވަނީ ބުނެފަ އެވެ.\nނަމަވެސް އިބްރާހިމް ދީދީ ވަނީ މިކަމަށް ކޯތުގައި އިންކާރު ކޮށްފަ އެވެ. ދައުލަތުން ވަނީ އޭނާ އާޢި ދެކޮޅަށް ގިނަ އަދަދެއްގެ ހެކި ހުށަހަޅާފަ އެވެ. މީގެ ތެރޭގައި މި ހަތަރު މީހުންވެގެން އަލީ އަބްދުﷲ މަރާލި މަންޒަރު ފެނުނު ސިއްރު ހެކިވެރިޔާ އާއެކު 22 ހެކިވެރިންނާއި ހަ ކިތާބީ ހެކި ދައުލަތުން ވަނީ ހުށަހަޅާފަ އެވެ.\nކުރިމިނަލް ކޯޓުން ކުރި ހުކުމުގައި ބުނެފައިވަނީ އަލީ އަބްދުﷲ މަރާލި ކަމަށް އަހުމަދު އިބްރާހިމް އިންކާރު ކުރި ނަމަވެސް އޭނާގެ މައްޗަށް ޝައްކެއް ނެތް މިންވަރަށް ކުށް ސާބިތުކުރާ ވަރަށް ހެކި ލިބިފައިވާ ކަމަށެވެ. އެހެން ކަމުން މިއީ އޭނާ ކުރިކަމެއްކަން ޝައްކެއް ނެތް މިންވަރަށް ސާބިތުވާ ކަމަށާއި އޭނާ 12 އަހަރާއި ހަމަސް ދުވަހަށް ޖަލަށް ލުމަށް ހުކުމް ކުރާ ކަމަށެވެ.\nމި މައްސަލައިގައި އަހުމަދު އިބްރާހިމް ދީދީގެ ޝަރީއަތް ދައުލަތުން އެދިގެން ކުރިއަށް ގެންގޮސްފައިވަނީ ސިއްރުކޮށްގެންނެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + އައްޑޫ ސިޓީ މަރު ސ. ހިތަދޫ


Naibu Raees, NDA ge board aa bahdhalu kurahvai mashvaraa kurahvaifi - AO News\nނައިބު ރައީސް، ނޭޝަނަލް ޑްރަގް އޭޖެންސީގެ ބޯޑާއި ބައްދަލުކުރެއްވުން - ފޮޓޯ: ރައީސް އޮފީސް\nމަސްތުވާތަކެތީގެ ނުރައްކާތެރި ވަބާގައި ޖެހިފައިވާ މީހުންނަށް ފަރުވާދިނުމުގެ ނިޒާމު އިތުރަށް ހަރުދަނާކުރުމަށް މަސައްކަތް ކުރުމަށް ރައީސުލްޖުމްހޫރިއްޔާގެ ނައިބު ފައިޞަލް ނަސީމް އެދިވަޑައިގަންނަވައިފިއެވެ. އެ މަނިކުފާނު އެކަމަށް އެދިވަޑައިގަންނަވާފައި ވަނީ ނޭޝަނަލް ޑްރަގް އޭޖެންސީ (އެންޑީއޭ)ގެ ބޯޑާއިއެކު އިއްޔެ މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލުކުރެއްވުމެއްގައެވެ.\nއެ ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ދެއްކެވި ވާހަކަފުޅުގައި، މަސްތުވާތަކެތީގެ ވަބާއިން ޒުވާނުން ސަލާމަތްކުރުމަށް ސަރުކާރުން ކުރައްވަމުން ގެންދަވާ މަސައްކަތްތަކުގައި އެން.ޑީ.އޭ.އަކީ ވަރަށް ފުޅާ ދާއިރާއެއްގައި ހަރަކާތްތެރިވާ އިދާރާއެއްކަމުގައި ފާހަގަކުރެއްވިއެވެ. އެ ގޮތުން، ސަރުކާރުގެ ސްޓްރެޓީޖިކް އެކްޝަން ޕްލޭން (އެސް.އޭ.ޕީ) އާއި އެއްގޮތަށް ޒުވާނުންނަށް ފަހި ފުރުޞަތުތައް ހޯދައިދިނުމުގައި ވެސް މަސްތުވާތަކެތީގެ ވަބާއިން ސަލާމަތްވެފައިވާ ޖީލެއް ބިނާކުރުމަށް އިސްކަންދެވިފައިވާނޭ ކަމުގައި ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ.\nއެ ބައްދަލުކުރެއްވުމުގައި އެންޑީއޭގެ ބޯޑުގެ މެންބަރުން ދެއްކެވި ވާހަކަފުޅުގައި އެ ބޭފުޅުން ވަނީ، ރައީސުލްޖުމްހޫރިއްޔާގެ ނައިބު އެދިވަޑައިގެންނެވި ގޮތަށް މަސައްކަތްތައް ބައްޓަންކުރާނެކަމަށާއި، އަދި މަސްތުވާތަކެތީގެ ވަބާއިން ސަލާމަތްވެފައިވާ މުޖުތަމަޢެއް ބިނާކުރުމަށް ކުރެވޭ މަސައްކަތްތަކުގައި ބޯޑުގެ ހުރިހާ މެންބަރުންގެ ފުރިހަމަ އެއްބާރުލުން ލިބިގެންދާނެކަން ފާހަގަކުރައްވާފައެވެ.\nއެ ބައްދަލުކުރެއްވުމުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދު ދީދީ، ރައީސުލްޖުމްހޫރިއްޔާގެ އޮފީހުގެ ސްޕެޝަލް އެޑްވައިޒަރ އޮން ސޯޝަލް ޕޮލިސީ ޑރ މުޞްޠަފާ ލުޠުފީ އަދި މިނިސްޓަރ އެޓް ދަ ޕްރެޒިޑެންޓްސް އޮފީސް އަޙްމަދު ސަމީރު ބައިވެރިވެވަޑައިގެންނެވިއެވެ.\nނައިބު ރައީސްނައިބު ރައީސް ފައިސަލް ނަސީމްނޭޝަނަލް ޑްރަގް އޭޖެންސީއެންޑީއޭފައިސަލް ނަސީމް\nޑައިބެޓިކް ޕޭޝަންޓުންނަށް ޚިދުމަތްދިނުމާ ގުޅޭ ގައިޑްލައިނެއް އެކުލަވައިލުމާ ގުޅޭގޮތުން މަޝްވަރާކޮށްފި


Gonjehun thakaa hedhi Bangladesh ah SAFF Host kurumah dhathi thakeh - vNews.mv\nރާއްޖެއިން ދެވަނަ ފަހަރަށްވެސް މުބާރާތުގެ ތަށި އުފުލާލީ އިންޑިއާ ބަލިކޮށްގެން- ފޮޓޯ:- އިމޭޖަސް.އެމްވީ\nގޮންޖެހުން ތަކާ ހެދި ބަންގްލަދޭޝް އަށް ސާފް ހޯސްޓު ކުރުމަށް ދަތިތަކެއް\nއައްފާން މުހައްމަދު 18 July 2021, 19:21\nސައުތް އޭޝިއާ ސަރަހައްދުގައި ބޭއްވޭ އެންމެ ޝަރަފުވެރި އެއް ފުޓުބޯޅަ މުބާރާތް ކަމަށްވާ ސާފް ޗެމްޕިއަންޝިޕް މިއަހަރު ބަންގްލަދޭޝް ގައި ބާއްވަން ތާވަލުކޮށްފައިވާއިރު، ކުރިމަތިވެފައިވާ ގޮންޖެހުން ތަކުގެ ސަބަބުން އެ ގައުމަށް މުބާރާތް ހޯސްޓު ކުރެވިދާނެ ކަމާއިމެދު ސުވާލު އުފެދިއްޖެއެވެ.\nއަންނަ ސެޕްޓެމްބަރު މަހު ބަންގްލަދޭޝްގައި މުބާރާތް ބޭއްވުމަށް ތާވަލުކޮށްފައިވާއިރު އެ ގައުމަށް ދިމާވެފައިވާ އެންމެ ބޮޑު ގޮންޖެހުން ތަކަކީ މުބާރާތަށް ސްޕޮންސަރުން ހަމަ ނުޖެހުމާއި ކޮވިޑް-19ގެ ކޭސްތައް އިންތިހާ އަށް އިތުރުވަމުންދާތީ ހުރި ގޮންޖެހުން ތަކެކެވެ.\nމީޑިއާ ތަކާއި ވާހަކަދައްކަމުން ބަންގްލަދޭޝްގެ ފުޓުބޯޅަ ފެޑެރޭޝަން (ބީއެފްއެފް) އާއި ސާފްގެ ރައީސް ކާޒީ ސަލާހުއްދީން ވިދާޅުވީ މި ވަގުތު ހާލަތު އޮތްގޮތުން އެއްވެސް މީހަކަށް ވަކި ކަމެއް ކުރެވޭނެ ކަމުގެ ޔަގީންކަން ދެެވެން ނެތް ކަމަށެވެ. އަދި ކޮވިޑުގެ ސަަބަބުން ލޮކްޑައުން ކުރުމާއި އެހެނިހެން ކުއްލި ފިޔަވަޅުތައް އަންނާތީ ސާފް ބޭއްވުމުގެ އެކި އެކި ކަންކަން ހުރީ ރަނގަޅަށް ހަމަނުޖެހިކަން ސަލާހުއްދީން ފާހަގަ ކުރެއްވިއެވެ.\nބީއެފްއެފް އާއި ސާފްގެ ރައީސް ކާޒީ ސަލާހުއްދީން\nސަލާހުއްދީން ވިދާޅުވީ ސެޕްޓެމްބަރު މަހު މުބާރާތް ކުޅޭނަމަ ބޫޓާނަށް މުބާރާތުގައި ބައިވެރިވެވެން ނެތް ކަމަށާއި އެއީ އެ ގައުމުގެ ރައްޔިތުންނަށް ދަތުރުފަތުރު ކުރުމުގައި ހުރި ދަތިތަކުގެ ސަބަބުން ކަމަށެވެ. އެހެންނަމަވެސް ބޫޓާންގެ ސަރުކާރާއި ކަމާއި ގުޅުން ހުރި ފަރާތްތަކާއި މަޝްވަރާކޮށް މިކަމަށް ލުޔެއް އޮތްތޯ ބައްލަވަމުން ގެންދަވާކަމަށް ސަލާހުއްދީން ވިދާޅުވިއެވެ.\nމީގެއިތުރުން މީގެކުރިން މުބާރާތަށް ސްޕޮންސާޝިޕް ދޭނެކަމަށް ބުނި ފަރާތްތަކުން މިހާރު އެކަމަށް އުޒުރުވެރިވާ ކަމަށާއި، ހާލަތު ބަދަލުވަންދެން އެފަރާތްތަކުގެ ޖަވާބަކަށް އިންތިޒާރު ކުރައްވަމުން ގެންދަވާކަމަށްވެސް ސަލާހުއްދީން ވިދާޅުވިއެވެ.\nސަލާހުއްދީން އިތުރަށް ވިދާޅުވީ ބަންގްލަދޭޝްގެ ދެ ސިޓީ ކަމުގައިވާ ޑާކާ ނޫނީ ސިލްހެޓްގައި މުބާރާތް ބާއްވަން މަސައްކަތް ކުރިނަމަވެސް މިއަހަރުގެ ތެެރޭގައި އެގައުމަށް މުބާރާތް ހޯސްޓު ކުރެވޭނީ ކުރިއަށް އޮތް ދެމަސް ތެރޭގައި މި މުބާރާތް ބާއްވައިގެން ކަމަށެވެ. އެހެންކަމުން މި މަސް ނިމުމުގެ ކުރިން އެގައުމުގައި މުބާރާތް ބޭއްވުމާއި މެދު ގޮތެއް ނިންމަން ޖެހޭކަމަށްވެސް ވިދާޅުވިއެވެ.\nސެޕްޓެމްބަރުގައި މުބާރާތް ބާއްވައިފިނަމަ ބޫޓާނަށް މުބާރާތުގައި ބައިވެރި ނުވެވޭއިރު ކުރިއަށް އޮތް މުބާރާތުގައި ބައިވެރި ނުވެވޭނެކަން ކަށަވަރު ވެފައިވާ ޓީމަކީ ޕާކިސްތާނެވެ. އެއީ އެގައުމު އޮތީ ފީފާގެ ސަސްޕެންޝަނެއްގައި ކަމަށް ވާތީއެވެ.\nމި ފަހަރުގެ ސާފް ޗެމްޕިއަންޝިޕް އެންމެ ފުރަތަމަ ބާއްވަން ފުރުސަތު ދިނީ ޕާކިސްތާނަށެވެ. އެހެންނަމަވެސް ފަހުން ބަންގްލަދޭޝަށް ބަދަލުކުރިއިރު މިދިޔަ އަހަރު ބާއްވަން މަސައްކަތްކުރި މުބާރާތް ވަނީ މިއަހަރަށް ފަސްކޮށްފައެވެ. އަދި މިހާރު މިއޮތް ހާލަތަށް ރިއާޔަތް ކުރާނަމަ މިއަހަރުގެ މުބާރާތް ބަންގްލަދޭޝްގައި ނުބޭއްވުމުގެ ފުރުސަތު ބޮޑެވެ.\nއެހެން އެކަން ވެއްޖެނަމަ ދެން މުބާރާތް ބާއްވަން ޝައުގުވެރިކަން ފާޅުކޮށްފައި ވަނީ ނޭޕާލް އެވެ. ނޭޕާލުގެ ބޮޑުވަޒީރު ކޭޕީ ޝަރްމާ އޯލީ ވަނީ އެ ގައުމުގައި ސާފް ބޭއްވުމަށް ސަރުކާރުގެ ސަޕޯޓް ފުރިހަމަ އަށް ދޭނެ ކަމަށް ވިދާޅުވެފަ އެވެ. އޯލީ ވަނީ ނޭޕާލުގެ ސްޕޯޓްސް ކައުންސިލާއި ފުޓްބޯޅަ ފެޑެރޭޝަން (އަންފާ) ކިބައިން ސާފް ބޭއްވޭތޯ ކުރަން ޖެހޭ މަސައްކަތްތައް އެ ވުޒާރާތަކުން ކުރަން އަންގާފައެވެ.\nއަންފާގެ ރައީސް ކަރްމާ ޝެރިން ވިދާޅުވީ މާލީ ގޮތުން ދޭން ޖެހޭ ހުރިހާ އެހީތެރިކަމެއް ސަރުކާރުން ފޯރުކޮށްދޭނެ ކަމުގެ ޔަގީންކަން ބޮޑުވަޒީރު އޯލީ ދެއްވާފައިވާ ކަމަަށާއި މުބާރާތް ބޭއްވިއްޖެނަމަ މިއީ ނޭޕާލް ފުޓްބޯޅަ އަށް ރަނގަޅު ކަންްތައްތަކެއް ހާސިލްކުރެވޭނެ ފަހަރެއް ކަމަށެވެ.\nނޭޕާލުގައި މުބާރާތް ހޯސްޓްކުރާނަމަ ބޫޓާނަށް ވެސް މި ފަހަރުގެ މުބާރާތުގައި ކުޅެވުމުގެ ފުރުސަތު ބޮޑުވާނެ އެވެ. އެއީ ނޭޕާލަށް ދަތުރުކުރަން ބޫޓާން ސަރުކާރުން ހުއްދަދޭނެ ކަމަށް ބެލެވޭތީ އެވެ.\nނޭޕާލުގައި އެންމެ ފަހުން ސާފް ޗެމްޕިއަންޝިޕް ބޭއްވީ 2013 ވަނަ އަހަރު އެވެ. ނޭޕާލުން ވަނީ އޭގެ ފަހުން އެ ގައުމުގެ ރަސްމީ ދަނޑު ކަމަށްވާ ދަސްތަރު ސްޓޭޑިއަމް ރަނގަޅު ފެންވަރަކަށް ތަރައްގީ ކޮށްފަ އެވެ. އަދި 2019 ވަނަ އަހަރުގެ ސައުތު އޭޝިއަން ގޭމްސްގެ ފުޓްބޯޅަ އިވެންޓް ވެސް އެ ތަނުގައި ކުރިއަށް ގެންދިޔަ އެވެ.\nސާފް އެންމެ ފަހުން 2018 ވަނަ އަހަރު ބޭއްވީ ބަންގްލަދޭޝްގައި ބޭއްވިއިރު، އިންޑިއާ ބަލިކޮށް ޗެމްޕިއަންކަން ހޯދީ ރާއްޖޭންނެވެ. މިއީ ރާއްޖެއިން މުބާރާތް ކާމިޔާބު ކުރި ދެވަނަ ފަހަރެވެ. ރާއްޖެއިން އެންމެ ފުރަތަމަ ސާފް ޗެމްޕިއަންޝިޕް ކާމިޔާބުކުރީ 2008 ވަނަ އަހަރުގައެވެ. އެއީ ރާއްޖެ އާއި ސްރީ ލަންކާގައި ބޭއްވުނު މުބާރާތެވެ. އެ މުބާރާތްވެސް ރާއްޖެއިން ކާމިޔާބު ކުރީ ފައިނަލުގައި އިންޑިއާގެ މައްޗަށް ކުރިހޯދައިގެންނެވެ.\nސާފް ޗެމްޕިއަންޝިޕް ކުޅިވަރު


މުއްދަތު ހަމަވެފައިވާ އައިޑީ ކާޑަށް މިއަދުން ފެށިގެން އާސަންދަ ހިދުމަތްދޭން ފަށައިފި – Ungoofaaru\nބަނޑޭރިގަނޑު/ޙަބަރު/މުއްދަތު ހަމަވެފައިވާ އައިޑީ ކާޑަށް މިއަދުން ފެށިގެން އާސަންދަ ހިދުމަތްދޭން ފަށައިފި\nއާސަންދަ ސްކީމްގެ ހިދުމަތް ހޯދާ ފަރާތްތަކުގެ ދިވެހި ރައްޔިތެއްކަން އަންގައިދޭ ކާޑުގެ މުއްދަތު ހަމަވެފައިވީ ނަމަވެސް މިއަދުން ފެށިގެން އެކާޑަށް ހިދުމަތް ދޭން ފަށައިފިއެވެ.O\nއާސަންދަ ކުންފުނިން މިއަދު ނެރުނު ނަމްބަރު AS/CIR/2018430 ސާކިއުލާގައި ވަނީ، “ހުސްނުވާ އާސަންދަ” ސްކީމްގެ ދަށުން ހިދުމަތް ހޯދާ ފަރާތުން ހުށަހަޅާ ދިވެހި ރައްޔިތެއްކަން އަންގައިދޭ ކާޑްގެ މުއްދަތު ހަމަވެފައިވީ ނަމަވެސް އެކާޑަކީ ހިދުމަތް ހޯދާ ފަރާތްކަން ކަށަވަރުކޮށް، ސްކީމްގެ ދަށުން ހިދުމަތް ލިބޭނެ ކަމަށެވެ. އަދި މި ބަދަލާއެކު މުއްދަތު ހަމަވެފައިވާ އައިޑީއާޑަށް އާސަންދައިގެ ހިދުމަތް އެއްވެސް ހުރަހެއްނެތި މިއަދުން ފެށިގެން ލިބޭނެ ކަމަށް އެކުންފުނިން ބުންޏެވެ.\nއާސަންދައިގެ ހިދުމަތް ފުރަތަމަ ތައާރަފްކުރީ ކުރީގެ ރައީސް މުހައްމަދު ނަޝީދުގެ ވެރިކަމުގައި 1 ޖެނުއަރީ 2012 ގައެވެ. ހުސްނުވާ އާސަންދައިގެ ހިދުމަތް މުއްދަތު ހަމަވެފައިވާ އައިޑީ ކާޑަށްވެސް ލިބޭނެ ގޮތް ހެދުމަކީ ރައީސް އިބްރާހިމް މުހައްމަދު ސޯލިހްގެ ފުރަތަމަ 100 ދުވަހުގެ ވައުދުގެ ތެރޭގައި ހިމެނޭ ކަމެކެވެ.


SunOnline: ''Ehenas'' Trailer Thafaathu, Season2mi mahu dhakkany\n"އެހެނަސް" ޓްރެއިލާ ތަފާތު، ސީޒަން ދޭއް މި މަހު ދައްކަނީ\nއައިމިނަތު ލުބާ 04 Jun 2020, 12:56\nއެހެނަސް ގެ ތަރިން---\nވާހަކަލިޔުންތެރިޔާ އަހްމަދު އިގްބާލް (އައިކިއު)ގެ ވާހަކަ "އެހެނަސް ހަމަ ލޯބިވޭ"ގެ މައްޗަށް އުފައްދާފައިވާ ސީރީޒް "އެހެނަސް"ގެ ދެވަނަ ސީޒަންގެ ޓްރެއިލާ ދައްކާލައިފިއެވެ.\nމިއަދު އެ ސީރީޒްގެ ޓްރެއިލާ ދައްކާލުމާއެކު ބެލުންތެރިންގެ ދިގު އިންތިޒާރަށް ވަނީ ނިމުމެއް އައިސްފައެވެ. ޓްރެއިލާ ރިލީޒްކުރިއިރު ވަނީ ސީރީޒް ދައްކާނެ ތާރީޚުވެސް އާންމުކޮށްފައެވެ. މި މަހު 18 ވަނަ ދުވަހު އެހެނަސްގެ ދެވަނަ ސީޒަން ބައިސްކޯފުން ސްޓްރީމްކުރަން ފަށާއިރު މިއަދު ރިލީޒްކުރި ޓްރެއިލާ އިންވެސް ދެވަނަ ސީޒަން ތަފާތުވާނެކަން ހާމަވެއެވެ. އާ ތަރިންތަކެއް ސީރީޒްގެ ޓްރެއިލާއިން ފެނިގެންދިޔައިރު ހިތަށް އަސަރުކުރުވާ ފަދަ ކަންތައްތަކެއް ވެސް މި ޓްރެއިލާއިން ވަނީ ފެނިގެން ގޮއްސައެވެ.\nބައިސްކޯފު އެޕްލިކޭޝަނުން ދައްކާ އެހެނަސް އަކީ ބެލުންތެރިންގެ މެދުގައި ބޮޑު މަގްބޫލުކަމެއް ހޯދާފައިވާ ސީރީޒްއެކެވެ. ބުލީކުރުމަށް މީހުން ހޭލުންތެރި ކުރުވުމުގެ މަގްސަދުގައި އުފެއްދި އެ ސީރީޒް ޑައިރެކްޓްކުރީ ރަވީ ފާރޫގެވެ.\n"މި ސީރީޒް އަކީ ރަނޑު ފިރިހެން ކުއްޖެއްގެ ހަޔާތުގައި ދިމާވާ ކަންތައްތަކެއް ގެނެސްދޭނެ ސީރީޒްއެއް. ޖިންސީ ގޯނާއާއި ގެވެށި އަނިޔާގެ ޝިކާރައަކަށްވެފައިވާ ކުއްޖެއްގެ ވާހަކަ. އޭނާ ދިރިއުޅުމެއް ފަށައިގެން ދިމާވާ ކަންތައްތައް ފެނިގެންދާނެ،" ރަވީ މީގެ ކުރިން ވަނީ ބުނެފައެވެ.\nއެހެނަސްގެ ފުރަތަމަ ބަޔަށް ބޮޑު ތަރުހީބެއް ލިބިގެންދިޔައިރު އެ ސީޒަންގެ ފަހު އެޕިސޯޑް ނިމިގެންދިޔައީ ބެލުންތެރިން ހައިރާންކޮށްލާފައެވެ. ބެލުންތެރިންގެ ހިތުގައި އެތައް ސުވާލުތަކެއް އުފައްދާފައެވެ. ރިޝްމީއާއި ނިޔާ ކައިވެނިކޮށްގެންނެވެ. މި ސީޒަންގައި ރިޝްމީ މުހިއްމު ރޯލެއް އަދާކުރާނެކަން ދެވަނަ ބައި ޓްރެއިލާއިން ވެސް ހާމަވެގެންދެއެވެ.\nއެހެނަސްގެ ތަރި ނިޔާޒް އާއި ޝާއިރާގެ ރޯލުން ފެނިގެންދާ ބަތަލާ ރިޝްމީ---\n"އެހެނަސް" އަންނާނީ ކޮންއިރަކުންތޯ ސުވާލުކުރި މީހުންނަށް ސީރީޒްގެ ޓީމުން މި ވަނީ ޖަވާބެއް ދީފައެވެ. އެހެނަސް ބަލަން ކެތްމަދުވެފައި ތިބި މީހުންނަށް ދެން ޖެހޭނީ ކުޑަ ކުޑަ އިންތިޒާރެއްކޮށްލާށެވެ. ހަމަގައިމުވެސް ދެވަނަ ބައި ފުރަތަމަ ބަޔަށް ވުރެ މާ ފުރިހަމަވެފައި ރީތިވާނެއެވެ. އެހެނަސްގެ ޓީމުން ބެލުންތެރިން މާޔޫސް ނުކޮށްލާނެކަން ގައިމެވެ. މި މަހު 18 އަށް އިންތިޒާރުކުރާށެވެ.


Rashugai Nethees Afrashim Ge Report Aanmu Kuraathee Hithaama Kuran - Suood - Vaguthu\nރަށުގައި ނެތީސް އަފްރާޝީމުގެ ރިޕޯޓު އާންމު ކުރާތީ ހިތާމަކުރަން- ސުއޫދު\nމަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަނުން ހުސްނުއް ސުއޫދު ރަށުގައި ވަޑައިގެން ނެތީސް، ޑރ.އަފްރާޝީމް އަލީގެ ރިޕޯޓު އާންމު ކުރާތީ ހިތާމަ ކުަރައްވާ ކަމަށް އޭނާ ވިދާޅުވެއްޖެެވެ.\nސުައޫދު މިހެން ވިދާޅުވީ އަފްރާޝީމްގެ މަރާއި ގުޅިގެން ކޮމިޝަނުން ތައްޔާރުކުރި ރިޕޯޓްގެ ހުލާސާއެއް މިއަދު އޮންނަ މަޖިލިސް ޖަލްސާގައި އާއްމު ކުރާނެ ކަމަށް މަޖިލީހުގެ އިދާރާ އިން ވިދާޅުވުމުންނެވެ.\nސުއޫދު ކުރެއްވި ޓްވީޓެއްގައި ވިދާޅުވީ އޭނާ ރާއްޖޭގައި ނެތީސް އަފްރާޝީމްގެ ރިޕޯޓް ސަރުކާރުން އާއްމު ކުރަތީ ހިތާމަ ކުރާ ކަމަށެވެ. ރާއްޖެ އާދެވުމުން ނޫސްވެރިންގެ ބައްދަލުވުމެއް ބާއްވާ ކޮމިޝަންގެ ހޯދުންތައް އާއްމުންނާއި ހިއްސާ ކުރައްވާނެ ކަމަށް ސުއޫދު ވިދާޅުވިއެވެ. "އޭރުން ކޮމިޝަނުން ކުރެވުނު ކަންތައްތަކާއި މެދު ރައްޔިތުން ގޮތެއް ނިންމާނެ." ސުއޫދު ވިދާޅުވިއެވެ.\nމަޖިލީހުގެ އިދާރާ އިން މިއަދު ވިދާޅުވީ މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަނުން އެކުލަވާލެއްވި ޑރ.އަފްރާޝީމް ޢަލީގެ މަރުގެ މައްސަލައިގެ ރިޕޯޓުގެ ޚުލާޞާއެއް، ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު، މިއަދު އޮންނަ 66ވަނަ ޖަލްސާގައި އިއްވަވާނެ ކަމަށެވެ.\nއަފްރާޝީމްގެ މަރުގެ ރިޕޯޓް ސަރުކާރުން ރަސްމީ ބައެއް އިދާރާތަކަށް ފޮނުވީ މިދިޔަ ބުރާސްފަތި ދުވަހު އެވެ.\nރިޕޯޓް އަދި ސިއްރެއްގެ ގޮތުގައި އޮތް ނަމަވެސް ރިޕޯޓްގެ ބައެއް ބައިތައް ދަނީ މީސް މީޑިއާގައި މިހާރުވެސް ދައުރުވަމުންނެވެ.\nމައުލޫމާތު ލިބިފައިވާ ގޮތުގައި ރިޕޯޓްގައި ނިންމާފައި ވަނީ އަފްރާޝީމްގެ މަރުގެ ފަހަތުގައި ތިބީ ދީނީ ހަރުކަށި ފިކުރުގެ ބައެކެވެ.\nނޮވެމްބަރު 17, 2019 09:02\nއެރައީސް ބޭނުންފުޅުވަނީ ދީނީމޭހިންބޮލުގަ މިކަން އަޅުވާ މީހުންގެ ހިތްތަކުގަ އިސްލާމްދީނާ މެދު ނަފުރަތެއްއުފެއްދުން ތިޔަ ކޮމިސަނައްވެސް އޮތީ ހުރިހާމަރެއްގެ ފަހަތުގަ ދީނީ ހަރުކަށި މިހެން ލިޔަން އެކަނި ކަންނޭގެ ބުނެފަވެސް. މިހާރުވެސް ކިތައް އަންހެނުންތޯ ބުރުގާނަގާހުރާލަމުން އެދަނީ ..އަޅެ ކީއްވެތޯ އެރައީސް މޑނ ގެރިޕޯޓުވެސް މަޖުލިސްގަ އެރައީސްގެ ދޫފުޅުން އިއްވާލަނުދިނީ...\nނޮވެމްބަރު 17, 2019 09:03\nމާމޮޅު ރިޕޯޓެއް ނެރެވިގެން މީނާ މިހުރީއްތޯ ބަލަ ހުރިހާ ތަނެއް ބޮއްސުންލާފަ އޮތް މޮޔަ ސަރުކާރެއްގައި އުޅޭނީ ހުސް ދެބަން ދިހާރަވެފަ ތިބޭ މޮޔައިން. މަޖިލިސް ތަހުތުގައި އޭނީ ބޮޑު މޮޔަ. އެހެންވީމާ ތިބާވަތުގެ ކަމެއް ހިނގާފާނެ.\nނޮވެމްބަރު 17, 2019 09:27\nރިޕޯޓް ގަބޫލެއްނުކުރަމެވެ ރިޕޯޓާގުލޭ ކަންކަން އަވަސް އަރުވާލައިގެން އުޅެނީ ހަގީގަތް އޮޅުވާލުމަށެވެ 2023 ގައި\nއަންނަ ސަރުކާރުން ތިޔަ ތަހްގީގު ކުރިއަށް ގެންދާނެއެވެ\nއަދި ސުޢޫދުގެ މައްސަލަ ތަހްގީގު ކުރެވޭނެއެވެ.\nނޮވެމްބަރު 17, 2019 09:44\nތިކޮމިޝަން ބޭނުންކުރަނީ ސިޔާސީ ބޭނުންތަކައް މިހާރު ތިގޭމްގަ ވާގޮތުން ތިނެރުނީމަ ހިއްހަމަނުޖެހިގެން އިސްތިއުފާދޭނީ ދިނީމަ ލިބޭނެ ރަސްމީ މަގާމު\nސުޢޫދު ހިތާމަކުރަނީ ބަޔަކު ރުއްސަން ކުރި މަސައްކަތަކަށް ވެފައި، އެކަމުގެ ފޮނި މީރުކަން ރާއްޖޭގައި ނުހުރެވޭތީ ނުލިބިދާނެތީ، ބައި އަޅާއިރު ބަޔަކަށް ލިބުން ވަރުވެސް ނޭގޭނެތީތޯ؟ ﷲގެ ކުޅަދުންވަންތަކަން. ތިނެރޭ ރިޕޯޓުތަކުން މަހުޝަރު ދުވަހުވެސް ދެރަގޮތެއް ވުން ގާތް. ވިސްނާ އަދި ވަގުތު އެބައޮތް. ތިއީ ގާބިލް މީހެއް. ތެދުވެރިކަން ހުރިނަމަ އަލްހަމްދުﷲ\nނޮވެމްބަރު 17, 2019 09:50\nސުޢޫދު އަވަހަށް އާދޭ. ބަހާ ނިމިދާނެ. ޑޮލަރު\nނޮވެމްބަރު 17, 2019 10:27\nކަލޭ ރަށުގަ ނެތީ މީހަކު ބުނެގެންތަ؟ ފިލީނޫންތަ ތި؟ އުފާ ފާޅުކުރަން ޗަކިންދާކައިރިއަށްތަ ދިޔައީކީ ނޫންތަ؟\nނޮވެމްބަރު 17, 2019 12:58\nނަށިދު ވިދާޅުވިއެއް އަފުރާސީމްގެ މަރާލުމުގައި ހިމެނޭމީހުން އެގިލައްވާކަމަށް. އެމީހުންތޯ މިރިޕޯޓްގައި ހިމެނިފައިވަނީ؟؟\nނޮވެމްބަރު 17, 2019 13:04\nސަރުކާރާއި ލާދީނީ އެމްޑީޕީ އާއި ލާދީނީ އެމްޑީއެންގެ ހިތްރުއްސުމަށް ސުޢޫދު ކަލޭ އަމިއްލައަށް ހިޔާލީ ފޮލާކައްކައި ބަޔަކު މީހުންގެ ބޮލުގައި ދޮގުއިލްޒާމްތަކެއް އަޅުވައި އެމްޑީއެން އާއި ދެކޮޅަށް ވާހަކަ ދައްކާ ސިޔާސީ ބޮޑެތި އިލްމުވެރިންގެ ބޮލުގައި މަރުގެ އިލްޒާމު އަޅުވައި ރިޕޯރޓެއް ނެރެފައި ރިޕޯރޓް އިއްވާއިރު ކަލޭ ރާއްގައި ހުންނަން ބޭނުންވަނީ ލާދީނީ ބައިގަނޑު ކަލޭގެ ކަރުގައި މާފަތި އަޅުވާނެތީދޯ.\nއެ އުފާ ނުލިބޭތީ ދެއްތޮ ހިތާމަ ކުރަނީ. އެހެނަސް ބުނަން ރިޕޯރޓް އާންމުކުރާނެ ވަގުތާއި އަދި ކަލޭ ރާއްޖޭގައި ހުންނައިރު އެކަން ކުރެވުމުގެ ބާރު ކަލެއަށް އޮވެ ބިރުން ޤަޞްދުގައި ރާއްޖެއިން ބޭރުގައި ފިލައި ތިޔަހުރީ.\nނޮވެމްބަރު 17, 2019 13:24\nހަމަ މިކަމިޝަނުން ބެލި މަސްއަލައެއްގެ ރިޕޯޓް ރައީސުލް ޖުމްހޫރިއްޔާ ބައިޕާސްކޮށް މަޖްލިސް ރައީސަށް ދިނީ ހަމަ ތިޔަ ސުޢޫދެއްނު. އެއީ މިނިވަން ނޫހުގެ ރިޕޯޓަރ ރިޟުވާނުގެ މަސްއަލަ. މިފަހަރު ރިޕޯޓް މިދިޔައީ ދާންވީ މަގުން.\nރަށުގަ ހުރުމާ ނެތުމުން ތަފާތަކީ ކޮބާ. ކަލޭ ހާވާފަ ހުރިހަޑި ކޮންމެ ގޮތެއްވިޔަސް ފެންނާނެ. އަދި ގާނޫނުގެ ދިގު އަތް ފޯރާނެވެސްމެ\nނޮވެމްބަރު 17, 2019 16:40\nހުުސް ނޫނު | ސުއް.އޫދު


SunOnline: Wholesalers in ah haassa ''supply.mv'' Launch kohfi\nހޯލްސޭލަރުންނަށް ހާއްސަ "ސަޕްލައި.އެމްވީ" ތައާރަފްކޮށްފި\nއަހުމަދު މިޒްޔާލް 06 Nov 2019, 13:36\nސަޕްލައި.އެމްވީގެ މެނޭޖިންގް ޑިރެކްޓަރު ރާއިދު ވަލީދު-- ސަން ފޮޓޯ\nހޯލް ސޭލް ކުރާ ފަރާތްތަކުގެ މުދާ ގަނެ ވިއްކުމަށް ހާއްސަ އޮންލައިން ޕްލެޓްފޯމެއް ކަމަށްވާ "ސަޕްލައި.އެމްވީ" މިއަދު ލޯންޗްކޮށްފި އެވެ.\nޗަމްޕާ ސެންޓްރަލް ހޮޓެލްގައި ބޭއްވި ރަސްމިއްޔާތެއްގައި އެ ޕްލެޓްފޯމް ތައާރަފްކޮށްދެއްވީ ސަޕްލައި.އެމްވީގެ މެނޭޖިންގް ޑިރެކްޓަރު ރާއިދު ވަލީދު އެވެ. އެ ރަސްމިއްޔާތު ޝަރަފުވެރި ކޮށްދެއްވީ އިކޮނޮމިކް މިނިސްޓަރު ފައްޔާޒު އިސްމާއީލް އެވެ.\nސަޕްލައި.އެމްވީއާ ގުޅޭގޮތުން މައުލޫމާތު ދެއްވަމުން ރާއިދު ވިދާޅުވީ އެ ޕްލެޓްފޯމުގެ މައިގަނޑު އެއް މަގުސަދަކީ އަތޮޅުތަކުގެ ވިޔަފާރިވެރިންނަށް މާލޭގެ ބޮޑެތި ސަޕްލަޔަރުން ވިއްކާ މުދަލާ ބެހޭ މައުލޫމާތު ހޯދައި، ބަލްކްކޮށް މުދާ ގަތުމަށް ލުއިފަސޭހަ ގޮތްތަކެއް ހޯދައިދިނުން ކަމަށެވެ.\nސަޕްލައި.އެމްވީ ތައާރަފްކުރުމަށް މިއަދު ބޭއްވި ރަސްމިއްޔާތުގެ ތެރެއިން -- ސަން ފޮޓޯ\n"ރަށްރަށުގައި ތިބޭ ވިޔަފާރިވެރިންނަށް މާލޭގައި ހުންނަ ބައިވަރު ސަޕްލަޔަރުންގެ މުދާތައް ބަލާލައި، އެންމެންނަށް ނުގުޅައި އެ ޕްލެޓްފޯމް ތެރެއިން ސިންގަލް ޓެޕްއަކުން އޯޑަރއެއް ނޫނީ ކޯޓޭޝަނެއް ފޮނުވާލެވޭނެ." ރާއިދު ވިދާޅުވި އެވެ.\nސަޕްލައި.އެމްވީ ލޯންޗްކުރިއިރު، އެ ޕްލެޓްފޯމުގައި 36 ކުންފުންޏަކުން ގާތްގަނޑަކަށް 2600 ޕްރޮޑަކްޓް މިހާރު ވެސް ވަނީ ލިސްޓުކޮށްފަ އެވެ. އަދި 80 އަށް ވުރެ ގިނަ ކުންފުނިތަކާއި 10000 އަށްވުރެ ގިނަ ޕްރޮޑަކްޓް އިތުރަށް ލިސްޓް ކުރަން ވަނީ ތައްޔާރުވެފަ އެވެ.\nސަޕްލައި.އެމްވީގެ ބައެއް މުހިންމު ސިފަތައް\nއޯޑަރ އަދި ކޯޓޭޝަން ޕްލޭސްކުރުމާއި ބަލާލުން\nގަންނަ ފަރާތުންނާއި ސަޕްލަޔަރުންނަށް ޕްލެޓްފޯމުން ކޯޓޭޝަން މެނޭޖްކުރުން\nލިސްޓްކޮށްފައިވާ ކުންފުނިތަކާ ބެހޭ މައުލޫމާތު އަދި ޕްރޮފައިލް ބަލާލުން\nކުންފުނިތަކުގެ ހާއްސަ އޮފަރތައް ލިސްޓްކުރުން\nވެބްސައިޓް އަދި މޮބައިލް އެޕްލިކޭޝަން މެދުވެރިކޮށް ފައިސާގެ މުއާމަލާތްތައް ނިންމުން\nމީގެ އިތުރުން ރާއިދު ވިދާޅުވީ ސަޕްލައި.އެމްވީ އުފައްދަމުން އައިއިރު އެ ޕްލެޓްފޯމް ބައިނަލްއަޤްވާމީ މާކެޓަށް ފުޅާކުރަން ރާވާފައިވާނެ ކަމަށެވެ. އެގޮތުން ލަންކާ މާކެޓަށް ވަނުމަށްޓަކައި 'ސަޕްލައި.އެލްކޭ' ފަރުމާކޮށް، ތަރައްގީ ކުރުމުގެ މަސައްކަތް މިހާރު ކުރަމުންދާ ކަމަށް ރާއިދު ވިދާޅުވި އެވެ.\nސަޕްލައި.އެމްވީ އަކީ އުރީދޫއިން 2018 ވަނަ އަހަރު ފެށި ނިރު އެކްސެލެރޭޓަރ ޕްރޮގްރާމުގެ ތެރެއިން ތައާރަފްކުރި ޕްލެޓްފޯމެކެވެ.\nނިރު އެކްސެލެރޭޓާ އަކީ އީޖާދީ ދިވެހި އުފެއްދުންތަކަށް ރާޢްޖެއިންނާއި ބައިނަލްއަގުވާމީ މާކެޓުގައި ކުރިއެރުމުގެ ފުރުސަތުތައް ހޯދައިދިނުމަށް ރާއްޖޭގައި ފެށި އެފަދަ ފުރަތަމަ އެކްސެލެރޭޓަރ ޕްރޮގްރާމެވެ.\nރާއްޖޭގެ ފުރަތަމަ ވާޗުއަލް ބީ2ބީ އެކްސްޕޯ ފަށައިފި\nފޯބްސް މެދުއިރުމަތީގެ އެންމެގަދަ 100 ކުންފުނީގެެތެރޭ އުރީދޫ


Mi Roadha Mahakee Thibaage Fahu Roadhamahah Vedhaane, Alhukamah Avasveganey - Huthubaa - Vaguthu\n3 މަސް ކުރިން ( އޭޕްރީލް 16, 2021 )\nރަމަޟާން މަހު މިސްކިޔް ތަކުގައި އަޅުކަން ކުރަނީ -- ވަގުތު އިމޭޖަސް - މުހައްމަދު އަފްޒަލް\nމި ރޯދަމަހަކީ ކޮންމެ މީހެއްގެ ވެސް ފަހު ރޯދަ މަހަށް ވެދާނެކަން ހަނދާން ކޮށްދީ ރޯދަ މަހުގެ ސަވާބާއި ދަރުމަ ހެޔޮގޮތުގައި ލިބިގަންނަން މަސައްކަތް ކުރުމަށް ހުކުރު ހުތުބާގައި އިރުޝާދު ދީފިއެވެ.\nހުތުބާގައި ވަނީ މިއީ ހަޔާތުގެ ފަހު ރަމަޟާން މަހަށް ވެދާނެ ކަމަށް ވިސްނައިގެން ހެޔޮ އަމަލުތައް ގިނަ ކުރުމަށް އިރުޝާދު ދީފައެވެ. އިތުރަށް ހުތުބާގައި ވިދާޅުވެފައި ވަނީ މިދިޔަ ރަމަޟާން މަސް އައި އިރު ދުނިޔޭގައި ތިބި އެތައް ބައެއް މި ރަމަޟާން މަސް އައި އިރު ދުނިޔެ ދޫކޮށް ގޮސްފައިވާ ކަމަށާއި އެއީ އެކަމުން އިބުރަތް ހާސިލްކުރަން ޖެހޭ ކަމެއް ކަމަށެވެ.\nއަދި އެއްވެސް މީހެއްގެ ގާތަށް އަޖަލު އަތުވެއްޖެ ނަމަ ހިނދުކޮޅަކަށް ވެސް އަޖަލު ފަސް ނުކުރެވޭނެ ކަމަށާއި، އަޖަލު އައިސް ޖެހޭ އިރު ފައިދާ ލިބޭނީ މިހާރު ކުރި ހެޔޮކަމަކުން ކަމަށް ވެސް ހުތުބާގައި ވިދާޅުވެފައިވެއެވެ. މީގެ އިތުރުން ރަމަޟާން މަހަކީ ވަރަށް އަވަހަށް ނިމިގެންދާ މަހެއް ކަމަށް ވުމުން ވީވަރަކުން މި މަހުގައި އަޅުކަން ގިނަ ކުރުމަށް ހުތުބާގައި ލަފާދެއްވާފައިވެެއެވެ.\nމީގެ އިތުރުން ނަމާދަށް ރައްކާތެރިވެ ރަމަޟާން މަހުގައި ދީނުގައި ނަހީކުރައްވާފައިވާ ކަންކަމާއި ދުރުވާން ޖެހޭ ކަން ހުތުބާގައި ވަނީ ހަނދުމަކޮށްދީފައެވެ.\n" ލޮބުވެތި މުސްލިމް އަޚުންނޭވެ! ތިޔަބައިމީހުންނަށް ތެދުމަގު ދެއްކެވުމަށް މާތް ﷲ ފޮނުއްވި ނަބިއްޔާއަށް ޞަލަވާތާއި ސަލާމް ލެއްވުން އެދި، ދުޢާ ކުރާށެވެ! އެއީ، އެންމެހައި މުއުމިނުންނަށް އެކަލާނގެ އަމުރު ކުރައްވާފައިވާ ކަމެކެވެ. އެކަލާނގެ ވަޙީ ކުރައްވާފައިވާ ބަސްފުޅެއްގެ މާނައިގައި ވެއެވެ. "ހަމަ ކަށަވަރުން ﷲ އާއި އެކަލާނގެ މަލާއިކަތުން ނަބިއްޔާގެ މައްޗަށް ޞަލަވާތް ލައްވަތެވެ. އޭ އީމާން ވެއްޖެ މީސްތަކުންނޭވެ! ތިޔަބައިމީހުން އެކަލޭގެފާނުގެ މައްޗަށް ޞަލަވާތް ލެއްވުން އެދި ދުޢާކުރާށެވެ! އަދި އެކަލޭގެފާނުގެ މައްޗަށް ސަލާމް ލެއްވުން އެދި ތިޔަބައިމީހުން ގިނަގިނައިން ދުޢާކުރާށެވެ!" ހުތުބާގައިވެއެވެ.\nރަމަޟާން މަހަކީ ހެޔޮ އަމަލުތައް ގިނަ ކުރަން ލިބޭ ރަނުގެ ފުރުސަތެއް ކަމަށާއި، އެ ފުރުސަތު ނަގާނުލުމަށް ހުތުބާގައި އިލްތިމާސްކޮށްފައިވެއެވެ. ހަމައެހެންމެ ހެޔޮ އަމަލުކުރެވޭ މިންވަރު ދެނެގަތުމަށް ނަފުސުތައް ހިސާބުކޮށް އަމަލުތައް ވަޒަން ކުރުމަކީ މުހިންމު ކަމެއް ކަމަށް ވެސް ހުތުބާގައި ވިދާޅުވެފައިވެއެވެ.


Juventus offside malhee gai jahssai Barca molhu vehjje\nޔުވެންޓަސް އޮފް ސައިޑް މަޅީގައި ޖެއްސުމަށް ފަހު، 2-0 ން ބާސެލޯނާ މޮޅުވެއްޖެ އެވެ.\nޓްރިންގެ އެލިއަންޒް ސްޓޭޑިއަމްގައި ކުޅުނު މެޗަށް ޔުވެންޓަސް ނުކުތީ ކޮވިޑްގެ ބައްޔާއި އަނިޔާ އާ ހެދި މުހިންމު ކުޅުންތެރިން ނުހިމަނަ އެވެ. ކްވިޑަށް ޕޮޒޮޓިވް ވެފައިވާ ކްރިސްޓިއާނޯ ރޮނާލްޑޯ މެޗުގެ 24 ގަޑިއިރު ކުރިންވެސް ބަލި ފަސޭހަ ވެފައެއް ނުވެ އެވެ. ޑިފެންޑަރު ޖޯޖީނިއޯ ކިއަލީނީ އާއި މެތްސް ޑިލްޓްއަށް މެޗުގައި ބައިވެރިއެއް ނުވެވުނެވެ.\nޔުވެންޓަސްގެ ކޯޗް އެންޑްރެއާ ޕިރްލޯ އަކީ އޭނާގެ ކެރިއަރުގައި ބާސެލޯނާ އާ ކޮންމެވެސް ވަރެއްގެ ގުޅުމެއް އޮތް ކުލަބެކެވެ. އޭނާގެ އޮޓޯ ބައިގްރޮފީގައި ޕިރްލޯ ލިޔެފައި ވަނީ، 2010 ވަނަ އަހަރު ބާސެލޯނާ އަށް ބަދަލުވުމާ ވަރަށް ކައިރިއަށް އޭނާއަށް ދެވުނު ކަމަށެވެ. ކޯޗެއްގެ ގޮތުގައި އޭނާއަށް ފުރަތަމަ ބަލި ކުރިމަތި ކުރި ޓީމަކަށް މިވީ ބާސާ އެވެ.\nމެޗުގެ އެއް ދުވަސް ކުރިން، ބާސެލޯނާގެ ރައީސް ޖޯސްފް މާރިއާ ބާޓޮމެއު އިސްތިއުފާ ދިނުން ވެގެންދިޔައީ ކުލަބުގެ ބައެއް ސަޕޯޓަރުންނަށް ލިބުނު ބޮޑު ހިތްހަމަޖެހުމަކަށެވެ. އެ ހިތްހަމަ ޖެހުން ކުލަބުގެ ކެޕްޓަން ލިއޮނެލް މެސީ އާއެކު ސީނިއާ ކުޅުންތެރިން ވެސް ހިއްސާ ކުރާނެ އެވެ. ބާޓޮމެއު އިސްތިއުފާ ދިނީ އޭނާގެ އިތުބާރު ނެތް ކަމުގެ ވޯޓް ކުރިއަށް ގެންދިއުމަށް ބާސާ ނިސްބަތްވާ ކަޓަލާންގެ ސަރަހައްދީ ސަރުކާރުން ހުއްދަ ދީފައި ވަނިކޮށެވެ.\nމިދިޔަ ޓްރާންސްފާ ޕީރިއަޑްގައި ކުލަބު ދޫކޮށްލަން މެސީ ބޭނުންވާކަން އެންގުމުން ބާޓޮމެއު އިތުރަށް ހޫނު ފެނަށް ވެއްޓުނެވެ. އެކަން ވެގެންދިޔައީ އޭނާ މަގާމުން ދުރު ކުރުމަށް ކުލަބުގެ މެންބަރުންނަށް ލިބުނު ބޮޑު ހިތްވަރަކަށެވެ. މިދިޔަ ހޮނިހިރު ދުވަހު އެލްކްލެސިކޯ މެޗުގައި ވާދަވެރި ރެއާލް މެޑްރިޑް އަތުން ބަލިވި މެޗަށް ފަހު ޔުވެންޓަސް މެޗާ ބާސާއިން ކުރިމަތިލީ ތަފާތު ރޫހެއްގައޭ ބުނެވިދާނެ އެވެ. ރޮނަލްޑް ކޫމަންގެ އިރުޝާދުގެ ދަށުން ދަނޑުމަތީގައި ކުޅުނު ބާސާގެ ޓީމަށް އެވަރުގެ ރޫހެއް އައީ ބާޓޮމެއު އިސްތިއުފާ ދީގެން އުފެދުނު ރޫހަކުން ކަމެއް ބުނެދޭކަށް ނޭންގެ އެވެ. ބާސާގެ ދެ ލަނޑުގައިވެސް ކެެޕްޓަން މެސީގެ ހިއްސާ އޮތެވެ.\nމެޗުގެ 14 ވަނަ މިނެޓްގައި ބާސާގެ ފުރަތަމަ ލަނޑު އުސްމާން ޑެމްބެލޭ ކާމިޔާބު ކުރީ މެސީގެ ކެރިއަރުގައި ދިން 300 ވަނަ އެސިސްޓުންނެވެ. ބާސާގެ ދެ ވަނަ ލަނޑު މެސީ ކާމިޔާބު ކުރީ ޔުވެންޓަސްގެ ޑިފެންޑަރު މެރިހް ޑެމިރަލް، ޔުވެންޓަސްގެ އޭރިއާގެ ތެރެއިން އޭނާ އަށް ކުރި ޗެލެންޖާ ގުޅިގެން ދިން ޕެނަލްޓީގަ އެވެ. ޑެމިރަލް ކުރި ފައުލާ ގުޅިގެން އޭނާއަށް ދެވަނަ ރީނދޫ ކާޑާ އެކު ރަތް ކާޑު ދައްކައި ދަނޑުން ފޮނުވާލި އެވެ.\nރޮނާލްޑޯ ނެތުމުން، ޔުވެންޓަސްގެ ހަމަލާތަކުގެ މައި ކުޅުންތެރިޔަކަށް ހެދީ އަލްވާރޯ މޮރާޓާ އެވެ. މެޗުގައި އޭނާ ޖެހި ތިން ލަނޑުވެސް ވީއޭރުން ގަބޫލު ނުކުރީ އޮފްސައިޑް ވުމުންނެވެ. އެ ގުރޫޕްގައި ދެން ހިމެނޭ ހަންގޭރީގެ ފްރެންސްވާރޯސް އާއި ޔޫކްރޭންގެ ޑައިނަމޯ ކިއޭވް ކުޅުނު މެޗު ނިނުނީ 2-2 ން އެއްވަރުވެގެންނެވެ. ގުރޫޕްގެ އެއް ވަނައިގައި ބާސާ އޮތީ ކުޅުނު ދެ މެޗުންވެސް މޮޅު ހަ ޕޮއިންޓާއެކު އެވެ. ޔުވެންޓަސް އަށް ދެ ވަނައިގައި އޮތީ ތިން ޕޮއިންޓާ އެކު އެވެ.\nބާސެލޯނާ ޔުވެންޓާސް ޗެމްޕިއަންސް ލީގް


Raeeseve. PPM dhookah dhanee islaamee usoolu gaboolu kuraa meehunneve.\nރައީސެވެ. ޕީޕީއެމް ދޫކޮށްދަނީ އިސްލާމީ އުޞޫލު ގަބޫލު ކުރާ މީހުންނެވެ.\nހިތާދޫ އޮންލައިން | 14 ޑިސެންބަރ 2016\nރައީސް ޔާމީނެވެ. އިސްލާމީ އުސޫލުތައް ދޫކޮށްލާފައި ތިބި ބަޔަކާ، ޕީޕީއެމްގެ ތެރެއިން ޚިޔާލުތަފާތުވާ ބަޔަކު ގުޅުމަކީ ރައްޔިތުން ބަލައިގަންނާނެ ކަމެއް ނޫން ކަމަށް ވިދާޅުވަނީ މަނިކުފާނު ޕީޕީއެމްގެ މެންބަރުންނަށް މަލާމަތް ކުރައްވަންތޯއެވެ؟\nރާއްޖޭގެ ރައްޔިތުންގެ ވަލިއްޔުލް އަމުރުގެ ގޮތުގައި ހުަންނަވައިގެން ރައްޔިތުންނަށް މަލާމާތް ކުރައްވަނީ ރައްޔިތުންނަކީ އަދި ޚާޢްޞަކޮށް ޕީޕީއެމްގެ މެންބަރުންނަކީ ނުވިސްނޭ މޮޔައިން ކަމަށް ހިފުޅުވެ ވަޑައިގަންނަވާތީ ތޯއެވެ؟ އެހެންނަމަ މަނިކުފާނަށް ތި ހީފުޅު ކުރެއްވުނީ ހަަމަ ކުންހީއެކެވެ. މިއަދު މަނިކުފާނު ކުރައްވާ ކަންތައްތަކާއި އުޅުއްވާ ގޮތް ހުރިހަ ރައްޔިތުން ދަނެއެވެ. އެކަން މަނިކުފާނަށް އެނގިވަޑައިގެންފައި ނުވާ ނުވުމަކީ މަނިކުފާނުގެ މޮޔަފުޅުކަމެވެ. މަނިކުފާނު ސޯޝަލް މީޑިއާ ބައްލަވާލެއްވިޔަސް އެކަން އެނގިވަޑައިގަންނަވާނެއެވެ. ސިއްރުން ފެން ރުނބާގައި އޮރިޔާން ހަލުގައި އޮތް ވާހަކަ އަކީވެސް ފަތުއަޑު ކިޔާލި ވާހަކައެކެވެ.\nރައީސެެވެ. މަނިކުފާނަށް އެނގިވަޑައި ނުގަތަސް ޕީޕީއެމްގައިވެސް އިސްލާމީ އުސޫލުތައް ގަބޫލު ކުރާ މީހުން މަދެއްނޫނެވެ. އެކަން ގަބޫލު ކުރާ މީހުން އެދަނީ ޚިޔަލު ތަފާތުވެގެން ޕާޓީ ދޫކޮށެވެ. މަނިކުފާނު ތިހީފުޅު ކުރައްވަނީ އެއީ އިސްލާމީ އުޞޫލުތައް ގަބޫލު ނުކުރާ ބައެއް ކަމަށް ހެއްޔެވެ. މަނިކުފާނުގެ ކައިރީގައި ތިއްބެވި ދީނީ އިލްމުވެރިން ކަމަށް ތި ހީފުޅުކުރައްވަނީ ހެއްޔެވެ. ރަނގަޅަށް ވިސްނާލައްވާށެވެ. އަޅުގަނމެންގެ އުސްތާޛުން ކިޔާދެއްވި ވާހަކައެއްގައި އިލްމުރި މާތް މީހަކަށް ވެގެން އިބިލީސް އައިސް ނުބައި ވަސްވާސް ދޭކަމަށްވެސް ކިޔައިދިނެވެ.\nމަނިކުފާނެއެވެ. ތިވިދާޅުވީ ހަމަ ރަނގަޅު ވާހަކައެވެ. އިސްލާމީ ގައުމެއްގައި ނަމަ އަޑު ހަރުކޮށް ބަންގި ގޮވަން ޖެހޭނެއެވެ. ރާއްޖޭގައި އިސްލާމީ ޝަރީޢަތް ނޫން ޝަރީޢަތެއް ހިންގިގެން ނުވާނެއެވެ. ދިވެހި އެންެމެ ރައްޔިތެއްވެސް އިސްލާމީ ޝަރީޢަތް ނޫނީ ގަބޫލެއް ނުކުރާނެއެވެ.\nމަނިކުފާނެވެ. ތުއްތޮންބެ ދެކެ އައި ރުޅިގަނޑު އަދިވެސް މައިތިރި ނުވަނީތޯއެވެ؟ ތުއްތޮންބެވެސް އޭރު ބަންގީގެ އަޑު މަޑު ކުރި ނަމަވެސް މިހާރު އެކަން ކުރާކަށް ބޭނުމެއް ނުވެއެވެ. އުމުރުފުޅުން ދުވަސްވެ ގައިބާރު ދެރަވިދުވަހު މާޒީ ހަނދާން ކޮށްދީގެ ހިތްޕުޅުގައި ޖައްސަވަނީ ތޯއެވެ؟ ހެޔޮ ނުވާނެއެވެ. މަނިކުފާނަކީވެސް ހަމަ އެއްލޭހިނގާ އެފަދަ ބޭފުޅެކެވެ. ގުދޯގުދޯ ނުގޮވާށެވެ. ދީނީ ތާޖު އަޅުއްވައިގެން ޑރ ބޮނަކުވާއާއި ޝައިޚް އަންދަލުސް މެންވެސް އެކުރައްވަނީ ހުށާމަދެވެ.\nރައީސެވެ. މަނިކުފާނު އެއްޗެކޭ ވިދާޅުވާއިރަށް ދީނީ ބޭފުޅުން އެއްޗެކޭ ވިދާޅުނުވެ ހުންނަނީ އެއީ ރަނގަޅު އެއްޗަކަށް ވެގެން ނޫނެވެ. ގަންނާ ކުރައްވާ ބިރުންނެވެ. ތައްތޮންބެ ޗިލީސޯސްލައިގެން ތުނބުޅި ބޭލިހެން މަނިކުފަނުވެސް އެފަދަ ކަމެއް ކޮންފާނެތީއެވެ. މަނިކުފާނުގެ ޒީލަފުޅު ވަރުގަދަ ކަމުންނެވެ.\nމަނިކުފަނެވެ. އިސްލާމީ އުޞޫލަކީ ކޮބައިތޯއެވެ. މަނިކުފާނު ވިދާޅުވާހެން ހަލާލެއް ހަރާމެއްނެތި ފައިސާ ހޯދުމާއި ފައިސާ ދީފިއްޔާ ހިލޭ އަންހެނުންނަ ނުވާކަމަށް ގަބޫލު ކުރުކަމީ އިސްލާމީ އުޞޫލުތޯއެވެ؟ ކޮރަޕްޝަނާއި ފަސާދައާއި ބިރުދެއްކުމާއި މަނިކުފާނު ހިތްޕުޅު ހަމަޖެހޭ ގޮތައް ދީނީ ފަތުވާ ނެރުމަކީ އިސްލަމީ އުޞޫލުަކަމަށާއި ﷲ އަށް ދަރިން ލިބިވޮޑިގަންފައިވާ ކަމަށް ގަބޫލު ކުރުމަކީވެސް އިސްލާމީ އުޞޫލުތޯއެވެ؟ މަނިކުފާނު އެކަން ގަބޫލު ކުރެއްވިއަސް ދިވެހިރަްޔިތުން އެކަމެއް ގަބޫލެއް ނުކުރެއެވެ، މިއަދު ޕިޕީއެމް ދެބައިވެ މަނިކުފާނު ދޫކުރައްވާ ދަނީވެސް މަނިކުފަނަށް އިސްލާމީ އުޞޫލުތައް އޮޅި މަނިކުފާނު ގެ އުޞޫލުތައް ގަބޫލު ކުރުވަން މަޖުބޫރު ކުރާތީއެވެ. އިސްލީމީ އުޞޫލުތައް އެމީހުން ގަބޫލު ކުރާތީއެވެ. ކުންހީކުރެވިގެން ތި އުޅުއްވަނީ ހަމަ މަނިކުފާނަށެވެ.


Maruthakaai hiyaanaathuge massala thah hin'gaa goiy balan hushahelhi massala judiciary committee aai 241 committee ah - One Online\nމީގެ ކުރިން ބޭއްވި 241 ކޮމިޓީގެ ބައްދަލުވުމެއްގެ ތެރެއިން --- ފޮޓޯ: މަޖިލިސް އިދާރާ\nއެމްއެމްޕީއާރުސީގެ ބޮޑު ހިޔާނާތުގެ މައްސަލައާއެކު ދައުލަތުގެ ފައިސާއަށް ހިޔާނާތްތެރިވެފައިވާ މައްސަލަތައް ތަހުގީގުކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އުފައްދަވާފައިވާ ކޮމިޝަނާއި، ގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރުމަށް އުފައްދަވާފައިވާ މަރު ކޮމިޝަންގެ ތަހުގީގުތަކަަށް ވީގޮތް އޮޅުންފިލުވުމަށް ރައްޔިތުންގެ މަޖިލީހަށް ހުށަހެޅި މައްސަލަ ޖުޑިޝަރީ ކޮމިޓީއަށާއި 241 ކޮމިޓީއަށް ފޮނުވައިފިއެވެ.\nރައްޔިތުންގެ މަޖިލީހުގެ އިދާރާއިން ބުނީ، "އެމްއެމްޕީއާރުސީގެ ބޮޑު ހިޔާނާތުގެ މައްސަލަ އާއި މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތަކާ ގުޅޭގޮތުން ކުރަމުންދާ މަސައްކަތް ބައްލަވައިދެއްވުން އެދި ހުށަހަޅާފައިވާ މައްސަލަ، ޖުޑީޝިއަރީ ކޮމިޓީއަށާއި 241 ކޮމިޓީއަށް މަޖިލީހުގެ ރައީސް ފޮނުއްވައިފި،" ކަމަށެވެ.\nއެމްޑީޕީ ވަޓްސްއަޕް ގުރޫޕަކަށް އެމަނިކުފާނު އަތްޕުޅުން ލިޔުއްވައި ހިއްސާކުރެއްވި މެސެޖެއްގައި ރައީސް ނަޝީދު ވިދާޅުވެފައިވަނީ، ރައީސް ޔާމީންގެ އަމަލުފުޅުތަކާއި އަދި ހިޔާލުފުޅުތަކަށް އެމަނިކުފާނު ތާއީދުނުކުރެއްވި ނަމަވެސް އެމްއެމްޕީއާރުސީގެ ހިޔާނާތުގެ މައްސަލައިގައި "ހަމައެކަނި ރައީސް ޔާމީން ޖަލުގައި ބޭންދުމުގެ މާބޮޑު އިންސާފެއް ނުވިސްނޭ" ކަމަށެވެ.\nމީގެ އިތުރުން މަޖިލިސް ރައީސްގެ އެ މެސެޖާ ގުޅިގެންނާއި، މަރު ކޮމިޝަނާއި އެސެޓް ރިކަވަރީ ކޮމިޝަންގެ މަަސައްކަތްތައް ލަސްވުމުގެ ސަބަބުން، މި ފަހުން ބާއްވަމުން އައި ރައްޔިތުންގެ މަޖިލީހުގެ ޖަލްސާތަކާއި، ސޯޝަލް މީޑިއާގައިވެސް ރައްޔިތުންގެ މަޖިލީހުގެ މެންބަރުން އަންނަނީ ކަންބޮޑުވުން ފާޅުކުރައްވަމުންނެވެ.\nދެ ކޮމިޝަންގެ ތަހުގީގުތަކަަށް ވީގޮތް އޮޅުންފިލުވުމަށް އެދި، މެންބަރު މުއިއްޒު މަޖިލިސް ރައީސަށް ފޮނުއްވި ސިޓީގައި ވިދާޅުވެފައިވަނީ އެމްއެމްޕީއާރުސީގެ ބޮޑު ހިޔާނާތުގެ ބައިވެރިން ހޯދުމާއި، މަރުތަކާއި ގެއްލުވާލާފައިވާ މީހުންގެ އާއިލާތަކަށް އިންސާފު ހޯދައިދިނުމަކީ އެމްޑީޕީ އާއި މި ސަރުކާރުގެ ވައުދެއް ކަމަށެވެ. މި ދެ މައްސަލައަކީ ވެސް އާއްމު މަސްލަހަތު ހިމެނޭ ކަންކަމަށް ވިޔަސް ރައްޔިތުންނަށް މިކަމުގެ މައުލޫމާތު ހިއްސާކުރުން މަދު ކަމުގެ ކަންބޮޑުވުން އޭނާ ފާޅުކުރެއްވިއެވެ.


Nan badhalu kurumun party ufadhdhan huhdha dheefi | ThePress\nނަން ބަދަލުކުރުމުން ޕާޓީ އުފައްދަން ހުއްދަ ދީފި\n03 October 2021, 11:31\nމުހައްމަދު އިސްމާއިލަށް އިޚްލާސްތެރި ޕާޓީ އުފެއްދުމުގެ ހުއްދަ އީސީން ދޭން ނިންމުން --- ފޮޓޯ: އިލެކްޝަންސް ކޮމިޝަން\nކަރިޝްމާ ޕާޓީގެ ނަމުގަ ސިޔާސީ ޕާޓީއެއް އުފައްދަން ހުއްދަ ނުދިނުމުން، "އިޚްލާސްތެރި ޕާޓީ މޯލްޑިވްސް" އަށް ނަން ބަދަލު ކުރުމުން، ޕާޓީ އުފެއްދުމުގެ ހުއްދަ އިލެކްޝަންސް ކޮމިޝަނުން ދީފިއެވެ.\nއީސީން އިޚްލާސްތެރި ޕާޓީ އުފެެއްދުމަށްޓަކައި ހުއްދަ ދިނީ ކަރިޝްމާ ޕާޓީ އުފައްދަން އެ ކޮމިޝަނަށް ހުށަހެޅި މ. ކެލަމް، މުހައްމަދު އިސްމާއީލަށެވެ.\nމީގެ ކުރިން މުހައްމަދު ކަރިޝްމާ ޕާޓީގެ ނަމުގަ ސިޔާސީ ޕާޓީއެއް އުފައްދަން ހުށަހެޅި ނަމަވެސް، އެ ޕާޓީ އުފައްދަން ހުއްދަ ނުދިނީ ނަން ކަމުނުދާތީ އާއި، ފޯމާ އެކު ހުށަހެޅި ބައެއް ލިޔެކިއުންތައް ފުރިހަމަ ނުވުމުގެ ސަބަބުން ކަމަށްވެސް އޭރު އީސީން ބުންޏެވެ.\nދާދިފަހުން އީސީން ވަނީ ކުރީގެ ޑިފެންސް މިނިސްޓަރު ކާނަލް ރިޓަޔާޑް މުހައްމަދު ނާޒިމަށް، މޯލްޑިވްސް ނެޝަނަލް ޕާޓީ (އެމްއެންޕީ) ގެ ނަމުގަ ޕާޓީއެއް އުފެއްދުމުގެ ހުއްދަ ދީފައެވެ. މީގެ އިތުރުން އަބްދުﷲ ކަމާލުއްދީން އިސްވެ އުފައްދަވާ އެއްބައިވަންތަކަމުގެ ޕާޓީ އުފައްދަންވެސް އެ ކޮމިޝަނުން ވަނީ ހުއްދަ ދީފައެވެ.\nމިހާތަނަށް ރަޖިސްޓްރީ ކުރި ޕާޓީތަކުގެ ތެރެއިން ރާއްޖޭގަ އެންމެ ފުޅާކޮށް ސިޔާސީ ހަރަކާތްތައް ހިންގަނީ ވެރިކަން ކުރާ އެމްޑީޕީންނާއި، އިދިކޮޅު ޕީޕީއެމާއި ޕީއެންސީގެ އިތުރުން، އަދާލަތު ޕާޓީ އާއި ޖުމްހޫރީ ޕާޓީ އާއި އެމްއާރުއެމެވެ.


ވިޔަފާރި ބަނދަރުން ދަންވަރު ގަޑީގައި ހިދުމަތް ދޭން ނަގާ ސާޗާޖު ކަނޑާލަނީ! | Sangu News\nވިޔަފާރި ބަނދަރުން ދަންވަރު ގަޑީގައި ހިދުމަތް ދޭން ނަގާ ސާޗާޖު ކަނޑާލަނީ!\n5 ސެޕްޓެމްބަރ 2020 - 16:29\nމޯލްޑިވްސް ޕޯޓްސް ލިމިޓެޑް (އެމްޕީއެލް) ގެ ހިދުމަތްތައް/ ފޮޓޯ: އެމްޕީއެލް\nމޯލްޑިވްސް ޕޯޓްސް ލިމިޓެޑް (އެމްޕީއެލް) އިން މާލޭގެ ވިޔަފާރި ބަނދަރުން ދަންވަރު ގަޑީގައި ހިދުމަތް ދޭން، ނަގަމުން ގެންދާ 30 އިންސައްތަ ޗާޖު ކަނޑާލުމަށް އެ ކުންފުނިން ނިންމައިފިއެވެ.\nއެމްޕީއެލްއިން އާއްމުކޮށްފައިވާ އިއުލާނެއްގައި ބުނެފައިވަނީ ކުންފުނިން ރޭގަނޑު ފޯރުކޮށްދޭ ހިދުމަތްތަކުގެ ތެރެއިން 23:30 އިން ހެނދުނު 7:30 އަށް ނަގަމުން ދިޔަ 30 އިންސައްތައިގެ ޗާޖު މި މަހުގެ 13 ވަނަ ދުވަހުން ފެށިގެން ކަނޑާލަން ނިންމާފައިވާ ކަމަށެވެ. އަދި މި ކުންފުނީގެ ބެލުމުގެ ދަށުގައިވާ ބަނދަރު ތަކުން ނަގާ ހޭންޑްލިން އަދި ވޯފޭޖް ޗާޖުތައް އެ މުއްދަތުން ފެށިގެން ބަދަލު ގެންނާނެ ކަމަށް ވެސް އެމްޕީއެލްއިން ވަނީ ބުނެފައެވެ.\nއެމްޕީއެލްއިން މިގޮތަށް ނިންމާފައިވަނީ، ކުންފުނިން ސާޗާޖު ނަގާތީކަމަށް ބުނެ އެޖެންޓުންތައް އިތުރު ފީތަކެއް ނަގަމުންދާތީ އެވެ. މި ބަދަލާއި އެކު އެކި ނަންނަމުގައި ނަގާ ފީތަކަށް ނިމުމެއް ވެސް އަންނާނެ ކަމަށް އެމްޕީއެލްއިން ވަނީ ބުނެފައެވެ.\nNotice of tariff changehttps://t.co/IYtCEXUK6i\n— Maldives Ports Limited (@Portmv) September 4, 2020\nއެމްޕީއެލް ސަރަހައްދަކީ ކާރުބާރުބޮޑު ސަރަހައްދެއް ކަމަށްވާއިރު ރާއްޖެއަށް އެތެރެ ކުރެވޭ މުދަލުގެ 90 އިންސައްތައެއްހާ މުދާ ރާއްޖެއަށް ގެންނަނީ ކަނޑުމަގުންނެވެ. އަދި އެ މުދަލުގެ ތެރެއިން ގިނަ މުދާތައް ގެންނަނީ ކޮންޓެއިނަރުތަކުގައެވެ. އެމްޕީއެލްއިން ބުނެފައިވަނީ ހުރިހާ މުދަލެއް ވެސް އެމްޕީއެލްގެ ޕޯޓު ސަރަހައްދަށް ގެންނައިރު، އެތަނުން ކޮންޓެއިނަރުތައް ގެނެރަލް ގުޑްސްގެ ގޮތުގައި ބޭލުމަށްފަހު ދެން ކްލިއާ ކުރުމުގެ މަސައްކަތް ފެށޭ ކަމަށެވެ. އަދި ގިނަ އަދަދެއްގެ މުދާތައް އެއްގަމަށް އެތެރެ ވާއިރު، ކޮންޓެއިނާތައް ލޮރީތަކަށް ބަރުކޮށް މާލޭގެ ގުދަންތައް ނުވަތަ ފިހާރަތަކަށް ގެންދެވޭ ކަމަށް ކުންފުނިން ވަނީ ބުނެފައެވެ.\nމާލޭ ކޮމާޝަލް ހާބަރު ސަރަހައްދުން ލޮރީތަކުގަ ނިކުންނަން ޖެހޭއިރު، އެ ސަރަހައްދު ތޮއްޖެހި ކާރުބާރުބޮޑުވުމުގެ ސަބަބުން ދަތިތަކެއް އަންނަ ކަން މީގެ ކުރިން ވެސް އެމްޕީއެލްއިން ވަނީ ފާހަގަކޮށްފައެވެ. އެ މައްސަލައަށް އެމްޕީއެލްގެ މެނޭޖިން ޑިރެކްޓަރު ޝާހިދު އަލީ ވިދާޅުވީ ޕޯޓު ހުންނަ ސަރަހައްދުގައި، މަސް މާރުކޭޓާއި، ލޯކަލް މާރުކޭޓާއި އަދި ވިޔަފާރި އެކި ފިހާރަތަކުގެ އިތުރުން މާލެއަށް އަންނަ ބޯޓު ފަހަރުތަކުން މުދާ ބާލާނެ ގޮތެއް ވެސް ނޯންނަ ކަމަށެވެ. މަގު ވެސް ކުޑަވުމުގެ ސަބަބުން ޓްރެފިކް ޖޭމްވުމަކީ ވެސް ދިމާވާ ދަތިތަކެއްގެ ގޮތުގައި ޝާހިދު ވިދާޅުވިއެވެ. އަދި ވިދާޅުވީ އެންމެ ބޮޑު ދައްޗެއްގެ ގޮތުގައި ދިމާވަނީ، މުދާ ބާލާތަން ކުޑަވެފައި އަދި ޕޯޓުން ގިނަ އަދަދެއްގެ މުދާ މާލޭގެ މަގުތަކަށް ނިކުންނަން ޖެހޭ މައްސަލަ ކަމަށެވެ.\nމުޅި ރާއްޖެއަށް ވެސް އަދި މާލެއަށް ވެސް ދިމާވާ އެންމެ ބޮޑު އެއް ދައްޗަކީ އެއީ، ލޯކަލް ހާބަރުތަކަށް ދިމާވާ ކޮންޖެޝަންސްކަމަށާއި މިހާރު މިދިމާ މައްސަލަތައް ނުނިކުންނާނެ ވަރުގެ ލޯކަލް ޕޯޓެއްކަމަށް އެމްޕީއެލްއިން ބުނެއެވެ.\nވިޔަފާރި ބަނދަރު, މުދާތައް ބޭލުން, ޑެމަރޭޖް ފީ, ެއެމްޕީއެލް


Maseeh gurubaaneh nukureveyne: MDA | Mihaaru\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސްގައި ސިޔާމް (ކ) ވާހަކަ ދައްކަވަނީ. އިދިކޮޅު ފަރާތްތަކުން މަސައްކަތް ކުރަނީ ވެރިކަން ހޯދަން ކަމަށް އޭނާ ވިދާޅުވި. ފޮޓޯ: ނިޝާން އަލީ/ މިހާރު\nމަސީހް ގުރުބާނެއް ނުކުރެވޭނެ: އެމްޑީއޭ\n25 މާޗް 2017 - 17:51 28 comments\nރައްޔިތުންގެ މަޖިލީހުގެ ރައީސް އަބްދުﷲ މަސީހަކީ ގާބިލް ބޭފުޅެއް ކަމަށާއި އެމަނިކުފާނު "ގުރުބާން ވެގެން ނުދާނެ" ކަމަށް މޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ) އިން މިއަދު ބުނެފި އެވެ.\nމަޖިލީހުގެ ރައީސް މަސީހުގެ އިތުބާރު ނެތްކަމުގެ މައްސަލައާ ގުޅޭ ގޮތުން ބޭއްވި ޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ ނިއުސް ކޮންފަރެންސެއްގައި އިދިކޮޅު ފަރާތްތަކުން ގާއިމު ކުރި އެއްބަސްވުމަށް އިޝާރާތް ކުރައްވާ އެމްޑީއޭގެ ލީޑަރު އަހުމަދު ސިޔާމް މުހައްމަދު ވިދާޅުވީ އިދިކޮޅު ފަރާތްތަކުން ހަމައެކަނި ބޭނުންވަނީ ވެރިކަން ކަމަށެވެ.\nއެކަމަކު، ކެމްޕެއިނާ ހަމައަށް އަންނައިރު، އެއްބަސްވުން ވާނީ އެއްވެސް ތާކުން ތާކު ނުޖެހޭ ހިތި އެއްޗަކަށް ކަމަށް ސިޔާމް ވިދާޅުވި އެވެ.\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސް. - ފޮޓޯ: ނިޝާން އަލީ/ މިހާރު\nސަރުކާރުގެ ސިޔާސަތާ ދެކޮޅަށް މަސައްކަތްކުރުމަށް ގާއިމުކުރި އެއްބަސްވުމުގައި ސޮއިކުރެއްވީ ޕީޕީއެމްގެ ރައީސް މައުމޫން އަބްދުލްގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހިމާއި ޖަލަށްލާން ހުކުމްކޮށްފައިވާ އަދާލަތު ޕާޓީގެ ލީޑަރު އިމްރާން އަބްދުﷲ އާއި ކުރީގެ ރައީސް މުހައްމަދު ނަޝީދެވެ.\n"އަޅުގަނޑުމެން މިތިބީ ފަސް އަހަރު ދުވަހަށް ރައީސަކު ހޮވާފައި. ވެރިކަމުގެ ދަހިވެތިކަމުން ފަސް އަހަރަށް ކެތްކޮށްލަން ނުކެރޭ،" މީދޫ ދާއިރާގެ މެމްބަރުކަން ކުރައްވާ ސިޔާމް ވިދާޅުވި އެވެ.\nސިޔާމް ވިދާޅުވި ގޮތުގައި އިދިކޮޅު ފަރާތްތަކުން މަސައްކަތް ކުރަނީ ރައީސް އަބްދުﷲ ޔާމީންގެ ވެރިކަން ބަދަލު ކުރުމަށްފަހު، އެއްބަސްވުމުގައި ސޮއިކުރެއްވި ހަތަރު ބޭފުޅުންގެ ތެރެއިން ބޭފުޅަކު ވެރިކަމަށް ވަޑައިގަތުމަށެވެ. އެކަމަކު، އެއީ ވަރުގަދަ އެއްބަސްވުމެއް ނޫން ކަމަށް ވެސް އޭނާ ވިދާޅުވި އެވެ.\nއެމްޑީއޭގެ ޑެޕިއުޓީ ލީޑަރު އަދި ކެނދިކުޅުދޫ ދާއިރާގެ މެމްބަރު އަލީ މައުރޫފް ވިދާޅުވި ގޮތުގައި މަޖިލީހުގެ ރައީސް މަސީހަކީ ތާރީހު ނުދެކޭ ފަދަ މަސައްކަތްތަކެއް ކުރެއްވި ބޭފުޅެކެވެ. އަދި އެމަނިކުފާނު ގާނޫނާއި ގަވާއިދުތަކާ ހިލާފަށް މަސައްކަތް ކުރައްވާފައި ނުވާ ކަމަށް ވެސް އޭނާ ވިދާޅުވި އެވެ.\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސް މަސީހު (ވ-3) ބައިވެރިވެވަޑައިގަންނަވަނީ. - ފޮޓޯ: ނިޝާން އަލީ/ މިހާރު\n"މިފަދަ ރައީސެއް ގުރުބާން ކުރާކަށް ފުރުސަތެއް ނުދޭނަން. އަޅުގަނޑުމެން މިތިބީ ވަރަށް ސާބިތުކަމާއެކީގައި،" އެމްޑީއޭގެ މެމްބަރުން ބައިވެރިވެވަޑައިގެންނެވި ޖަލްސާގައި މައުރޫފް ވިދާޅުވި އެވެ.\n"އުންމީދު ކުރަނީ ވޯޓަށް ފަހު އިދިކޮޅު ފަރާތްތައް ވަރަށް ބޮޑަށް ބަލިކަށިވެގެންދާނެ ކަމަށް. އިދިކޮޅު ފިކުރުގެ މެމްބަރުން އަޅުގަނޑުމެންނާ ގުޅޭނެ. އިދިކޮޅު ފަރާތްތަކަށް ލިބޭ ވަރަށް ބޮޑު ގެއްލުމަކަށް (ވޯޓު) ވާނެ."\nގާސިމާއި މައުމޫންގެ ދަރިކަލުން، ދިއްގަރު ދާއިރާގެ މެމްބަރު އަހުމަދު ފާރިސް މައުމޫން މަސައްކަތް ކުރައްވަނީ ދާއިރާގައި ދިރިއުޅޭ މީހުންގެ ވިސްނުމާ އެއްގޮތަށް ނޫން ކަމަށް ވެސް އޭނާ ވިދާޅުވި އެވެ. އެހެންކަމުން މަސީހާ ދެކޮޅަށް ކުރައްވާ މަސައްކަތް ހުއްޓަވާލައްވައި، އަމިއްލަ އެދުން ހާސިލް ނުވާ ކޮންމެ ފަހަރަކު ޖަޒުބާތުގައި ޖެހިވަޑައިނުގަތުމަށް މައުރޫފް ގޮވާލެއްވި އެވެ.\nމަޖިލީހުގެ ރައީސް ކަމުން މަސީހު ވަކިކުރަން އުޅެނީ އެމަނިކުފާނުގެ މައްސަލައެއް އޮވެގެން ނޫން ކަމަށާއި މަސީހަކީ "ގުރުބާންކުރެވޭ ކަންބަޅިއެއް" ކަމަށް ރައީސް އަބްދުﷲ ޔާމީން މިދިޔަ ބުދަ ދުވަހު ވަނީ ވިދާޅުވެފަ އެވެ. ރައީސް ޔާމީން ވިދާޅުވީ އިދިކޮޅު ފަރާތްތަކުން މި ވޯޓު ނަގަނީ ކުރިން ރައީސްކަން ކުރެއްވި ބޭފުޅުންނާއި ސިޔާސީ ލީޑަރުންނަށް ދިމާވެފައިވާ ބަދުނަސީބުތަކާ ހެދި އުފެދިފައިވާ "ޖަޒުބާތުތަކަކާ"އި ސަރުކާރާ ދޭތެރޭ އޮތް ޒާތީ ހަސަދައަކާ ހެދި ކަމަށެވެ.\nރައްޔިތުންގެ މަޖިލީހުގެ ރައީސް މަސީހުގެ އިތުބާރު ނެތް ކަމުގެ ވޯޓު ރައްޔިތުންގެ މަޖިލީހުގެ އަންނަ ހޯމަ ދުވަހުގެ ޖަލްސާ އަށް ވަނީ އެޖެންޑާކޮށްފަ އެވެ. މަސީހުގެ އިތުބާރު ނެތް ކަމަށް ފާސް ކުރާނެ ކަމަށް އިދިކޮޅު ފަރާތްތަކުން ބުނަމުން އަންނައިރު، ސަރުކާރަށް ތާއީދު ކުރައްވާ މެމްބަރުން ވިދާޅުވަނީ އެ ވޯޓު ނާކާމިޔާބުކޮށްލާނީ ފަސޭހަކަމާއެކު ކަމަށެވެ.\nއިތުރު ލިޔުންތައް އަބްދުﷲ މަސީހް މުހައްމަދު އެމްޑީއޭ މެމްބަރު އަހުމަދު ޝިޔާމް (ނައިފަރު)


MMPRC ge massalaigai insaafu gaaim kuran jehey, manfaa libunu ethah bayaku eba thibi: Adeeb\nއެމްއެމްޕީއާރްސީގެ މައްސަލައިގައި އިންސާފު ގާއިމްކުރަންޖެހޭ، މަންފާ ލިބުނު އެތައް ބަޔަކު އެބަތިބި: އަދީބު\nމޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ)ގެ ޚިޔާނާތުގެ މައްސަލަ ބަލައި އިންސާފު ގާއިމްކުރަންޖެހޭކަމަށް ކުރީގެ ނައިބު ރައީސް އަހުމަދު އަދީބު ވިދާޅުވެއްޖެއެވެ.\nއެބޭފުޅާ މިހެން ވިދާޅުވީ އެމްއެމްޕީއާރްސީގެ ޚިޔާނާތުގެ މައްސަލަތަކާއި ގުޅިގެން ހައިކޯޓްގައި މިއަދު ކުރިއަށްދިޔަ އިސްތިއުނާފުގެ އަޑުއެހުމެއްގައެވެ. އަދީބަކީ އެމްއެމްޕީއާރްސީގެ ޚިޔާނާތްތައް ހިނގި މުއްދަތުގައި ޓޫރިޒަމް މިނިސްޓަރކަމުގެ މަގާމު އަދާކުރެއްވި ފަރާތެވެ.\nމިއަދުގެ ޝަރީއަތުގެ މަޖިލީހުގައި ވާހަކަދައްކަވަމުން އަދީބު ވިދާޅުވީ މިއީ މައުޟޫއީގޮތުން ބަލައި ނިންމަންޖެހޭނެ މައްސަލައެއްކަމަށް ގަބޫލުކުރައްވާކަމަށާއި، އެގޮތަށް އެކަންވުމަށް އެދިވަޑައިގަންނަވާކަމަށެވެ. އަދި މި މައްސަލައިގެ ތަހުގީގުގައި ދައުލަތަށް ދެމުންގެންދާ އެއްބާރުލުމަށް އެއްވެސް ބަދަލެއް ނާންނަކަމަށް އެބޭފުޅާ ވިދާޅުވިއެވެ.\nއަދީބު ވަނީ މި ސަރުކާރުގައި އިންސާފުވެރިކަމާއި އެކު މައްސަލަތައް ބަލައި ނިންމުމުގެ އިހުލާސްތެރިކަމާއި ގާބިލްކަން ހުރިކަމަށް ގަބޫލު ކުރައްވާކަމަށްވެސް ވަނީ ވިދާޅުވެފައެވެ.\nއަދީބު އިތުރަށް ވިދާޅުވީ މިކަމުގައި އިންސާފު ގާއިމު ކުރަންޖެހޭކަމަށާއި މަންފާ ލިބުނު އެތައް ބަޔަކު އެބަތިބިކަމަށެވެ. ފާހަގަކޮށްލެވޭ ގޮތުގައި މި މައްސަލައިގައި އަދީބު ކުރިއަށް ގެންދަވަނީ ގާނޫނީ ވަކީލެއްގެ އެހީއަކާއި ނުލާއެވެ.\nމާފުށީ ޖަލުގައި އީވާން ނަސީމް މަރާލި ދުވަހުގެ ހަނދާންތައް ރައީސް ނަޝީދު އާ ކުރައްވައިފި028 minutes ago\nޑރ.ޒިޔާދުގެ މައްޗަށް ދަޢުވާކުރުމަށް އޭސީސީން ފޮނުވައިފި019 hours ago\nއޮކްޓޯބަރު1 އާއި ހަމައަށް މާލޭ ސިޓީގެ ސްކޫލްތަކުގައި ކިޔަވައިދޭނީ އޮންލައިންކޮށް!02 days ago\nމާލޭ ސިޓީގެ ގެސްޓްހައުސްތައް ނޮވެމްބަރު މަހުގެ ކުރީކޮޅު ހުޅުވޭނެކަމަށް އުންމީދުކުރަން: ޑރ.މައުސޫމް02 days ago\nއެމެރިކާގައި ޓިކްޓޮކް އަދި ވީޗެޓް ޑައުންލޯޑްކުރުން މަނާކުރަނީ02 hours ago\nColombo’s Ratmalana Airport to be used for flights between Maldives and Sri Lanka04 hours ago\nShuaib suspended from MDPs Disciplinary Committee for creating cartoon strips of leadership04 hours ago


Shah Ramazan Mahu Fitness Balahattanee Kihineh?\nއިސްމާއިލް ސާޖިދު (ޝާހު)\n19 ޖޫން 2017 1 ކޮމެންޓް\nޝާހު ރަމަޟާން މަހު ފިޓްނަސް ބަލަހައްޓަނީ ކިހިނެއް؟\nއިސްމާއިލް ސާޖިދު (ޝާހު) އަކީ މި ވަގުތު ރާއްޖޭގައި ހުރި އެއްވަނަ ވޮލީބޯޅަ ކުޅުންތެރިޔާ އެވެ. މީގެ ނުވަ ވަރަކަށް އަހަރު ކުރިން ކްލަބު ވޮލީ އަށް ނިކުތް ފަހުން، ވޮލީ ކޯޓުގައި ޝާހު ވަނީ ބޮޑެތި ކުރިއެރުންތަކެއް ހޯދައިފަ އެވެ. ރާއްޖޭގެ އެންމެ މަތީ ފަންތީގައި ވޮލީ ކުޅުންތެރިޔަކަށް ހޯދޭނެ ހުރިހާ ކާމިޔާބެއް ޝާހު ހޯދައިފި އެވެ. ރާއްޖޭގެ މޮޅު ކުޅުންތެރިޔާގެ މަގާމު ޖެހިޖެހިގެން ދެ ފަހަރު ހޯދައި، ރާއްޖޭގެ ވޮލީގެ ތާރީހުގައި އާ ރެކޯޑެއް ހެދި އެވެ. ގައުމީ ޓީމުން ޖާގަ ހޯދައި، އެ ޓީމުގެ އެންމެ މުހިންމު އެއް ކުޅުންތެރިޔަކީ މިހާރު ޝާހު އެވެ.\nޝާހު އަކީ ރާއްޖޭގެ ބީޗްވޮލީބޯޅައިގައި ވެސް "ރަސްގެފާން" އެވެ. ޝާހުގެ ބީޗްވޮލީބޯޅަ ޕާޓްނަރު އަދި އެކުވެރިޔާ އަޝްފާގް އާދަމް (އައްކަޅޭ) އާއެކު، އޭނާ ވަނީ ގައުމީ ބީޗް ވޮލީބޯޅަ މުބާރާތުގެ ޗެމްޕިއަންކަން އެތައް އަހަރު ހޯދައިފަ އެވެ.\nޝާހު، 27، ކެރިއަރުގައި ގިނަ ކާމިޔާބީތަކެއް ހާސިލްވި ނަމަވެސް، އޭނާ އަކީ އަދިވެސް އިތުރު ކާމިޔާބީތަކަށް ފެންބޮވައިގަނެފައިވާ ކުޅުންތެރިޔެކެވެ. ކުރިއެރުން ބޭނުންވާ ކުޅުންތެރިޔެކެވެ.\nޝާހު އަކީ ޓްރެއިނިންނާއި އަމިއްލަ ފިޓްނަސް އަށް ވަރަށް ބޮޑު ސަމާލުކަމެއް ދޭ ކުޅުންތެރިޔެކެވެ. ޝާހު ކެރިއަރުގައި ހޯދާފައިވާ ކާމިޔާބީގެ އަސްލަކީ ވެސް އޭނާ ޓްރެއިނިން އާއި އަމިއްލަ ކުރިއެރުމަށް ދޭ އިސްކަމެކެވެ. ރަމަޟާން މަހު ވެސް ޝާހު އޭނާގެ ޓްރެއިނިން އަށް ސަމާލުކަން ދެ އެވެ.\nޝާހު ސިފަކުރާ ގޮތުގައި ރަމަޟާން މަހަކީ އޭނާ އަށް ވަރަށް ބިޒީ މަހެކެވެ. އަޅުކަމަށް ސަމާލުކަން ދެމުން، އާއިލާ އާއި ޓްރެއިނިންތަކަށް ވަގުތު ހުސްކުރުމަކީ ރޯދަ މަހުގެ ކޮންމެ ދުވަހެއް ވެސް އޭނާ ބައްޓަންކުރާ ގޮތެވެ.\n"ރޯދަ މަހަކީ ހަމަ ވަރަށް ބިޒީ މަހެއް" ޝާހު ބުންޏެވެ. "ރަމަޟާން މަހު އެންމެ ބޮޑު އިސްކަމެއް ދެނީ އަޅުކަމަށް. ދެން ހަމަ އާއިލާ އަށް ވަގުތު ދެމުން ކުޅުމުގެ ކަންތައް ކުރިއަށް ގެންދަނީ."\nރަމަޟާން މަހު ހަވީރު ބައެއް ދުވަސް ދުވަހު ޝާހު ބީޗް ވޮލީބޯޅަ ކުޅެންދެ އެވެ. އަދި ޕްރެކްޓިހާއި ޖިމް އަށް އޭނާ ދަނީ ރޭގަނޑު އެވެ. ހުކުރު ދުވަސް ފިޔަވައި ރޯދަ މަހުގެ ހުރިހާ ދުވަހެއްގައި ވެސް ޝާހުގެ ޓްރެއިނިން އޮންނަނީ މި ގޮތަށެވެ. ހުކުރަކީ އޭނާގެ ރެސްޓް ދުވަހެވެ.\n"ރޯދަ މަހު ހަވީރު ބައެއް ދުވަސް ދުވަހު ބީޗް ވޮލީބޯޅަ ކުޅެލަން ދަނީ،" ޝާހު ބުންޏެވެ. "ދެން ރޭގަނޑު މި އޮންނަނީ ޕްރެކްޓިސް އާއި ޖިމް. ހަމަ އެ ކަހަލަ ގޮތަކަށް ކޮންމެ ދުވަހެއް ވެސް ދާނީ."\nރަމަޟާން މަހު ޓްރެއިނިން ކުރިއަށް ގެންދާ ކޮންމެ އެތުލީޓަކަށް ވެސް، ކެއުމަށް ބޮޑެތި ބަދަލުތަކެއް ގެންނަން ޖެހެ އެވެ. ގިނަ އެތުލީޓުން ކެއުން ބައްޓަން ކުރަނީ ޓްރެއިނިން އަށް ފަސޭހަ ވާ ގޮތަށެވެ.\nޝާހު ވެސް ރަމަޟާން މަހު ކެއުން ބައްޓަން ކުރަނީ އޭނާގެ ޓްރެއިނިން އަށް ބަލައިގަނެވެ. މާ ބޮޑެތި ބަދަލުތަކެއް ކެއުމަށް ނުގެނައި ނަމަވެސް، ކެއުން ބައްޓަން ކުރަނީ ޓްރެއިނިން އަށް ބުރޫ ނާރާ ގޮތަކަށެވެ.\n"ޓްރެއިނިން އަށް ބަލާފައި ކެއުމުގެ ކަންތައް ކުރިއަށް ގެންދަނީ. ރޯދަ މަހު ވަރަށް މަދުން މި ކެވެނީ. އެކަމަކު ބަލަނީ ހަމަ ރަނގަޅު ޑައެޓެއް މެއިންޓެއިންކުރެވޭތޯ. އެތުލީޓަކަށް ވަރަށް މުހިންމު ކަމެއް ޑައެޓަކީ" ޝާހު ބުންޏެވެ.\nމީހުން ކުޅިވަރު ވޮލީ ބޯޅަ ރޯދަމަސް ރާއްޖެ ކުޅިވަރު\nރާއްޖޭގައި ގިނަ އެތްލީޓުންނަށް ހިފަހައްޓާނުލެވޭނި ރެގިއުލާރ ކޮށް ކެއުން ބުއިން އަދި ފިޓްނަސް ނުހިފޭއްޓޭތީ.


Kuree Sarukaaru Thakuge Massalathah Balaane Is Beyfulhun Ayyan Kurahvaifi - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 18 މިނެޓް ކުރިން\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް އިންތިޤާލީ އިންސާފުގެ ޤާނޫނުގެ ދަށުން ޗީފް އޮމްބަޑްސްޕަރސަން އަދި އޮމްބަޑްސްޕަރސަންގެ މަޤާމަށް ބޭފުޅުން ޢައްޔަންކުރައްވައިފިއެވެ.\nއިންތިޤާލީ އިންސާފުގެ ޤާނޫނަކީ، 1953 ޖަނަވަރީ 1 އިން ފެށިގެން 2018 ނޮވެންބަރު 17 އާ ދެމެދު ހިނގާދިޔަ މުއްދަތުގެ ތެރޭގައި ނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއަކު، ރައްޔިތުންގެ އިންސާނީ ޙައްޤުތަކާއި އަސާސީ މިނިވަންކަމާ ޚިލާފަށް ހިންގާފައިވާ ޢަމަލުތައް ބަލައި، ތަޙްޤީޤުކޮށް، ޙަޤީޤަތް ހާމަކޮށް، އެފަދަ ކަންކަމުގެ ސަބަބުން އަނިޔާ ލިބިފައިވާ ފަރާތްތަކަށް މި ޤާނޫނުގެ ދަށުން ފޯރުކޮށްދޭ ޙައްލުތައް މެދުވެރިކޮށް އިންސާފު ހޯދައިދިނުމުގެ ނިޒާމެއް އެކަށައެޅުމުގެ ނަމުގައި ފާސްކޮށްފައިވާ ޤާނޫނެކެވެ.\nރައީސް އޮފީހުން ވިދާޅުވީ ރައީސް ޞާލިޙް، ޗީފް އޮމްބަޑްސްޕަރސަންގެ މަޤާމަށް ނ. މާފަރު އީޓުޖެހިގެ ޢަބްދުއްސަލާމް ޢާރިފް، އަދި އޮމްބަޑްސްޕަރސަންގެ މަޤާމަށް ގއ. ކަނޑުހުޅުދޫ ބްލޫރޯޒް އަލްއުސްތާޛާ ޖިހާދާ އަނީސްއާއި، ހ. ފެހިއާލާ މަރްޔަމް ލައިޒާ އިއްޔެ ޢައްޔަންކުރައްވާފައިވާ ކަމަށެވެ. މި ތިން ބޭފުޅުން އެ މަޤާމުތަކަށް ޢައްޔަންކުރައްވާފައި ވަނީ އިންތިޤާލީ އިންސާފުގެ ޤާނޫނު ގެ ހަވަނަ މާއްދާގެ (ހ) އަދި (ށ) ގައިވާ ގޮތުގެމަތީންނެވެ.\nޗީފް އޮމްބަޑްސްޕަރސަންގެ މަޤާމަށް ޢައްޔަންކުރެއްވި ޢަބްދުއްސަލާމް ޢާރިފަކީ ކުރިން ޓެކްސް އެޕީލް ޓްރައިބިއުނަލްގެ ނައިބު ރައީސްކަމުގެ މަޤާމު ފުރުއްވާފައިވާ ބޭފުޅެއް ކަމަށާއި މެލޭޝިއާގެ އިންޓަރނޭޝަނަލް އިސްލާމިކް ޔުނިވަރސިޓީ މެލޭޝިއާއިން މާސްޓަރސް އޮފް ކޮމްޕެރެޓިވް ލޯސް ހާސިލުކުރައްވާފައިވާ ބޭފުޅެއް ކަމަށް ރައީސް އޮފީހުން މައުލޫމާތު ދެއްވައެވެ.\nއޮމްބަޑްސްޕަރސަންގެ މަޤާމަށް ޢައްޔަންކުރެއްވި އަލްއުސްތާޛާ ޖިހާދާ އަނީސް އެންމެފަހުން އަދާކުރެއްވީ ޕްރޮސެކިއުޓަރ ޖެނެރަލްގެ އޮފީހުގެ އެސިސްޓެންޓް ޕްރޮސެކިއުޓަރ ޖެނެރަލްގެ މަޤާމު ކަމަށާއި އޭގެ ކުރިން ޕްރޮސެކިއުޓަރ ޖެނެރަލްގެ އޮފީހާއި އަދި އެޓާރނީ ޖެނެރަލްގެ އޮފީހުގެ އިތުރުން ކަސްޓަމްސް އިންޓެގްރިޓީ ކޮމިޝަނުގެ އިސް މަޤާމުތަކެއް އޭނާ ފުރުއްވާފައިވާ ކަމަށް ރައީސް އޮފީހުން މައުލޫމާތު ދެއްވައެވެ. އަލްއުސްތާޛާ ޖިހާދާ އަނީސް ވަނީ މޯލްޓާގެ އައި.އެމް.އޯ. އިންޓަނޭޝަނަލް މެރިޓައިމް އިންސްޓިޓިއުޓުން މާސްޓަރސް އޮފް ލޯސް އިން އިންޓަރނޭޝަނަލް މެރިޓައިމް ލޯ ހާސިލުކުރައްވާފައެވެ.\nއޮމްބަޑްސްޕަރސަންގެ މަޤާމަށް އައްޔަންކުރެއްވި މަރްޔަމް ލައިޒާ މީގެ ކުރިން ވަނީ ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް އެޑިއުކޭޝަންގެ ލެކްޗަރަރއެއްގެ މަޤާމާއި، ހިއުމަންރައިޓް ކޮމިޝަނާއި، އެޑިއުކޭޝަން ޑިވެލޮޕްމަންޓް ސެންޓަރާއި، އަދި ތަޢުލީމީ ދާއިރާގެ މަޤާމުތައް އަދާކުރައްވާފައި ކަމަށް ރައީސް އޮފީހުން މައުލޫމާތު ދެއްވައެވެ. މަރްޔަމް ލައިޒާ ވަނީ ތައިލެންޑުގެ މަހިޑޯލް ޔުނިވަރސިޓީއިން މާސްޓަރސް އޮފް ހިއުމަން ރައިޓްސް އެންޑް ޑީސެންޓްރަލައިޒޭޝަން، އަދި މެލޭޝިއާގެ އޯޕަން ޔުނިވަރސިޓީން މާސްޓަރސް އޮފް އެޑިއުކޭޝަން ހާސިލުކުރައްވާފައެވެ.\nއިންތިޤާލީ އިންސާފުގެ ބިލު ތަޞްދީޤު ކުރެއްވީ ޑިސެމްބަރ މަހުގެ 17 ވަނަ ދުވަހު އެވެ.\nޖެނުއަރީ 16, 2021 08:21\nރާބޮއިގެން އަރުވާލި މައްސަލަ ވެސް ބަލަންވާނެ.\nޖެނުއަރީ 16, 2021 08:24\nއަނެއްކާވެސް ދައުލަތުގެ މުދަލާއި ފައިސާ ބޭކާރުވެގެންދާނެ ތަނެއް ވުޖޫދުވީ.\nޖެނުއަރީ 16, 2021 10:53\nއިބޫ އަށް ލިބުނު ޕިކްނިކް އައިލެންޑް އެއްގައި ރޫމް ހަދާ، ރިސޯޓެއް ގޮތަށް ހިންގި މައްސަލަ ބަލަންވާނެ.\nޖެނުއަރީ 16, 2021 08:54\nކުރީ ސަރުކާރުން ހިންގި ރަނގަޅު ކަންތަކާ ރައްޔިތު މީހާޔާ ގުޅުންހުރި ފައިދާވި ކަންތް ބެލުމަށް ޓިމެއް އެކުލަވާލުން މުހިންމު އެއްވެސް މީހަކީ ފުރިހަމަ މީހެއްނޫން ތިބާޔާ އޭނަޔ ާ ވެސް އަޅާކިޔާލަބަލަ\nޖެނުއަރީ 16, 2021 08:56\nމީނާގެ އަމިއްލަ މައްސަލަތަށްވެސް ބެލެންވާނެ ކެރިގެން\nޖެނުއަރީ 16, 2021 08:59\n5 އަހަރުގެ ދައުރެއް ލިބުމުން އަވަސް ވެގަންނަން ޖެހެނީ ވެރިކަމަށް އަންނަންވެގެން ކުރި ވައުދުތައް ފުއްދަން، ކޮންމެ ސަރުކާރަކުން ކުރިއަސް އެއްވެސް މީގެއްގެ ޙައޤެއް ނިގުޅައިގެންް މީހަކަށް އަނިޔާވެރިވެފައި ވާނަމަ ބަދަލު ލިބިގަތުމަށް ދައުވާ ކުރުމުގެ ޙައްޤު ކޮންމެ ރައްޔިތަކަށްވެސް ލިބިގެންވެއެވެ.\nޖެނުއަރީ 16, 2021 09:01\nއެމްޑީޕީ އަކީ އިންތިހާބު ތައް ކައިރި ވީމަ މައްސަލަ ތައް ބަލާ ބައެކެވެ. ތިޔައީ ސިޔާސީ ކަމެކޭ ބުނެވިދާނެ އެވެ. ވޯޓުގެ ބޭނުމުގަ އެވެ. އަދި ކަމެއް ނުކޮށް ދެވުނީމަ އެވެ.\nޖެނުއަރީ 16, 2021 09:02\nރާއްޖޭގެ ބައެއް ޕޮލިސްސުޓޭޝަންތަކާ ކޯޓުތައް އަންދާލި ބޮޑުހުޅުގެ މައްސަލަ ނިކަންބަލާލަބަލަ.. އެކަން ކުރުވަން މުގުލުގަ ހުރިމީހާ ގެންގޮސް ކުޑަގޮޅިއައްވައްދަބަލަ.....\nޖެނުއަރީ 16, 2021 09:10\nސޯލިހުބެ އައް ވެރިކަން ދިނީ ތިކަހަލަ ބޭކާރު ކަންތައްކޮއްގެން އަހަރުމެން ދައްކާ ޓެކުސްފައިސާ އިސްރާފު ކުރާކައްނޫން ...2އަހަރު މިދިޔައީ ބައިކޮޅައް ކުޅެ ހުރިހާގޯލެއް ތިޖަހަނީ ބައިކޮޅައް. ސޯލިހުބެ މިހާރު ރައްޔިތުން ތިބިހާލު އެނގިލައްވާތޯ؟؟ މިހާރު މުޅިދުނިޔެއިން ވެސް އަހަރުމެން ބޮއިކެޓު ކުރީތޯ؟ ސޯލިހުބެ އަސްލު ތިއުޅުއްވަނީ ކޯއްޗެއް ހޯއްދަވަންތޯ؟\nޖެނުއަރީ 16, 2021 09:20\nއަމިއްލަ ސަރުކާރުގެ މައްސަލަތައް ބަލާނެ ކޮމިޓީއެއްވެސް އު ފައްދަބަލަ....ހުރިހާ ސަރުކާރަކަށްވުރެ މައްސަލަބޮޑު ވައްކަންގިނަ މިސަރުކާރުގެ...އެހެންމީހުންނަ އިނގިލިދިއްކުރާއިރު ތިމާޔާދިމާލަށް ތިންއިނގިލި އެބަހުރޭ ދިއްވެ ފަ..\nޖެނުއަރީ 16, 2021 09:24\nމަޢުމޫނު ކަލޭގެވެސް މައްސަލަތަކެއް ހުންނާނެ ދެއްތޮ، ތިޔައޮތީ ނަގޫފިތިފައި ދެން ލަލަލަލަ\nޖެނުއަރީ 16, 2021 09:30\nބަލަ މަނިކުފާނު މޮޔަފުޅުވަނީތޯ ބާރެއްލިބުނީމާ ހިތްތިރި ކުރާކަށް ނޭގުނު ކާމިޔާބީގާ ތިވަނީ ފިރުއައުނަށް ބަހާ އަމަލާ ސީދާނުވާ ދެބަންދިހާރެއް ދެއްތޯ\nޖެނުއަރީ 16, 2021 09:31\nޖެނުއަރީ 16, 2021 09:33\nކުރީ ސަރުކާރުގެ ކޮންމައްސަލައެއް ! ބަލަންވީ މިސަރުކާރުގެ މައްސަލަތައް!ހަކުރު ކިލޯއެއް 16ރ އަށް ދެއަހަރުދުވަހުގެ ބަޖެޓް ފައިސާއަށް ހެދިގޮތް! ބޭރުގައުތަކުންނާއި ދުނިޔޭގެ މާލީ އިދާރާތަކުންދިން ފައިސާގެ މައްސަތައް! ވެންޓިލޭޓަރގެ ޚިޔާނާތް! ތިޔައުޅެނީ ވޭތުވެދިޔަ ސަރުކާރުގެ މައްސަލައެއް އިވިގެނެއްނޫން! ގާތްބަޔަކަށް ދައުލަތުގެ ފައިސާއިން މާލީ މަންފާތަކެއް ދޭންވެގެން! މިޅާ ކޮރުވާނަމަ ކިހާރަގަޅު!\nޖެނުއަރީ 16, 2021 09:36\nޗީފް އޮމްބަޑްސްޕަރސަންގެ މަޤާމަށް ޢައްޔަންކުރެއްވި ޢަބްދުއްސަލާމް ޢާރިފަކީ ހައިކޯޓްގެ ފަޑިޔާރު ފަރުހީޒާގެ ފިރިމީހާއެވެ. މިކަމުން މަސްލަހަތުފުށު ނާރާތޯއެވެ.\nޖެނުއަރީ 16, 2021 10:09\nކައުންސިލް އިންތިހާބައް ތައްޔާރުވުމުގެ ގޮތުން ބޮޑާހާކާމީހުން ރުއްސަނީ ރައްޔިތުންނޭ ވިސްނާ މިގޮތައްގައުމު އާރާސްތުވާނެތޯ ރައްޔިތެއްގެ ދިދިރިއުޅުންތަނަވަސްވާނެތޯ ގައުމުނުވާތަރައްގީއަކުން ރައްޔިތުންނޭ ބިރުނުގަނެ މިފަހަރު މިތިބީ ހަގީގަތް 2ފަނަފަހައްރައް ފެނިވާނުވާއެގިތިބެ ޕީޕީއެމް ކައުންސިލަރުންނައްވޯޜުދެއްވާ މީ މިއަދު ގައުމުގެ ހާލުގެދުލުން ގޮވާގޮވުމަކީ\nޖެނުއަރީ 16, 2021 10:16\nތި ޤާނޫނު ކަލޭގެ ކަރުގައި މާ ބާރަށް ދަތްއަޅާނެކަން ހަދާންބަހައްޓާތި! ސަރުކާރުން އެންމެ ގިނަ ވައްކަންކުރި މީހަކީ ކަލޭ! މައުމޫނުގެ 30 އަހަރަކީ އޭރުގެ ސިސްޓަމް އޮތްގޮތުން ރަގަޅުކުރާނެ ފުރުސަތެއްވެސް ނެތް ސިސްޓަމެއް! އެކަމަކު2އަހަރުން މައުމޫނުވެސް ކަލޭ ވަނީ ފަހަތަށް ޖައްސާލާފައި! ކަލޭގެ މައްސަލަތައް ބަލަން ފެށީމާ ދެލޮލުން ކަރުނަބާލާފައި ރޯނީކީ ނޫން\nޖެނުއަރީ 16, 2021 10:21\nސަހަރޯ!..މި ވެސް ދުވަހެއް!\nޖެނުއަރީ 16, 2021 10:29\nމިކަހަލަ ތަންދޮރު ނޭގޭ ބީތާއިން އިސްކުރީމާ ވާގޮތް މިފެންނަނީ\nޖެނުއަރީ 16, 2021 11:00\nމީތި ކަޑަ.މީގަ އަސްލު ސަޅިވާނީ 2008 އިން 2012 ސްކިޕްކޮށްފަ މުއްދަތު ލިޔެގެން.އެދެމެދު އެއީ ރާއްޖޭގަ އެއްވެސް ގޯސްކަމެއް ވެރިކަމުގަ ތިބި މީހުން ނުހިންގާ4އަހަރު.ލަދު ކޮބާ؟؟ ވ.ވެދުން\nޖެނުއަރީ 16, 2021 11:02\nއަމިއްލަ ފަސްބައިގެ ތަހުޤީޤު ކުރިއްޔާ މާރަގަޅުވާނެ! ގަމާރު މީހާގަޑާ!\nޖެނުއަރީ 16, 2021 11:08\nހިންނަވަރު މޯދީ / އަންނި / މައްސަލަވެސް ބެލެން ޖެހޭނެ.....\n37 މިލިޔަން / 444 ރުފިޔާ ވެސް ބަލަން ޖެހޭ\nޖެނުއަރީ 16, 2021 11:11\nތީ ރައީސް ޔާމީނަށް އަނިޔާދޭން ޖަހާ މަޅިތަކެއް.\nޖެނުއަރީ 16, 2021 11:36\nޤަވްމު ހިންގުމަކީ މިއީބާ ކޮމިޝަންތައް ދައްދަވައިގެން ހަމައެކަނި ވޭތުވެދިޔަ ސަރުކާރުގެ މައްސަލަ ތައް ބެލުންބާ. ނުވަތަ ޤަވްމުގެ ރައްޔިތުން ކުރިއަށް ދެވޭނެ މަގުތައް ތަނަވަސްކޮށްދެއްވުން ބާ ؟ ހަމައެކަނިބަލަނީ ވަކިސަރުކާރުގެ މައްސަލަ ތޯ؟ ކޮބާ ޢަދުލް އިންސާފް ސަރުކާރުތައް ވައްޓާލުމަށް މަސައްކޮށްކޮށް ރިޝްވަތު ދިން މީހުންގެ މައްސަލަ ބެލުން ނެތީބާ؟.ކީރިތިކުރައްވާ މައްސަލަ ނުބައްލަވާތޯ.ކުރގެ ރައިބުއިމައްސަލަ ނުބައްލަވާތޯ . ވަލުޖަނަވާރުންވެސް މިއަށްވުރެ އިންސާފުވެރިވާނެ .ބަލަރައްޔިތުން ވެރިކަން ޙަވާލްކުރެއްވީ ޤަވްމު ކުރިއަށް ގެންގޮސް އުފާފާގަތިކަން ރައްޔިތުންނަށް ގެނަސްދެއްވުން\nއަންނި އަޅެ ދަށުވެހުރީތަ މީނާ ޒައިޒް ނުކުރަންތަ ތީދެންބޮޑުވަރު..\nޖެނުއަރީ 16, 2021 11:39\nމީނާ އެއުޅެނީ ބެއްޔާމެން ގާސިމް މެން ކާރީގަތިއްބަސް ބިރުގަންނަވާ ފަ ސައިޒް ކޮށްފަ އަބަދުވެސް ބިރުގަންނަވާފަ ބައިތިއްބަން ރަނގަޅު އުޚުޅެއް އެއީ..\nޖެނުއަރީ 16, 2021 15:51\nކޯލިޝަނުން ވަކިވެއްޖިއްުޔާ މާ ފުށީ ޖަލުގަ ބަޑިޖެހިމއްސަލަ ބަލާ ގޮތަށް ބްލެކް މެއިލް ކޮއްލީ ދޯ\nޖެނުއަރީ 16, 2021 12:06\nޖެނުއަރީ 16, 2021 12:38\nމި ސަރުކާރުގެ މައްސަލަބަލާކައް މީހުން އައްޔަން ނުކުރައްވަނީތޯ. މި ސަރުކާރު ބަލަހައްޓަންނޫންތޯ ވެރިކަން ހަވާލުކުރީ. މި ސަރުކާރުގަ ހުރި މައްސަލަތައް މަދީތޯ.. ނުވަތަ ނޭނގެނީތޯ.؟\nޖެނުއަރީ 16, 2021 12:46\nމިފަސްއަހަރު ކަލޭމެންނަށް ވާނީ ތިކަން. އޭރުން ވައުދުފުއްދުނީ\nޖެނުއަރީ 16, 2021 13:39\nވެލާނާގޭން ވަެްކަން ކުރި މައްސަލަ ވަަމެ ބަލަން.\nކުލީ ސިފަިއިންނގެނައި މައްސަލަ ވެސް\nޖެނުއަރީ 16, 2021 13:52\nކަލޯ ރައްޔިތުން ނިކަމެތިވެ ބިކަހާލު ޖެހެމުންދާއިރު ވެސް ކަލޭ ޒާތީ ހަސަދަ ބާލަން ދޯ އުޅެނީ ތަނެއް ދޮރެއް ނުދަންނަ ގަމާރަކު ވެރިކަމައް އައީމަ ދެންވާނީ މިހެން މަފަހަރު ރައްޔިތުން ހިސާރި ރަނގާޅައް ކައުންސިލް އިންތިހާބުގާ ސޯޓުބާލާލާނެ މިހާރުވެސް ބައެއް ގަމާރުން ބިރުން ނަން ނަގަން ފަށައިފި...\nޖެނުއަރީ 16, 2021 14:01\nމިގާނޫނުން އިބޫއައްވާނީ ރާމަމަކުނު ލަކުޑިކީހަން އުޅުނީމަ ވީވަރު މިހާރު ސަރުކާރުން ނުފޫޒް ފޯރުވާ3ބާރުގެ ކޯލިށަން މެންބަރުންވެސް5\nޢަހަރާއެކު ނިމޭނެ އަލުން އިންތިހާބެއް ކާމިއާބެއްނުވާނެ ރާއްޖެއިން ކޯލިޝަނެއްވީމަ އެމްޑީޕީ އެކަނިނުކުމެ ރިއާސީއިންތިހާބެއް ކާމިޔާބުނުވާނެ މަޖިލީސް ކާމިޔާބުވަނީ ބޮޑެތިއާއިލީ ރައްޓެހިންގެ ގުޅުމުގެތެރެއިން އެނިސްބަތްވާ ގޮނޑިއެއް\nޖެނުއަރީ 16, 2021 15:24\nމަސައްކަތްފަށާނީ 2013 އިންތަ ނޫނީ 1953 އިންތަ 1953 އިންފަށައިފިނަމަ އެއިރުގެ ރައީސާއި މިނިސްޓަރުން ތިތަނަށް ހާޟިރުކަން ކިހިނެއްބާ ކޯޓުއަމުރު ހޯދާނީ މައްސަލައިގެ ތަހުގީގުނިމި ޝަރީޢަތުން ޖަލުހުކުމެއްކޮށްފިނަމަ އަމީނާއި ނާސިރުގެ ސަންދޯއްގެނަސް ޖަލުގައި ބަހައްޓާނީބާ\nޖެނުއަރީ 16, 2021 15:55\nމިތާބެރިން ނާބައްދަލު ކުރަނީ ކިހިނެއް\nޖެނުއަރީ 16, 2021 17:20\n40 ވަގުން ބަގުޑި ބައްދަނީ\nޖެނުއަރީ 16, 2021 17:28\nގދ. ތިނަދޫ ފަޅުރަށަކަށް ހަދާ ގދ.ތިނަދޫން މީހުން ބޭލުމުގާ ރައްޔިތުންގެ ގިނަ މުދާތައް އޭރުގެ ސަރުކާރުން ނަހަމަގޮތަށް އަމަލުކޮށްފާ އޮތުމުގެ ސަބަބުން ވަނީ ގެއްލިފަ. އަދި ތިނަދޫ އަކި ގއ.އަދި ގދ.އަތޮޅުގެ އެންމެން އުފައްދާތަކެތި ގދ. ތިނަދުއަސް ގެންގޮސް ވިއްކާ ވިޔަފާރިކޮށް ގެން މިހާރު މިއޮތް ދެއަތޮޅުގެ އެންމެން ދިރިއުޅުމުގެ ހާލަތު ބަލަހައްޓާ މައިރަށް. ގަދ. ތިނަދޫއަކީ ރާއްޖެއ ބެރަށް ދަތުރު ކުރާ ގިނަ އޮޑިފަހަރުގެ އިރުރަށް އެތައް މަސްދޯންޏެއް ހުރި ރަށެއް. ތިޔާގި ކަމާ ތަނަވަސްކަމުން ރާއްޖޭގެ އެއްވަނަ. ސަރުކާރުން ހިންގާ ކުންފުނުތައްވެސް ތިނަދޫގަ ހުރި. ހުވަދުއަތޮޅުގެ އާބާދީގެ އެންމެން ކެއުމާ ބިމުން ބަޑުފުރާނަ މުއްތި ކުރުމަށް ބޭނުންވަ ކާބޯތަކެތި ތިނަދޫން ގަންނަނީ ބޮލި ރޯނު ފަންގި އައި އަތޮޅުގަ ހެދޭ މޭވާގެ ބާވަތްތައް ވިއްކުމަށް ފަހު ހަނޑުޫ ހަކުރު ފުށް ގަނެގެން އެމީހަކު ދިރިއުޅޭ ރަށަށް ގެންގޮސްގެން ކަމަށްވާއިރު ގދ. ތިނަދޫން މީހުން ބޭލުމުގެ ސަބަބުން ދިމާވެދާނެ ބަނޑުހައިހޫނު ކަމަކާ މެދު އޭރުގެ ސަރުކާރުން އެއްވެސް ވަރަކަށް ވިސްނާފައެއް ނެތް އަދި މެދުވެރިވި ބަނޑުހައިހޫނުކަމުގެ ހާލަތަށް އެއްވެސް މިންވަރެއްގެ އެހީތެރިކަމެއް ފޯރުކޮށްދީފައެއް ވެސް ނެތް. މިހެން ވުމުން ބަނޑުހައިހޫނުގާޖެހި ކާނެއެއްޗެއްނުލިބި ބަނޑަށް މަރުވީ ގދ.ތިނަދޫން ބޭލި ކިތައްއައިލާގެ ކިތައްމީހުންކަން ދިވެހިސަރުކާރަށް އެގިފަ އޮތްބާ؟ މިހުރިހާފަރާތްތަކަކީ އޭރުގެ ސަރުކާރުގެ އިހުމާލުން އަނިޔާލިބި މަރުވެދިޔަ މީހުން މިމީހުންގެ އާއިލާތަކަށް ބަދަލު ލިބެންޖެހޭނެ. މަރުވެދިޔަ މީހުނާ އެމީހުންގެ ގޯތި ގެދޮރަށާ ހިފާގެންގުޅޭ ތަކެއްޗަށް ވެސް ބަދަލު ލިބެންޖެހޭނެ. ކޮންމެ މިހަކީ އޮޑިދޯނިފަހަރު ހުރި މީހެއްނޫން. ވީމާ ކޮންމެ މީހަކުވެސް ބެލީ ތިމައާއި ތިމާގެ އަނބިދަރިން ރަށުން ބޭރު ވެގެން ދެވޭތޯ. މިއީ ވަރަށް ބޮޑުއަނިޔާ އެއް. ގަދ. ތިނަދޫން މީހުންބާލާ އައިލާތައް ބަނޑަށްޖައްސާ މަރުވަން ދުކޮށްލާކަށެއް އޭރުގެ ރައްޔިތުންގެ މަޖިލީހުން ފާސްކޮށްފައެއްނުވޭ.\nޖެނުއަރީ 16, 2021 17:32\nދެން ނެތެއްނު ރައްޔިތުންނަށް ކަމެއްކޮށްދޭނެ ވަގުތެއް ، އަބަދުވެސް ހަސަދަ ފިލުވުމާއި ،އެހެން ބަޔަކަށް ވެރިކަމަަށް ނާދެވޭވަރަު ތިކުރަނީ ކޮންމެބަޔަކު އެރިޔަސް ، ރައްޔިތުން ހަނާ\nޖެނުއަރީ 16, 2021 18:22\nފުލުހުންނާ ޒާތީވެގެން އަންނި ފުލުހުންގެ ޤާނޫން ބަދަލުކުރީ. އަެނާގެ ވެރިކަން ވެއްޓުނީ ސިފައިންނަށް ނަޝީދު ހިމާޔަތް ނުކުރެވުމުން. ސިފައިންނަށް އެމީހުންގެ މަސްއޫލިއްޔަތު އަދާނުކުރެވުމުން. ދިވެހި ރައްޔިތުން އެމީހުންނާ ހަވާލުކުރި ހަމަ އެކަނި އަމާނާތް އެމީހުންނަށް ނުބެލެހެއްޓުނު. އެއީ ބަޑި ގުދަނުގެ ތަޅުދަނޑި. ރަށްރަށަށް ފުޅަނގި އަރާހެން ފަޅުރަށް ރަށުގެ ގޮނޑު ދޮށުގައި ބަޑި ގުދަނުގައި ހުރި ހަތިތާރު ހުއްްޓާ ނުފެނޭތޯ؟ އެކަމާ އެމީހުން ޒިންމާ ކުރުވިތޯ؟ ދުނިޔޭގެ އެހެން ގައުމެއް ނަމަ ޗީފް އޮފް ޑިފެންސަށް ޖިނާޢީ ދައުވާކުރާނެއެވެ. ނަމަވެސް ބަދަލުކުރީ ފުލުހުންގެ ގާނޫނެވެ. ފިޔަވަޅު އަޅަން އެމްޑީޕީ އަށް ކެރުނީ ފުލުހުންނަށެވެ. އެއީ ފުލުހުންގެ މިނިސްަޓަރަކަށް އެމްޑީޕީގެ މީހަކު ނެތުމުންނެވެ. ނަޝީދު އިސްތިއުފާ ދިނުމަށް ހުރިހާ ޕްރެޝަރެއް ކުރިމަތިވީ ސިފަިއންގެ ނާގާބިލް ކަމުންނެވެ. ސިފައިންގެ ޕްރެޝަރާ ހުރެ ނޫންތޯބނަޝީދު އިސްތިއުފާ ދޭންޖެހުނީ؟ އެމީހުންނޫތޯ ނަޝީދު ޙިމާޔަތް ނުކޮށް ނާޒިމް އާއި އަބްދު الله ރިޔަޒް އަށް ސިފައިންގެ އަށް ވަދެވުނީ ފުލުހުން ވެއްދީމަތޯ؟ ފުލުހުންތޯ ސިފައިންގެ ގޭޓް ޑިއުޓީގައިތިބީ؟\nޖެނުއަރީ 16, 2021 18:40\nއިބުރާހިމް މުަހައްމަދު ސާލިހުއަށް ތުހުމަތުކުރާ 30 މިލިޔަން ރުފިޔާގެ މައްސަލަ ބަލައިބަލަ! ދޮގުހެދުގައިވެސް އިބުލީސްއަށްވުރެކުރީގައި ހުރިމީހެއް ރައީސް ސާލިހަކީ! ޝައިތާނާބުނީ ދިވެހިރާއްޖެއަށް ނާރާނަމޭ ތިމަންނައަށްވުރެ މާކުރީގައެއޭ އިބުރާހިމް މުހައްމަދު ސާލިހު ދޮގުހެދުމުގައިއުޅެނީ1\nޖެނުއަރީ 16, 2021 18:51\nއެއްމެ އިސްކޮއްހުނާނީ އަޅުގަނޑު.\nޖެނުއަރީ 17, 2021 08:14\nކަންބޮޑު ނުވޭ. މައްސަލަތައް ނުނިމުނަސް މި 5އަހަރުގެ ދައުރު ނިމުމުގެ ކުރިން އިންތިގާލީ ގާނޫނުގެ މުއްދަތު ހަމަވާނެ.


Raees Yaameen minivanvun: Dhen vaanee kihineiy? - vNews.mv\nރައީސް ޔާމިން މިނިވަންވުމާއެކު ސަޕޯޓަރުންނާ ސަލާމްކުރެއްވުން --- ފޮޓޯ: ޕީޕީއެމް\nރައީސް ޔާމިން މިނިވަންވުން: ދެން ވާނީ ކިހިނެއް؟\nޒިދާން މުޙައްމަދު Male' | 01 December 2021, 11:27\n30 ނޮވެމްބަރު 2021 ވީ އަންގާރަ ދުވަހުގެ ހެނދުނަށް އަލިވިލުނު ފަހުން އެތައް ބަޔަކު ނޭވާ ހިފަހައްޓާލައިގެން އިންތިޒާރުކުރަމުން ދިޔައީ ރާއްޖޭގެ އެންމެ މަތީ ކޯޓުގައި ހިނގަމުން ދިޔަ އަޑުއެހުމެއް ނިމޭނެ އިރަކަށެވެ. ފަނޑިޔާރުންގެ ނިއާ އިއްވާނެ ވަގުތަކަށެވެ. ކުރިއަށް ދިޔައީ ރާއްޖޭގެ އެންމެ ނުފޫޒު ގަދަ ސިޔާސީ ލީޑަރުންގެ ތެރެއިން އެއް ބޭފުޅަކު ކަމަށްވާ ކުރީގެ ރައީސް އަބްދުﷲ ޔާމިންގެ މައްޗަށް އިއްވާފައިވާ5އަހަރުގެ ޖަލު ހުކުމުގެ އިސްތިއުނާފީ ހުކުމް އިއްވުމުގެ މަޖިލީހެވެ.\nއިރު މެދު އުޑުން ހުޅަގަށް ޖެހިލުމުން އެ އިންތިޒާރަށް ނިމުން ގެނުވައިފިއެވެ. ހީވެސް ނުކުރާ ފަދަ ސިހުން ގެނުވި ހުކުމެކެވެ. އެތައް ބަޔަކު ހައިރާންކޮށްލި އެ ހުކުމް ވެގެން ދިޔައީ ރައީސް ޔާމީނަށް ތާއީދުކުރާ 96000 އަށް ވުރެ ގިނަ މީހުނަށް ބޮޑު އުފަލަކަށެވެ. ދިވެހިރާއްޖޭގެ ކްރިމިނަލް ކޯޓުން އިއްވި އަދި އޭގެ ފަހުން ހައި ކޯޓުން ވެސް ތާއީދުކޮށްފައިވާ ޖަލު ހުކުމް ސުޕުރީމް ކޯޓުން ބާތިލުކުރުމުން އީދެއް އައި ކަހަލައެވެ.\nފެނިގެން ދިޔައީ ރާއްޖޭގެ އެކިކަންކޮޅުތަކުގައި އުފާފާޅުކުރަމުން ދިޔަ މަންޒަރެވެ. އެއްބަޔަކު އުފަލުން ހެމުން ދިޔަ އިރު އަނެއް ބަޔަކަށް އުފަލުން ރޮވުނުތަން ޓީވީން ވަގުތުން ދުރަށް ދެއްކި މަންޒަރުތަކުން ވެސް ފެނިގެން ދިޔައެވެ.\nސުޕްރީމް ކޯޓުގައި އަންގާރަ ދުވަހު ކުރިއަށް ދިޔަ އިސްތިއުނާފީ ހުކުމް އިއްވުމުގެ މަޖިލީހުގައި ފުރަތަމަ ރަޢުޔު އިއްވާފައި ވަނީ އިސްފަނޑިޔާރު މަހާޒް އަލީ ޒާހިރުއެވެ. އިސްފަނޑިޔާރު ވަނީ އިސްތިއުނާފީ 22 ނުކުތާގެ ތެރެއިން 13 ނުކުތާއަކަށް ރައުޔު އިއްވާފައެވެ.\nއެ ރައުޔަށް ދެން ތިއްބެވި ދެ ފަނޑިޔާރުން ވެސް ތާއީދު ކުރެއްވިއެވެ. ރައީސް ޔާމީންގެ ޖަލު ހުކުމްގެ މައްސަލައިގެ އިސްތިއުނާފީ ހުކުމް އިއްވުމުގެ މަޖިލީހުގައި ޖުމްލަ ގޮތެއްގައި މި މައްސަލައިގެ ރައުޔު އިއްވަވަމުން ފަނޑިޔާރު މަހާޒް އަލީ ވަނީ ކްރިމިނަލް ކޯޓާއި ހައިކޯޓުގެ ޙުކުމް ބާތިލު ކުރުމަށް ފެނިވަޑައިގަންނަވާ ކަމަށް ނިންމަވާފައެވެ.\nނަމަވެސް ފަނޑިޔާރު ވަނީ ތަހުގީގީ އިދާރާތަކުން ބަލަމުންދާ ފައިސާތަކެއް އަމިއްލަފުޅަށް އިންވެސްޓު ކުރެއްވުމަކީ ޤާނޫނީ ވެރިކަމަށް ނުބައްލަވައި، އަމިއްލަ މަސްލަޙަތު އިސްކުރެއްވުން ކަމަށް ވިދާޅުވެފައެވެ. ވީމާ މިއީ ބެލޭނެ މައްސަލައެއް ކަމަށާއި، ދައުލަތަށް އެ ޙައްޤު ލިބިގެންވާކަމަށް ފަނޑިޔާރު ވިދާޅުވިއެވެ.\nދެން އޮތީ ބޮޑު ސުވާލެވެ. ދެން ވާނީ ކިހިނެއް ހެއްޔެވެ؟ އެމްއެމްޕީއާރުސީ މެދުވެރިކޮށް ގއ. ވޮޑަމުލާ ކުއްޔަށް ދީގެން ލިބުނު އެއް މިލިއަން ޑޮލަރު އަމިއްލަފުޅު އެކައުންޓަށް ޖަމާކޮށް، އެ ފައިސާ ލޯންޑަކުރިކަން ސާބިތުވެ ކްރިމިނަލް ކޯޓުން ކުރި ހުކުމް ބާތިލުކުރި އިރު، ރިޝްވަތު ގަބޫލުކުރުމާއި މަނީ ލޯންޑާކުރުމުގެ އިތުރު ދައުވާއެއް އެމަނިކުފާނުގެ މައްޗަށް ދައުލަތުން ވަނީ އުފުލާފައެވެ.\nރައީސް ޔާމިންގެ މައްޗަށް އިތުރު ދައުވާތަކެއް އުފުލާފައި ވީ ނަމަވެސް މިވަގުތަށް ރައީސް ޔާމިން އެ ވަނީ މިނިވަން ވެފައެވެ. އިދިކޮޅު ލީޑަރުގެ ހައިސިއްޔަތުން ޒިންމާ އަދާނުކުރެއްވި ޖަލުގައި ހުންނަވަން ޖެހިވަޑައިގަތުމުން ދެވަނައަށް އެންމެ ބޮޑު ސިޔާސީ ޕާޓީ ޕީޕީއެމްގެ މަސައްކަތްތައް އޮތީ މަޑުޖެހިފަ އެވެ. އިދިކޮޅު ޕާޓީއެއްގެ ޒިންމާ ފުރިހަމައަށް އަދާނުކުރެވި މުޅި ޕާޓީގެ މިސްރާބު ބަދަލުކޮށްލަން ޖެހުނީ އެމަނިކުފާނު މިނިވަންކުރުމަށެވެ. އެކަން ކާމިޔާބު ވެއްޖެއެވެ.\nސިޔާސީ މުފައްކިރުން ވިދާޅުވާ ގޮތުގައި އިދިކޮޅު ފަރާތްތަކުން ދެން އަމާޒު ހިފާނީ މަޑުޖެހިފައި އޮތް ސިޔާސީ މަސައްކަތްތައް ރޭސް ކުރާށެވެ. ޕާޓީއަށް މެމްބަރުން އިތުރުކުރުމާއި ޕާޓީ ބިޔަކޮށް ވަރުގަދަކުރުމުގެ ހަރަކާތައްތައް މުޅި ރާއްޖެއަށް ފުޅާކުރާށެވެ. އެއާއެކު ދެން އަމާޒު ހިފާނީ 2023ގައި އޮންނަ ރިޔާސީ އިންތިޚާބަށެވެ. ރައީސް ޔާމިން މިނިވަންވުމާއެކު އިންތިހާބުގައި ވާދަކުރަން ގާނޫނީ ގޮތުން އޮތް ހުރަސ ވެސް ނެތިއްޖެއެވެ.\nއެހެންވެ ޕީޕީއެމްގެ ތެރޭގައި ޕްރައިމަރީގެ ޝައުގުވެރިކަން ހުންނެވި ބޭފުޅުން އެ އުއްމީދުތަކާ އެކު އެއްފަރާތްވެވަޑައިގަންނަވާނެ އެވެ. އެންމެން ވެސް އަމާޒަކަށް ދެން އޮންނާނީ ޔާމީންގެ ފަހަތްޕުޅުގައި މަސައްކަތް ކުރެއްވުމަށެވެ.\nދެން ވާ ގޮތެއް ވެސް ބަލަން ތިބެމާހެވެ.\nސިޔާސީ ޕީޕީޕއެމް ރައީސް ޔާމީން ރިޕޯޓް\nދެންވާނެ ގޮތަކީ އަނެއްކާވެސް ކޮންމެސް އެއްޗެކޭ ކިޔައިގެން އެފަކީރަށް ދައުވާއެއް ކުރެވޭތޯ ބަލާނީ. ބުނެފާނެ އެގޭ ފާހާނަ ތަށި ހުރީ ވަގަށް ނަގާފައޭވެސް. މިއީ ރ މައުމޫން ރަންފާހާނާ ބޭނުންކުރަނިއްޔޭ ކިޔައިގެން ދުވި މީހުން. މިމީހުން މިގަންނަނީ މިހާރު ކޮން ގަނޑެއްކަން ރައްޔިތުންނަށް ވަރަށް ފުރިހަމަޔަށް އެނގޭ. މަމިބަލަނީ ވޯޓެއް ލެވޭނެ ދުވަހެއް އާދޭތޯ.\nރޭގަވެސް ބައެއް މީހުންގެ ލޮލަށް ނިދި ނާންނަކަމަށް ވާހަކަ ދެެކެވި އުޅޭ. ދެންވާނެ ގޮތް ވިސްނާލާ. ހަމަގައިމުވެސް މިއީ ގަޓުހުރި ފިސާރި ލީޑަރެއްކަން ރައްޔިތުންނަށް ސާބިތުކޮށްދީފި އެހެންވީމަ ކިތަންމެ ހީކެރުވިޔަސް ކަންކަން ކުރެވޭނީ ކުރެވޭވަރުގެ ގާބިލް މީހުނަށް. ކިތަން ކުރަން ބޭނުން ވިޔަސް ގާބިލްކަން ނެތިއްޔާ ވާނެގޮތް ފެންނަމުންތާ މިދަނީ\nއަޅުގަނޑަށް ވިސްނެނީ ދެންވެސް އަނެއްކާ ވެސް ދައުވާއެއް ކުރެވެން އޮތީ ކިހިނެއްތޯ ބަލާފަ ކިތަންމެ ހަނީ ފުރުސަތެއް އޮތަސް އެމަނިކުފާނަށް 2023 ގައި ވާދަ ނުކުރެވޭނެ ގޮތެއް ހެދޭނެ ގޮތެއް ސަރުކާރުން ހޯދާ އެމަގަކުން ދަތުރުކުރާނެކަމީ ޝައކެއްވެސް އަޅުގަނޑުގެ އޮތްކަމެއްނޫން\nދެން ވާނެ ގޮތެއްގެ މާބޮޑު ހިސާބެއް ހަދާކަށް ނުޖެހެއެވެ. އެމަނިކުފާނު މިނިވަންވެ ގެއަށް ވަޑައި ނުގެންނެވެނީސް ގަތް ބިރެއްގެ ބޮޑުކަމުން އަވަހަށް ހުކުމެއްނެރެ ނުފުރޭ ގޮތަށް ހަދަން ފޫގަޅާލި ގަޅާ ލުމަކީ ދެންވާގޮތް އިތުރަށް ދިރާސާ ކުރަން ނުޖެހޭ ކަމެއްގެ ގޮތުގައި ދެކެން. ސަރުކާރަށް ހަމަނިދި ނުލިބޭނެ ރައީސް ޔާމީން ދޫކޮށްލާފަ ބަހައްޓާކަށް. އެހެންވީމަ ބެއްދެން އެއްގޮތެއްވެސް އޮތަނަމަ އެކަމެއް ކުރަން އެތިބީ ފޫގަޅާފަ ކަމުގެ ހެކި މިހާރު މިދޭހަވީ.